
KANDIDO, 

od 

Optimismo 


Tradukita de la Germana 
di DOKTORO RALF 
Kun l'adjuntaji trovita 
en la posho dil doktoro 
kande lu mortis en Minden, 
en la yaro digraco iffg. 


Tradukita da 
Brian E. Drake 




CHAPITROI 

Quale Kandido esis edukita en bela kastelo, 

E QUALE LU ESIS EKPULSITA 


En Westfalen, en la kastelo di la barono TondroAen- 
tronkh, esis yunulo a qua naturo donabis la maxim dolca 
temperamento. Lua viz,ajo anuncis lua anmo. Lu havis sat 
justa judikado, e la maxim simpla mento; esis pro to, me 
kredas, ke lu nomizesis Kandido. L’olda servisti dil familio 
suspektis, ke lu esis la filiulo dil fratino dil barono e 
jentilulo bona ed honesta del vicineyo, kun qua ta damo 
volis nultempe mariajesar pro ke il povis pruvar nur 
sepadek'emn quarpecigi blazonal, e la restajo di lua arboro 
genealogial esabis perdita pro la domaji di tempo. 

La barono esis un de la maxim povoza siniori di 
Westfalen, nam lua kastelo havis un pordo e fenestri. Lua 

granda halo mem esis ornita per tapeto. L’omna hundi de 
lua dopa korti konstitucis chas'hundaro segun be2,ono; lua 
grumi esis lua kavalkanta servisti; la vikario dil vilajo esis 
lua grand almonero. Ti omna nomis lu Sinioro, e li ridis 
kande lu rakontis. 

La baronino, qua pez,is cirkume triacent'e'kinadek funti, 
aquiris pro to tre grand estimo, e facis la honori dil familio 
per digneso qua igis el mem plu respektinda. Elua filiino 
Kunegonda, evanta dek'e'sep yari, havis roz,atra 
karnaciono, esis sana, groseta e dezjrinda. La filiulo dil 
barono aparis omnarelate digna de sua patro. La 
preceptoro Panglos esis l’oraklo dil domo, e yuna Kandido 
askoltis lua lecioni per omna bona fido di sua evo e 
karaktero. 

Panglos docis metafizjko'teologio'kosmofologio . 1 Lu 
admirinde pruvis, ke esas nul efekto sen kauz,o, e ke, en ica 
maxim bona de mondi posibla, la kastelo dil barono esis la 
maxim belega de kasteli e lua spozino la maxim bona de 
baronini posibla. 

'Esas pruvita,’ lu dicadis, ‘ke kozi ne povas esar altre: 
nam, omno esante facita por ula skopo, omno necese esas 
facita por la maxim bona skopo. Remarkez, ke nazi esis 
facita por subtenar orebbinokli, ergo ni havas orebbinokli. 
Gambi evidente esis institucita por esar vestizita, e ni 
havas brachi. La roki esis formacita por esar hakita, e por 
konstruktar kasteli, ergo la sinioro havas tre bela kastelo; 


1 ) La Franca vorto cosmolonigologie mixas cosmologie kun nigaud (Ido: 
fola). Trad. 


6 



CANDIDE 


la maxim granda barono en la provinco darfas esar la 
maxim bone lojita; e, porki esante facita por esar manjita, 
ni manjas porki dum la tota yaro; konseque, ti qui 
propo2;as, ke omno esas bona, dicas sensencajo; li devas 
dicir, ke omno esas maxim bona.’ 

Kandido askoltis atenceme ed inocente kredis; nam lu 
trovis, ke siorino Kunegonda esas extreme belega, 
quankam lu nultempe havis la kurajo dicar lo ad elu. Lu 
konkluzjs, ke pos la feliceso naskir kom barono Tondro- 
temtronkh, la duesma grado di feliceso esas esar siorino 
Kunegonda; la triesma, vidar el omnadie; e la quaresma, 
askoltar mastro Panglos, la maxim granda filozofo en la 
provinco e, konseque, en la tota mondo. 

Uldie Kunegonda, promenante proxim la kastelo, en la 
bosko quan on nomis parko, vidis inter la kopsi doktoro 
Panglos, qua donas leciono pri fiziko experimental al 
chambristino di elua matro, tre beleta e docila brunetino. 
Pro ke Kunegonda havis grand inklino por la cienci, el 
anhelante observis l’experimenti repetita di qui el esis 
atestanto; el klare vidis la motivo suficanta dil doktoro, 
l’efekti ed olia kauzi, e foriris tote agitate, profunde 
penseme, tote plena de deziro esar erudita, revante, ke el 
ya povus esar la motivo suficanta di yuna Kandido, e ke il 
anke povus esar la elua. 

Rivenante al kastelo el renkontris Kandido, e redeskis; 
Kandido anke redeskis; el dicis bona jorno ad il per rauka 
voco, e Kandido parolis ad el sen savar to quon il dicis. 
Sequantadie, pos la dineo, omni livante la tablo, 

Kunegonda e Kandido trovis su dop skreno; Kunegonda 
faligis sua naz,tuko, Kandido kolektis ol, el inocente prenis 
ilua manuo, la yunulo inocente kisis la manuo dil yunino 
per viveso, emoco, e gracio tote partikular; lia boki 
renkontris, lia okuli flamifis, lia genui tremis, lia manui 
vagis. Barono Tondro-ten-tronkh pasis proxim la skreno e, 
vidante ta kauzo e ta efekto, pulsis Kandido ek sua kastelo 
per granda pedo-frapi ye la sedo; Kunegonda esvanis; el 
esis frapetita dal baronino quik kande el rikoncieskis; ed 
omno esis konsterno en la maxim bela e maxim agreabla de 
omna kasteli posibla. 


CHAPITROII 

TO QUO EVENTIS A KANDIDO 
INTER LA BULGARIANI 2 


Kandido, pulsita ek sua paradizo teral, longatempe marchis 
sen savar adube, ploris, levis lua regardo vers la cielo ed 
ofte turnis su vers la maxim bela de kasteli, qua inkluzis la 
maxim bela de baronineti; lu kushis su sen dinear meze di 
agri inter du sulki; la nivo falis per granda floki. Ye la 


2 ) La Bulgariani di Voltaire reprezentas la Prusiani sub komando di 
Frederik la Granda (Friedrich II) (1712 - 1786 ). L’autoro insinuas, ke 
Frederik esis sodomianto, pro ke la Franca vorto bougre (Ido: bugar, 
sodomiar) derivesas de la Latina vorto bulgarus. Trad. 

sequanta dio Kandido, parkoldigita, penoz,e marchis vers la 
vicina vilajo, qua nomizesis Valdbergof-Trarbk'Dikdorf, 
havante nula pekunio, mortante pro hungro e fatigo. Lu 
triste haltis ye la pordo di albergo. Du homi blue vestizjta 3 
remarkis lu. 

‘Kamarado,’ l’unu dicis, ‘y en yunulo tre bone facita, e 
qua havas la necesa alteso.’ Li avancis a Kandido e tre 
jentile invitis lu dinear. 

‘Siori,’ Kandido dicis a li per modesteso charmant, ‘vi 
facas a me granda honoro, ma me ne havas sato por pagar 
mea porciono.’ 

l Ha! sioro,’ dicis un de la bluuli, ’personi havanta vua 
figuro e vua merito nultempe pagas: ka vu ne esas alta de 
kin futi e kin inchi?’ 

l Yes, siori, to esas mea alteso,’ lu reverencante dicis. 

‘Ha! sioro, sideskez, an tablo; ni ne nur pagos por vu, ma 
ni ne permisos, ke pekunio ultempe mankez a homo quale 
vu; homi kreesis nur por helpar l’una l’altra.’ 

'Vu esas justa,’ dicis Kandido; ’sioro Panglos sempre 
dicis lo a me, e me bone vidas, ke omno esas maxim bona.’ 

Lu demandesis aceptar kelka moneti, lu prenis olti e 
deziris facar pago-promiso; li ne volis to e sideskis an tablo. 

’Ka vu amas tenere...?’ 

‘Ho! yes,’ lu respondis, ‘me tenere amoras siorino 
Kunegonda.’ 

‘No,’ dicis un de la homi, ’ni questionas, ka vu ne amas 
la rejo dil Bulgariani?’ 

3 ) Ta du homi portas l’uniformi di rekrutant oficiri Prusiana. Trad. 

‘Tote ne,’ lu dicis, ‘nam me nultempe vidis lu.’ 

‘Quo! lu esas la maxim charmanta de reji, e vu devas 
drinkar a lua saneso.’ 

‘Ho! tre volunte, siori’; e lu drinkis. 

‘To suficas,’ li dicis a lu, ‘nun tu esas la suportilo, la 
subtenilo, la defensanto, la heroo dil Bulgariani, vua 
fortuno facesas e vua glorio certigesas.’ 

Kateni quik poz,esis a lua pedo-koli, e lu forduktesis al 
regimento. Lu koaktesis turnar addextre, adsinistre, hisar 
la bastono, ripozar la bastono, vizar, pafar, acelerar la 
marcho, e lu recevis triadek stroki; dum la sequanta dio lu 
min male facis l’exerco, e recevis nur duadek stroki; dum la 
sequanta dio lu donesis nur dek, e lu regardesis da sua 
kamaradi kom marvelo. 

Kandido, tote stuporigita, ne ja tro klare vidis, quale lu 
esas heroo. Dum bona jorno printempal lu decidis 
promenar, marchis direte avane, kredante ke esas privilejo 
dil speco homal, quale dil speco animal, uzar sua gambi 
segun sua plezuro. Lu ne irabis sis milii kande quar altra 
heroi alta de sis futi rajuntis lu, ligis lu, e duktis lu aden 
karcero. Lu judiciale questionesis to quon lu preferas: esar 
frapita triadek-e-sisfoye dal tota regimento, o recevar 
samatempe dek-e-du fera kugli aden la cerebro. Vane lu 
dicis, ke la volo esas libera, e ke lu deziras nek l’una nek 
l’altra; lu mustas decidar; lu decidis, per la donaco di Deo 
quan on nomas libereso, pasar triadek-e-sisfoye la bastoni; 
lu toleris du pasi. La regimento esis konstitucita ek duamil 
homi; por lu to esis quaramil stroki dil bastono, qui 

deskovris la muskuli e tendini de la nuko til la kulo. 
Komencante la triesma paso Kandido, nekapabla pluse 
tolerar, pregis pro miz,erikordio ke li havez, la boneso 
ekpafar lua cerebro; lu ganis ta favoro; on bandajizis lua 
okuli, on igis lu genupozar. 

Tainstante la rejo dil Bulgariani preterpasis e questionis, 
quo esis la krimino dil kondamnito; e pro ke la rejo havis 
granda genio, lu komprenis, per to omna quan lu saveskis 
pri Kandido, ke lu esas yuna metafizikisto qua tote ne 
savas pri ca mondo, e pardonis lu segun klementeso qua 
esos laudata en omna jurnali ed omna yarcenti. Valoroza 
kirurgiisto risanigis lu ante tri semani per la medikamenti 
preskriptita da Dioskourides . 4 Lu ja havis poka pelo e 
povis marchar kande la rejo dil Bulgariani facis batalio 
kontre la rejo dil Abarani . 5 


4) Pedanios Dioskourides (c. A.D. 40 - 90) esis Greka mediko. Lua 
verko De materio medica (riepi iAr]<g LarpiKrji;) restis la maxim 
importanta verko farmacial en Europa dum plu kam 1 500 yari. Trad. 

5) Tribuo Skitiana, hike reprezentanta la Franci, qui tatempe militis 
kontre la Prusiani (la t.n. Sep-yara Milito (1756 - 1763)). Trad. 

CHAPITROIII 

Quale Kandido salvis su del Bulgariani, 

E TO QUO EVENTIS A LU 


Nulo esis tam bela, tam ajila, tam brilanta, tam bone 
ordinata kam la du armei. La trumpeti, la fifri, la 
hoboyi, la tamburi, e la kanoni facis tala harmonio 
quala esis nultempe audita en inferno. La kanoni 
renversis preske sisamil homi de singla latero; pose la 
muskeUpafado forigis de la maxim bona de mondi 
cirkume nonamil til dekamil friponi qui kontaminis 
olua surfaco. La bayoneto anke esis la motivo suficanta 
por la morto di plura mili de homi. La sumo forsan 
atingis triadekamil anmi, cirkume. Kandido, qua 
tremis quale filoz;ofo, celis su tam bone kam posible 
dum ta heroala buchado. 

Fine, dum ke la du reji igis on kantar Te Deum, 
singlu en sua propra kampeyo, lu decidis forirar por 
rez;onar pri efekti e kauz;i. Lu pasis super amasi de 
mortinti e mortanti, ed atingis unesme vicina vilajo; ol 
esis cindri: ol esis vilajo Abarana quan la Bulgariani 
incendiabis segun la legi internaciona. Hike olduli 
truiz;ita per kugli regardis sua buchita spoz;ini mortanta 

dum tenar sua infanti an sua mami sangifanta; ibe 
yunini, senintestinigita pos ke eli satisfacabis la bez;oni 
natural di plura heroi, donis lia lasta respiri; altra 
yunini, mfbrulita, kriis por obtenar la donacajo di 
morto. Cerebri dissemesis sur la tero apud brakii e 
gambi desjuntita. 

Kandido fugis tam rapide kam posible ad altra vilajo; 
to apartenas al Bulgariani, e la heroi Abarana 
traktabis ol samamaniere. Kandido, kontinue 
marchante sive sur membri palpitanta sive tra ruini, 
fine arivis exter la militO'teatro, portante kelka mikra 
proviz;uri en sua sako, e nultempe obliviis siorino 
Kunegonda. Lua proviz;uri exhaustesis ante ke il eniris 
Holando; ma audinte ke omnu esas richa en ta lando, e 
ke ibe li esas Kristani, lu ne dubitis, ke lu esez; traktata 
tam bone kam lu traktesabis en la kastelo dil barono 
ante ke lu esis pulsita ek ol pro amoro por siorino 
Kunegonda. 

Lu demandis almono de plura severa personi, qui 
respondis, ke se lu durus ta mestiero, on inkluzus lu en 
punisodomo por lernar quale vivar. 

Pose lu parolis ad homo qua jus sole diskursabis dum 
horo pri karitato a grand asembluro. Ta oratoro, 
oblique regardante lu, dicis a lu, ‘Quon tu facas hike? 
Ka tu es hike por bona kauzo ? 1 

‘Esas nul efekto sen kauzof humile respondis 

Kandido, omno esas necese kunligita ed aranjita 
maxim bone. Esis necesa ke me esez; pulsita de siorino 
Kunegonda, esis necesa ke me pasez; la bastono, ed esas 
necesa ke me demandez; mea pano til ke me povas 
ganar ol; to omna ne povis esar altre.’ 

‘Mea amiko,’ dicis Toratoro a lu, ‘ka vu kredas, ke la 
papo esas rantikristo?’ 

‘Me ne ja audis lo dicita,’ respondis Kandido, ‘ma, 
sive lu esas sive ne, pano mankas a me.’ 

‘Tu ne meritas manjar irgo,’ dicis l’altru; ‘irez, 
fripono, irez, mizerozo, ne proximeskez a me dum tua 
vivo.’ La spozino dil oratoro pozis sua kapo ek la 
fenestro e, vidante homo dubitanta ke la papo esas 
l’antikristo, ekvarsis adsur lua kapo siteledo de...ho 
cielo! a qua eceso zelo religial portesas che la dami! 

Homo nebaptita, bon anabaptisto nomizita Jacques, 
vidis ta traktado kruela e desnobla ad un de lua frati, 
ento sur du gambi sen plumi qua havas anmo; lu 
duktis lu adche su, netigis lu, donis a lu pano e biro, 
facis donacajo de du florini, e mem deziris docar lu 
quale laborar en sua fabrikerii, qui fabrikas stofi 
Persiana en Holando. Kandido, preske sternante su 
avan lu, klamis, ‘Mastro Panglos ya dicabis a me, ke 
omno esas maxim bona en ca mondo, nam me esas 
senfine plu emocigita da vua extrema jenerozeso kam 
da la desafableso di ta sioro portanta nigra mantelo e 

lua spozjino.’ 

Promenante dum la sequanta dio, lu renkontris 
mendikanto tote kovrita per pustuli, l’okuli senanma, 
la pinto dil na?o rodita, la boko tordita, la denti nigra, 
e parlanta rauke, tormentata da tusado violentoza e 
sputanta dento ye singla esforco parolar. 


CHAPITROIV 


Quale Kandido renkontris sua olima mastro 

PRI FILOZOFIO, LA DOKTORO PANGLOS, 

E TO QUO EVENTIS 


Kandido, mem plu emocigata da kompato kam da hororo, 
donis a ca repugnanta mendikanto la du florini quin lu 
recevabis de sua honesta anabaptisto, Jacques. La fantomo 
fixe regardegis lu, lakrimifis, e jetis sua brakii cirkum la 
kolo di Kandido. Kandido pavorigite retrotiris su. 

‘Ve!’ dicis l’una mizerozulo a l’altra, ‘ka vu ne plus 
rikonocas vua kara Panglos?’ 

'Quon me audas? vu, mea kara mastro! vu, en ca stando 
hororinda! Qua malfortuno frapis vu? Pro quo vu ne plus 
esas en la maxim bela de kasteli? Quo pri siorino 

Kunegonda, la perlo de yunini, la maestn>verko di 
naturo?’ 

l Me exhaustesas,’ dicis Panglos. 

Kandido quik duktis lu al stablo dil anabaptisto, ube il 
donis a lu pano por manjar; e kande Panglos rekuperabis: 
‘Nu!’ Kandido dicis a lu, ‘quo pri Kunegonda?’ 

‘E 1 es mortinta,’ replikis l’altra. 

Kandido esvanis pro ta vorti; lua amiko rikonciigis lu per 
mala vinagro qua haz,arde esis en la stablo. Kandido 
riapertis sua okuli. ‘Kunegonda esas mortinta! Ha! la 
maxim bona de mondi, ube vu esas? Ma per qua maladeso 
el mortis? Esis pro ke el vidis me pulsita per granda pedo- 
frapi ek la bela kastelo di sua patro, ka ne?’ 

‘No,’ dicis Panglos; ‘el esis senintestinigita da soldati 
Bulgariana, pos ke el violacesis tam multe kam posible; li 
ekpafis la cerebro dil barono, qua esforcis defensar el; la 
baronino esis hakita aden peci; mea povra lernantulo 
traktesis precize quale lua fratino; relate la kastelo, ne un 
roko restas sur altra, ne un stablo restas, ne un mutono, ne 
un anado, ne un arboro; ma ni tote revanchesis, nam la 
Abarani facis same en vicina baronio apartenanta a sinioro 
Bulgariana.’ 

Ye ta dicajo, Kandido itere esvanis; ma rikoncieskinte, e 
dicinte omno apta, lu questionis pri la kauzo ed efekto, e la 
motivo suficanta, qua reduktabis Panglos a tale 
kompatinda stando. 

‘Ho ve!’ dicis l’altru, ‘esas amoro: amoro, la konsolacanto 
dil homaro, la prezervanto dil universo, l’anmo di omna 

enti sentema, tener amoro.’ 

‘Ho ve!’ dicis Kandido, ‘me konoceskis ol, ta amoro, la 
regnanto di kordii, ta anmo di nia anmo; ol nultempe donis 
a me irgo ma un kiso e duadek pedo'frapi an la kulo. Quale 
ta bela kauz,o produktis efekto tante abomininda en vu?’ 

Panglos respondis per ca vorti: ‘Ho mea kara Kandido! 
vu konocis Paketa, la beleta chambristino di nia augusta 
baronino; en elua brakii me gustis la joyi di paradizo, qui 
produktis ta tormenti infernal da qui vu vidas me 
devorita; el esis infektita, forsan el esas mortinta. Paketa 
recevis ta donacajo de tre erudita franciskano qua 
retroirabis a la fonto; nam il havis ol de evoza komtino, 
qua recevabis ol de kavalrio-kapitano, qua debabis ol a 
markezino, qua obtenabis ol de pajo, qua recevabis ol de 
jezuito, qua, esante novico, havabis ol en direta lineo de 
un de la kompanuli di Kristoforo Kolumbo. Relate me, me 
donos ol a nulo, nam me mortas.’ 

‘Ho Panglos!’ exklamis Kandido, ‘yen stranja genealogio! 
Ka la diablo ne esas la fonto?’ 

‘Tote ne,’ respondis ta granda homo; ‘ol esis nekareebla 
kozo en la maxim bona de mondi, necesa ingrediento: nam, 
se Kolumbo ne kaptabus en insulo Amerikana ta morbo 
qua venenizas la fonto di genetado, qua ofte mem 
preventas genitado, e qua esas evidente kontrea a la 
granda skopo di naturo, ni havus nek chokolado nek 
kochenilo; oportas anke observar, ke til nun ta morbo, 
simile a kontroverso religial, esas limitizita a ni. La Turki, 
la Indiani, la Persiani, la Chiniani, la Siamani, e la 

Japoniani ne ja konocas ol; ma esas motivo suficanta por ke 
li konoceskez, ol suafoye ante kelka yarcenti. Dume, ol 
facas marveloza progreso inter ni, e precipue en ta grand 
armei kompozita ek mercenarii honesta e bone edukita qui 
decidas la fato di stati; on povas asertar ke, kande triadek 
mil homi luktas en batalio aranjita kontre trupi egale 
nombroza, esas cirkume duadek mil sifilisiki en singla 
armeo.’ 

‘To es admirinda,’ dicis Kandido, ‘ma necesesas risanigar 
vu.’ 

‘E quale me povas?’ dicis Panglos; ‘me havas nula 
pekunio, mea amiko, e tra la mondo on ne povas 
veinsekesar nek klisterizesar sen pagar, o sen ke altru 
pagez, por on.’ 

Ta lasta diskurso igis Kandido decidar; lu iris por jetar su 
ye la pedi di sua karitatema anabaptisto, Jacques, e piktis a 
lu tante emociganta pikturo di la stando a qua sua amiko 
reduktesis, ke la bona homo ne hezitis recevar doktoro 
Panglos; lu igis lu risaneskar per sua spenso. Panglos, dum 
la risanigo, perdis nur un okulo ed un orelo. Lu esis 
kapabla bone skribar e perfekte savis aritmetiko. 
L’anabaptisto Jacques nominis lu kom kontisto. Pos du 
monati, obligata irar a Lisboa pro komerco, lu duktis la du 
filozofi aden sua navo. Panglos explikis a lu, quale omno ne 
povas esar plu bona. Jacques ne havis tala opiniono. 

‘Mustas esar,’ lu dicis, ‘ke homi kelkete koruptis naturo, 
nam li ne naskas kom volfi, ma li divenas volfi. Deo donis a 
li nek kanoni de duadek funti nek bayoneti, e li fabrikas 

bayoneti e kanoni por destruktar su. Me povus anke 
konsiderar bankroti e la yusteso qua siz,as la havaji di 
bankrotanti por fraudar la kreditanti.’ 

‘To omna esis nekareebla,’ replikis la doktoro havanta un 
okulo, ‘e malaji partikulara facas la boneso generala, por ke 
quante multa esas malaji individuala, tante bona esas 
omno generale.’ 

Dum ke lu rezonis, la aero obskureskis, la venti sufleskis 
del quar anguli dil mondo, e la navo asaltesis da la maxim 
pavoriganta tempesto, kande li vidis la portuo di Lisboa. 


CHAPITRO V 

Tempesto, naufrajo, tertremo, e 

TO QUO EVENTIS A DOKTORO PANGLOS, 

A KANDIDO, ED A L’ANABAPTISTO Jacques 


L’una duimo dil pasajanti, febla, mortanta pro ta agonii 
nekonceptebla qui la rulado di navo portas a la nervi ed en 
omna humori di korpo agitata kontresinse, ne havis mem 
la forteso desquietigar su pri la danjero. L’altra duimo 
kriachis e pregis; la segli laceresis, la masti ruptesis, la navo 
fendesis. Ti qui esis kapabla laboris, ma nulu kunlaboris, 
nulu imperis. L’anabaptisto kelke helpis manovrar; il esis 
sur la ferdeko; maristo frenezioza forte frapis il ed abatis il 

adsur la planki; ma per ta frapo quon lu donis, lu ipsa 
subisis shoko tante violentoza, ke lu falis kapavane del 
navo. Lu restis pendigita ed hokita de ruptita parto dil 
masto. La bona Jacques kuris por helpar lu, helpis lu 
klimar adsupre, e per sua esforco esis jetita aden la maro 
avan l’okuli dil maristo, qua livis lu perisar sen degnar 
mem regardar lu. Kandido pluproximeskis, vidis sua 
bonfacanto, qua riaparis instante e qua esis glutita por 
sempre. Lu volis jetar su aden la maro dop lu; la filozofo 
Panglos preventis lu, pruvis a lu ke la rado di Lisboa esis 
formacita partikulare por ke l’anabaptisto ibe dronez. 
Dum ke lu pruvis lo a priori, la navo fendesis ed omni 
perisis ecepte Panglos, Kandido, e ta bruto la maristo qua 
dronigis la vertuoza anabaptisto; la fripono sekure natis al 
rivo, adube Panglos e Kandido portesis sur planko. 

Kande li esabis poke rivivigita, li marchis vers Lisboa; 
poka pekunio restis kun li, per qua li esperis salvar su de 
hungro eskapinte la tempesto. 

Li apene pozabis pedo en la urbo, plorante pro la morto 
di sua bonfacanto, kande li sentis la tero tremar sub lia 
pedi ; 6 la maro boliante levis su en la portuo e frakasis la 
navi ankragita. Vento'vortici de flami e cindri kovris la 
stradi e publika placi; domi krulis, tekti renversesis adsur 
la fundamenti, e la fundamenti dispersesis; triadek mil 
habitanti de omna evi e de l’amba sexui aplastesis sub la 
ruini. 


6 ) La tertremo en Lisboa e la sequanta incendio (1 novembro 1755 ) 
mortigis plu kam 30 000 . Trad. 

La maristo dicis, siflante e blasfemante, 'On ganos ulo 
hike.’ 

'Quo povas esar la motivo suficanta por ca fenomeno?’ 
dicis Panglos. 

'Yen la fino dil mondo!’ klamis Kandido. 

La maristo quik kuris al mezo dil eskombramaso, defiis 
morto por serchar pekunio, trovis ol, sizis ol, ebrieskis e, 
dorminte til sobra, kompris la favori dil unesma volunta 
yunino quan lu trovis sur la ruini di domi destruktita e 
meze dil mortinti e mortanti. 

Tamen Panglos tiris lu per la maniko. ‘Mea amiko,’ lu 
dicis, ‘to ne esas bona, la raciono universal mankas a vu, 
vu male selektas vua tempo.’ 

‘Kapo e sango!’ respondis l’altru, ‘me esas maristo, naskis 
en Batavia; me quarfoye fulis la krucifixo dum quar voyaji 
a Japonia; tu bone trovis tua homo kun vua raciono 
universal!’ 

Petro-fragmenti vundabis Kandido; lu jacis en la strado, 
kovrita per eskombro. Lu dicis a Panglos, ‘Ho ve! obtenez, 
por me vino ed oleo: me mortas.’ 

‘Ta tertremo ne esas nova kozo,’ respondis Panglos; 
Turbo Lima en Amerika experiencis la sama tertremi dum 
la pasinta yaro; sama kauzi, sam efekti; esas sendubite 
subtera sulfur-veino de Lima til Lisboa.’ 

‘Nulo esas plu probabla,’ dicis Kandido; ‘ma, por Deo, 
poka oleo e vino.’ 

‘Quale probabla?’ replikis la filozofo; ‘me asertas, ke la 
kozo esas pruvita.’ 

Kandido perdis koncio, e Panglos adportis kelka aquo de 
vicina fonteno. 

Dum la sequanta dio, trovinte nutraji dum glitar tra la 
ruini, li poke restauris lia forteso. Pose li laboris quale 
l’altri por alejar ta habitanti qui eskapabis morto. Kelka 
civitani sokursita da li donis a li tam bona dineo kam 
posibla pos tala diz,astro. Esas vera, ke la repasto esis 
trista: la tablo-kompani humidetigis lia pano per lia 
lakrimi; ma Panglos konsolacis li, asertante, ke la kozi ne 
povas altre esar: ‘Nam,’ lu dicis, ‘to omna esas maxim 
bona. Nam, se esas volkano che Lisboa, ol ne povas esar 
altraloke. Nam esas neposibla ke kozi ne esez, ube oli esas. 
Nam omno esas bona.’ 

Hometo nigre vestizita, agento dil Inquiziciono, qua sidis 
apud lu, polite parolis e dicis, ‘Semblas ke la sioro ne 
kredas ye peko original; nam, se omno esas maxim bona, 
esis nek falo nek puniso.’ 

‘Me tre humile demandas pardono de Vua Ecelenco,’ 
respondis Panglos mem plu polite, ‘nam la falo dil homaro 
e lua malediko necese eniris aden la maxim bona de omna 
mondi posibla.’ 

‘Do sioro ne kredas ye libereso?’ dicis la agento. 

‘Vua Ecelenco pardonez me,’ dicis Panglos; ‘libereso 
povas existar kun l’absoluta neceseso; nam esis necesa, ke 
ni esez libera; nam konkluze la volo determinita.. 

Panglos esis meze di frazo kande la agento gestis per 
kapsigno a sua lakeo transdonanta glasedo de vino, od 
Oporto-vino. 

CHAPITRO VI 

Quale on facis bela auto-da-fe por 

IMPEDAR TERTREMI, E QUALE KANDIDO 
ESIS FLOGITA 


Pos ta tertremo qua destruktabis tri quarimi di Lisboa, la 
sajuli di la lando ne trovis plu efikiva moyeno preventar 
totala ruino kam donar a la populo bela auto-da-fe ; 7 esis 
decidita dal universitato di Coimbra, ke la spektaklo di 
kelka homi brulita per mikra fairo, dum granda ceremonio, 
esas sekretajo nefaliiva por impedar la tero de tremar. 

Konseque, li siz,abis Bizkayano kondamnita pro ke lu su 
mariajabis kun la bapto-matro di sua bapto-filio, e du 
Portugalani qui manjante hano forigabis la lardo; pos la 
dineo uli venis e ligis doktoro Panglos e lua dicipulo 
Kandido, l’unu pro ke lu parolabis, e l’altru pro ke lu 
askoltabis per mieno aprobanta; li forportesis separite 
aden chambri tre kolda, en qui on nultempe trublesas dal 
suno; pos semano singlu esis vestizjta per san-benito, e lia 
kapi esis ornita per papera mitri: la mitro e san-benito di 
Kandido havis pikturi di flami inversa e di diabli havanta 
nek kaudi nek ungli; ma la diabli di Panglos portis ungli e 

7 ) L’auto-da-fe eventis 20 junio 1756 . Trad. 

kaudi, e la flami stacis rekte. Li procesionis tale vestizjta, 
ed askoltis sermono tre patetika, sequata da bela plam 
kanto. Kandido flogesis segun la muziko'tempo dum la 
kantado; la Bizkayano e la du homi qui ne dezirabis manjar 
lardo esis brulita, e Panglos esis pendigita, quankam 
pendigo ne esis kustumala. Samadie la tero itere tremis 
kun pavoriganta bruiso. 

Kandido, pavorante, stuporigite, distraktite, omnube 
sangifante, omnube palpitante, dicis a su, ‘Se ico esus la 
maxim bona de omna mondi posibla, quale esus l’altri? Me 
forsan tolerus ol, se me esis nur flogita, nam me flogesis dal 
Bulgariani. Ma, ho mea kara Panglos! la maxim granda de 
filozofi, kad oportis ke me videz vu pendigita sen savar pro 
quo! Ho mea kar anabaptisto! maxim bona de homi, kad 
oportis ke vu dronesez en la portuo! Ho siorino 
Kunegonda! perlo de yunini, kad oportis ke on fendez vua 
ventro!’ 

Lu formarchis, apene kapabla subtenar su, esinte 
predikita, flogita, absolvita, e benedikita, kandee oldino 
proximeskis e dicis a lu, ‘Mea filio, kurajeskez, sequez me.’ 

CHAPITRO VII 

Quale oldino sorgis Kandido e quale 

LU RITROVIS TO QUON LU AMORAS 


Kandido tote ne kurajeskis, ma sequis l’oldino aden 
domacho; el donis a lu jaro de unguento per qua fricionar 
su, ed ulo por manjar e drinkar; el montris a lu pasable 
neta liteto; apud la lito esis vestaro. ‘Manjez,, drinkez;, 
dormez,’ el dicis a lu, ‘e Nia Damo di Atocha, santa 
Antonio di Padua e santa Iakobos di Compostela sorgez, 
vu; me rivenos morge.’ Kandido, ankore astonigata da to 
omna quon lu vidabis, to omna quon lu sufrabis, e mem 
pluse da la karitato dil oldino, volis kisar elua manuo. ‘Ne 
esas mea manuo quon vu devas kisar,’ dicis l’oldino; ‘me 
rivenos morge. Fricionez; vu per unguento, manjez; e 
dormez.’ 

Kandido, malgre tanta malaji, manjis e dormis. 
Sequantadie l’oldino adportis dejuno, exploris lua dorso ed 
el ipsa fricionis ol per altra unguento; pose el adportis 
dineo a lu; el rivenis tavespere ed adportis supeo. Ye la 
morga dio el itere facis la sama servici. 

‘Qua vu esas?’ Kandido questionadis el; ‘quo inspiris vu 
per tala bonfacado? Quala danki me povas donar a vu?’ 

La bona homino nultempe respondis; el rivenis tanokte 
sen adportar supeo. ‘Venez, kun me,’ el dicis, ‘e ne dicez, un 
vorto.’ E1 prenis lu ye la brakio e marchis kun lu aden la 

ruro per cirkume quarimo de milio; li arivis ye izolita 
domo, cirkondata da gardeni e kanali. L’oldino frapetis 
pordo. Ol apertesis; el duktis Kandido per sekret eskalero 
aden orizjta chambreto, livis lu sidanta sur kanapeo 
brokatiziita, klozjs la pordo dop su ed ekiris. Kandido 
kredis ke lu sonjas, e la nuna instanto esas sonjo agreabla. 

L’oldino balde rivenis; el desfacile subtenis trepidanta 
muliero de alteso majestoz,a, brileganta per gemi e kovrita 
per velo. 

Torigez ta velo,’ dicis l’oldino a Kandido. 

La yunulo pluproximeskis; lu levis la velo per timida 
manuo. 

Quala instanto! quala surpriz;o! lu kredis, ke lu vidis 
siorino Kunegonda; lu ya fakte vidis el; esis el ipsa. Lua 
forteso faliis, lu ne povis parolar un vorto, lu falis ad elua 
pedi. Kunegonda falis adsur la kanapeo. L’oldino restauris 
li per flansalaji, li riganis lia sensi, li parolis l’una a l’altra; 
komence per vorti hezitanta, questioni e respondi qui 
intersekis, sospiri, lakrimi, krii. L’oldino exhortis, ke li 
facez min multa bruiso, e pose livis li sola. 

'Quo! esas vu,’ Kandido dicis ad el, vu vivas! Me itere 
trovas vu en Portugal! Ka vu ne violacesis? Ka vua ventro 
tote ne fendesis, quale la filozofo Panglos certe dicis a me?’ 

'To ya eventis,’ dicis la bela Kunegonda, ‘ma on ne 
sempre mortas pro ta du acidenti.’ 

‘Ma vua patro e matro, ka li mortigesis?’ 

l Lo esas tro vera,’ Kunegonda plorante dicis. 

‘Ka vua fratulo?’ 

'Mea fratulo anke mortigesis.’ 

'E pro quo vu esas en Portugal? e quale vu savis, ke me 
esas hike? e per qua stranj aventuro vu igis me esar 
duktita a ca domo?’ 

‘Me dicos omno a vu,’ replikis la damo; ‘ma komence vu 
mustas informar me pri omno eventinta a vu depos ta kiso 
inocenta quan vu donis a me e la pedo-frapi quin vu 
recevis.’ 

Kandido obediis el per profunda respekto, e malgre ke lu 
esis stuporigita, quankam lua voco esis febla e tremanta, 
quankam lua dorso ankore kelke male doloris, lu naracis ad 
el per la maxim naiva maniero omno quon lu experiencabis 
depos ta instanto di lia separo. Kunegonda regardis la 
cielo; el lakrimifis pro la morto dil bona anabaptisto e di 
Panglos; pose el parolis per la sequanta vorti a Kandido, 
qua ne perdis un vorto, e qua devoris el per sua okuli. 


CHAPITRO VIII 

Historio di Kunegonda 


‘Me esis en mea lito e profunde dormis, kande Cielo 
komple^esis sendar la Bulgariani a nia bela kastelo Tondro- 
ten-tronkh; li buchis mea patro e mea fratulo, e pecigis 
mea matro. Granda Bulgariano, alta de sis futi, vidante ke 

me perdabis koncio, men violaceskis; to rivivigis me, me 
riganis mea sensi, me kriis, me luktis, me mordis, me 
skrachis, me volis arachar l’okuli di ta granda Bulgariano, 
nesavante ke omno eventanta en la kastelo di mea patro 
esis kustumal; la brutulo poniardagis me en la sinistra 
flanko, di qua me ankore portas la marko.’ 

‘Ho ve! me esperas vidar olta,’ dicis la naiva Kandido. 

'Vu vidos olta,’ dicis Kunegonda; ‘ma ni durez,.’ 

‘Durez,’ dicis Kandido. 

E1 riprenis la filo di sua historio: ‘Kapitano Bulgariana 
eniris, lu vidis me tote sangizita, ma l’altra soldato ne 
remarkis lu. La kapitano iraceskis pro la poka respekto 
quan la brutulo ofris, e mortigis lu sur mea korpo. Pose il 
igis ke me esez, pansita, e duktis me kom militala kaptito a 
sua lojeyo. Me lavis la kelka kamizi quin lu posedis, me 
koquis por lu; lu trovis me tre beleta, oportas agnoskar; e 
me ne negas, ke lu esis tre bone facita e ke lu havis pelo 
mola e blanka; altralatere, lu havis poka inteligenteso, 
poka filozofio, on vidis klare, ke lu ne esis edukita da 
doktoro Panglos. Pos tri monati, perdinte lua pekunio e 
tedite da me, lu vendis me a Judo nomizita don Issakhar, 
qua komercas en Holando e Portugal, e qua pasionoze 
amoras mulieri. Ta Judo multe afecionis me, ma lu ne 
povis vinkar me; me rezistis lu plu sucesoze kam me 
rezistabis la soldato Bulgariana. Honoroza persono forsan 
povus esar violacita unfoye, ma elua vertuo nur 
pluforteskus. 

l La Judo, por domtar me, portis me a ca domego quan 

vu vidas. Me kredabis til lore ke esas nulo sur la tero tam 
belega kam la kastelo Tondro-temtronkh; me esis 
destrompita. 

l La grand inquizjtoro remarkis me uldie ye la meso; lu 
multe regardegis me e sendis a me mesajo, ke lu mustas 
parolar kun me pri aferi sekreta. Me duktesis a lua palaco; 
me savigis da lu mea nasko; lu montris a me, quante infre 
mea sociala stando esas apartenar ad Izraelido. On 
propozis en lua nomo a don Issakhar, ke lu cedez, me a la 
sinioro. Don Issakhar, qua esas la bankero dil korto ed 
homo influiva, tote ne volis lo. L’inquizitoro minacis lu per 
auto-da-fe. Fine mea Judo, timidigita, konkluzis kontrato 
per qua la domego e me ipsa komune apartenas a li: la 
Judo havas por su la lundii, merkurdii, e la Sabato-dii, e 
l’inquizitoro havas l’altra semano-dii. Ta interkonsento 
existas dum sis monati. Ol ne esis sen disputi; nam ofte 
esas nedecidita, ka la nokto de saturdio til sundio 
apartenas a l’anciena kredo od a la nova. Relate me, me 
rezistas li amba til nun, e me kredas, ke pro ta kauzo me 
ankore esas amorata. 

‘Fine, por impedar la plago di tertremi e por timidigar 
don Issakhar, plezis a l’inquizitoro celebrar auto-da-fe. Lu 
honorizis me per invitar me. Me havis tre bona plaso; la 
dami esis servita drinkaji inter la meso e la mortigo. Me 
esis, advere, hororigita per vidar ta du Judi brulita kun ta 
honesta Bizkayano qua mariajabis su kun la bapto-matro 
di lua bapto-filio; ma quale esis mea surprizo, mea pavoro, 
mea konfuzo, kande me vidis, vestizita en san-benito e 

mitro, figuro qua similesas to di Panglos! Me fricionis 
l’okuli, me atenceme regardegis, me vidis lu mortigante 
pendigata; me esvanis. Me apene rikoncieskis, kande me 
vidis vu desvestiz,ata e nuda; lore me sentis l’extrema 
hororo, konsterno, doloro, desespero. Me vere dicas a vu, 
ke vua pelo esas mem plu blanka e de roz'koloro plu 
perfekta kam to di mea kapitano Bulgariana. Ta vidajo 
duopligis omna sentimenti qui dronis me, konsumis me. 
Me kriachis, me volis dicar, “Haltez;, barbari!” ma voco 
mankis a me, e mea krii esabus neutila. Vu esinte bone 
flogita, me dicis, “Quale esas posibla, ke bela Kandido e 
saja Panglos esas en Lisboa, l’unu recevar cent stroki, e 
l’altru esar pendigita segun l’impero dil inquizitoro di qua 
me esas l’amorato? Panglos kruele trompis me, kande lu 
dicis a me, ke omno eventas en la maxim bona maniero.” 

‘Agitata, distraktata, nun dementa, nun pronta mortar 
pro febleso, mea kapo esis plenigita per la masakro di mea 
patro, di mea matro, di mea fratulo, per l’insolenteso di 
mea infama soldato Bulgariana, la poniardo-stroko quan lu 
donis a me, mea servitudo, mea laborado kom koquisto, 
mea kapitano Bulgariana, mea infama don Issakhar, mea 
abomininda inquizitoro, la mortigo di doktoro Panglos, ta 
granda plamkanta miserere dum qua vu esis flogita, e, 
precipue, per la kiso quan me donabis a vu dop la skreno, 
tadie kande me lastafoye vidis vu. Me laudis Deo, qua 
itere duktis vu a me tra tante multa malaji. Me exhortis 
mea olda servistino sorgar vu e duktar vu adhike tam 
balde kam posible. E1 tre bone exekutis mea komiso; me 

juis la plez,uro neexpresebla itere vidar vu, audar vu, 
parolar kun vu. Vu probable hungregas; me ipsa hungras; 
ni komencez per supear.’ 

Do la du sideskis an tablo; e, supeinte, li rivenis a la 
belega kanapeo ja deskriptita; li esis ibe kande sioro don 
Issakhar, un de la mastri dil domego, arivis. Esis Sabato- 
dio. Lu venis por juar sua yuri, e por expresar sua tenera 
amoro. 


CHAPITROIX 

TO QUO EVENTIS A KUNEGONDA, KANDIDO, 
LA GRAND INQUIZITORO, E JUDO 


Ta Issakhar esis la maxim iracema Judo vidita en Izrael de 
pos la kaptiteso en Babilonia. 'Quo!’ lu dicis, ‘hundino 
Galileana, ka l’inquizitoro ne esas sato? Ka ta fripono 
mustas anke partoprenar tu kun me?’ Dicinte lo, lu ektiris 
longa poniardo per qua lu esas sempre armizita, e, 
kredante ke l’antagonisto havis nula armi, jetis su adsur 
Kandido; ma nia bona Westfalenano recevabis bonega 
espado del oldino kun la vestaro. Lu ektiris sua espado, 
quankam lu havis la maxim dolca temperamento, ed 
sternis l’Izraelido tote mortinta adsur la karelizita 
pavimento ye la pedi dil belega Kunegonda. 

‘Santa Virgo!’ el kriis, 'quon ni divenos? Homo 
mortigita che me! Se l’autoritato venus, ni perdesus.’ 

‘Se Panglos ne esabus mortale pendigita,’ dicis Kandido, 
‘lu bone konsilus ni en ca kri 2 ,o, nam lu esis granda filozofo. 
Sen lu, ni konsultez l’oldino.’ 

E1 esis tre prudenta e komencabis donar sua opiniono, 
kande altra pordeto apertesis. Esis un horo pos 
noktomezo, esis la komenco di sundio. Ta dio apartenis al 
inquizitoro. Lu eniris e vidis la flogita Kandido, espado en 
la manuo, e mortinto sternita sur la pavimento, 
Kunegonda stuporigita, e l’oldino konsilanta. 

Yen to quo pasis tra la mento di Kandido tainstante, e 
quale lu rezonis: ‘Se ta santa homo krias por helpo, lu 
certe brulos me; lu forsan agus same a Kunegonda; lu igis 
on flogar me senkompate; lu esas mea rivalo; me ja 
mortigis, esas nulo ponderar.’ Ta rezonado esis neta e 
rapida; e, sen donar a l’inquizitoro tempo por rekuperar de 
surprizo, lu trapikis lu, e jetis lu al flanko dil Judo. 

'Yen situeso,’ dicis Kunegonda; 'povas esar nula remiso; 
ni exkomunikesas, nia ultima horo venas. Quale vu, 
naskinte tante dolce, povis mortigar en du minuti Judo e 
prelato?’ 

'Mea belega yunino,’ respondis Kandido, ‘kande on esas 
amoroza, jaluza, e flogita dal Inquiziciono, on ne plus 
konocas su.’ 

L’oldino lore parolis e dicis, 'Esas tri kavali Andalusiana 
en la stablo kun lia seli e bridi; la brava Kandido preparez 
oli; la siorino havas moidori e diamanti; ni kavalkez rapide, 

quankam me povas sidar nur sur un gluteo, ed irez; a 
Cadiz; la vetero esas belega, ed esas granda plezuro 
voyajar dum la koldeteso noktal’ 

Kandido quik selizis la tri kavali. Kunegonda, l’oldino, e 
lu trakuris triadek milii per un etapo. Dum ke li 
forkavalkis, la Santa Hermandad eniris la domo, la sinioro 
esis enterigita en bela kirko, ed Issakhar esis jetita adsur 
eskombreyo. 

Kandido, Kunegonda, e l’oldino esis ja en l’urbeto 
Avacena, meze dil monti di Sierra Morena; e li parolis en 
albergo lo sequanta. 


CHAPITRO X 

Per qua ditreso Kandido, Kunegonda, 
e l’oldino arivis en Cadiz, 

E PRI LIA EMBARKO 


'Qua furtis mea ora moneto'peci e mea diamanti?’ dicis 
Kunegonda plorante; ‘e per quo ni vivos? quon ni facos? 
ube me trovos inquizitori e Judi qui donos altri a me?’ 

l Ho ve!’ dicis l’oldino, ‘me forte suspektas veneracinda 
franciskano qua hiere dormis en la sam albergo kam ni en 
Badajoz; Deo gardez, me de facar temerara judiki! ma lu 

dufoye eniris nia chambro, e lu livis l’albergo longatempe 
ante ni.’ 

l Ho ve!’ dicis Kandido, ‘la bona Panglos ofte pruvis a 
me, ke la havaji di ca mondo esas posedaji komuna di 
omna homi, e ke singlu havas egala yuro ad olti. Ta 
franciskano advere devis, segun ta principo, livir sato por 
ke ni kompletigez; nia voyajo. Ka vu havas nulo de omno, 
mea bela Kunegonda?’ 

‘Nula maravedo,’ el dicis. 

'Quon facar?’ dicis Kandido. 

‘Ni vendez, un de la kavali,’ dicis l’oldino; ‘me kavalkos 
dop siorino, quankam me povas sidar nur sur un gluteo, e 
talamaniere ni atingos Cadiz.’ 

Esis en la sam albergo priorulo benediktana; lu chipe 
kompris la kavalo. Kandido, Kunegonda e l’oldino pasis tra 
Lucena, Chillas, e Lebrija, e fine atingis Cadiz. Floto ibe 
preparesis e trupi kolektesis por portar raciono al 
veneracinda patri jezuita en Paraguay qui akuzesis incitir 
un de la tribui proxim l’urbeto San Sacramento revoltar 
kontre la reji di Hispania e di Portugal. Kandido, servinte 
kun la Bulgariani, exekutis l’exerco dil Bulgariani avan la 
generalo dil mikra armeo per tala gracio, tala rapideso, tala 
habileso, tala fiereso, tala ajileso, ke lu donesis komando di 
infantrio-kompanio. Tale lu divenis kapitano; lu embarkis 
kun siorino Kunegonda, l’oldino, du personala servisti, e la 
du kavali Andalusiana qui apartenabis al grand 
inquizitoro di Portugal. 

Dum la pasajo li multe rezonis pri la filozofio di 

kompatinda Panglos. ‘Ni iras ad altra mondo,’ dicis 
Kandido; ‘sendubite esas ibe ke omno esas bona. Nam on 
mustas agnoskar, ke on povus kelke lamentar pri to quo 
eventas materiale ed etikale en nia mondo.’ 

‘Me amoras vu totkordie,’ dicis Kunegonda; ‘ma mea 
mento esas ankore stuporigita da to quon me vidis e to 
quon me experiencis.’ 

‘Omno esos bona,’ replikis Kandido; ‘la maro en ta nova 
mondo esas ja plu bona kam la mari di nia Europa; ol esas 
plu kalma, la venti esas plu konstanta. Certe esas la nova 
mondo qua esas la maxim bona de omna mondi posibla.’ 

‘Deo volez, lo!’ dicis Kunegonda; ‘ma me esis tante 
hororinde desfortunoza en mea mondo, ke mea kordio esas 
preske klozita kontre espero.’ 

‘Vi lamentas,’ l’oldino dicis a li; ‘ho ve! vi ne subisis 
mizeri quale le mea.’ 

Kunegonda preske rideskis, e trovis ta bona homino tre 
amuzanta, ke lu pretendis esar plu desfelica kam el. ‘Ho 
ve! mea bonino,’ el dicis a lu, ‘ecepte ke vu esis violacita 
da du Bulgariani, recevis du poniardo-stroki en la ventro, 
havis du kasteli demolisita, havis du matri e du patri 
buchita avan vua okuli, e vidis du de vua amoranti flogita 
en auto-da-fe, me ne komprenas quale vu esus plu 
desfortunoza kam me; pluse, me naskis kom baronino kun 
sepadek-e-du quarpecigi blazonal, e me esis koquisto.’ 

‘Siorino,’ respondis l’oldino, vu ne savas to quo esis mea 
nasko; e, se me montrus a vu mea dopajo, vu ne parolus 
tale, e vu suspendus vua judiko.’ Ta dicajo genitis extrema 

kurio 2 ,eso en la menti di Kunegonda e di Kandido. L’oldino 
parolis a li per ta sequanta vorti. 


CHAPITRO XI 

La historio di l’oldino 


‘Me ne sempre havis injektiz;it okuli rede bordizjta; mea 
nazo ne sempre tushis mea mentono e me ne sempre esis 
servisto. Me esas la filiino di papo Urban X e la princino 
di Palestrina. 8 Me edukesis til la deUe^quaresma yaro en 
palaco por qua omna kasteli di vua baroni Germana ne 
servabus kom stabli; ed un de mea robi plu valoris kam 
omna splendidaji di Westfalen. Me kreskis en beleso, en 
gracio, en talenti inter plezuri, respekto, ed esperi. Me ja 
inspiris amoro, mea mami formacesis; e quala mami! 
blanka, ferma, skultita quale olti di la Venus de Medici; e 
quala okuli! quala palpebri! quala nigra brovi! quala flami 
brulis en mea du pupili, ed efacis la cintilifado di la steli, 
quale dicis la poeti lokal. La homini qui vestizjs me e ti qui 
desvestizjs me falis pro extazo regardante me avane e 
dope, ed omna homuli volabus esar en elia plaso. 


8) Observez l’extrema diskreteso dil autoro; til nun esis nula papo 
nomizita Urban X; lu timas atribuar bastardino a konocita papo. Quala 
cirkonspekteso! quala delikateso di koncienco! Voltaire 


36 



CANDIDE 


‘Me fiancis suverena princulo di Massa^Karrara. Quala 
princo! tam bela kam me, dotita per dolceso e la charmi, 
brilante espritoz,a e brulanta pro amoro. Me amoris lu 
quale on unesme amoras: per idoligado, per pasiono. La 
mariajo'preparo facesis. Esis pompo e splendideso 
senprecedenta; esis festi, turniri, operi bufonatra kontinue; 
e tota Italia kompozis soneti por me, di qui ne un esis 
pasabla. L’instanto di mea feliceso venis, kande evoza 
markezino qua esabis l’amorantino di mea princo invitis lu 
drinkar chokolado che su. Lu mortis min kam du hori plu 
tarde per konvulsi teroriganta. Ma to esas nur bagatelo. 
Mea matro, desesperanta, quankam multe min afliktita 
kam me, deziris irar kurtatempe de loko tante nociva. E1 
havis tre bela domeno apud Gaeta. Ni embarkis sur galero 
dil lando, orizjta quale l’altaro dil santa Petros di Roma. 
Yen, korsaro de Sale proximeskis a ni ed abordis ni. Nia 
soldati defensis su quale soldati dil papo: li falis adsur sua 
genui forjetante sua armi, e pregis del korsaro absolvo in 
articulo mortis. 9 

'Nemediate li desvestizesis tam nude kam simii, e mea 
matro, anke nia honondamzeli, ed anke me. Esas kozo 
admirinda, la diligenteso per qua ta siori desvestizas homi. 
Ma to quo plu surprizis me esis, ke a ni omna li pozis sua 
fingri en loko adube ni homini kustumale lasas nur dushilo 
enpozesar. Ta ceremonio semblis a me tre stranja: yen, 
quale on judikas omno, kande on ne ja voyajas exterlande. 
Me balde saveskis, ke to esis por saveskar ka ni celabis 

9) Ye l’instanto di morto. 

diamanti: esas kustumo establisita depos la tempi 
prehistorial en civiliz;ita landi qui navigas la mari. Me 
saveskis, ke la religiala kavalieri di Malta nultempe falias 
tale facar kaptinte Turkanuli e Turkanini; ol esas lego 
internaciona nultempe derogita. 

l Me tote ne dicos a vi quante harda esas, ke yuna 
princino duktesez, kom sklavo kun la matro a Maroko. Vi 
sat bone imaginas omno quon ni subisis sur la navo dil 
korsaro. Mea matro esis ankore tre bela; nia honon 
damzeli, nia simpla chambristini havis plu multa charmi 
kam povas esar trovata en la tota Afrika. Relate me, me 
esis ravisanta, me esis beleso, gracio ipsa, e me esis virgino; 
me ne restis tale longatempe; ta floro qua esabis rezervita 
por la bela princo di Massa^Karrara esis violacita de me 
dal korsankapitano; lu esis negrulo abomininda qua mem 
kredis, ke lu multe honorizis me. Certe la siorino princino 
di Palestrina e me mustis esar tre forta por subisar omno 
quon ni sufris til ke ni arivis en Maroko. Ma ni 
preterpasez! olti esas kozi tante ordinara, ke oli ne esas 
digna de la trublo dicar. 

'Maroko natis en sango kande ni arivis. Kinadek filiuli 
dil imperiestro Mulidsmael single havis lia partiso, qui 
fakte produktis kinadek militi interna: negri kontre negri, 
negri kontre bruni, bruni kontre bruni, mulati kontre 
mulati. Esis kontinua masakro tra l’imperio. 

‘Ni apene desembarkabis, kande negri de partiso 
opozanta to di mea korsaro aparis por forportar lua 
spoliaji. Ni esis, pos la diamanti ed oro, lua maxim precoza 

posedaji. Me esis testo di tala kombato quala vi nultempe 
vidas en la klimati di Europa. La populi nordal ne havas 
sango sat brulanta. Li ne havas furio por homini tam 
ardoroz,a kam esas kustumal en Afrika. Semblas ke via 
Europani havas lakto en la veini; esas vitriolo, esas fairo 
qua fluas en la veini dil habitanti dil monto Atlas e la 
landi vicina. Li luktis per la furio di la leoni, di la tigri, e di 
la serpenti indijena por decidar, qua havos ni. Marokano 
sizis mea matro ye la dextra brakio, la lietnanto di mea 
kapitano retenis el ye la sinistra brakio; soldato Marokana 
prenis el ye un gambo, un de nia korsari tenis el ye l’altra. 
Preske nia omna servistini esis tainstante tirita 
samamaniere da quar soldati. Mea kapitano celis me dop 
su. Lu havis sua cimitaro en sua manuo, e mortigis ti omna 
qui opozis sua furio. Fine me vidis mea matro e nia omna 
homini Italiana pecigita, hakita, masakrita dal monstri qui 
disputis por eli. Mea kunkaptiti, ti qui prenabis eli, 
soldati, maristi, negri, bruni, blanki, mulati, e fine mea 
kapitano, omni mortigesis, e me restis mortanta sur amaso 
de mortinti. Omni savas, ke tala ceni eventis tra plu kam 
nonacent milii cirkume, sen neglijar la kin pregi diala 
dekretata da Mohamed. 

‘Me liberigis me per multa desfacileso del amaso de tante 
multa kadavri sangizita, e tiris me adsub grand oranjiero 
an la rivo di proxima rivereto; me ibe falis pro timo, fatigo, 
hororo, desespero, ed hungro. Balde pose, mea sensi 
stuporigita cedis su a dormado qua plu similesis esvano 
kam dormo. Me esis en ta stando di febleso e senkoncio 

inter vivo e morto, kande me sentis me opresata da ulo 
movanta sur mea korpo. Me apertis mea okuli, me vidis 
blankulo havanta bona mieno qua sospiris, e qua dicis de 
inter sua denti, ‘O che sciagura d'essere senza coglioni!" r ° 


CHAPITRO XII 

DURO DI LA MALAJI DI L’OLDINO 


‘Astonata e ravisata pro askoltar la linguo di mea patrio, e 
ne min surpriz,ata da la vorti quin ta homo dicis, me 
respondis, ke esas plu granda malaji kam olta pri quo lu 
plendas. Me informis lu per kelka vorti pri la horori quin 
me subisis, e pose itere esvanis. Lu portis me a vicina 
domo, igis on men kushar e nutrar, men servis, men 
konsolacis, men flatis, dicis a me, ke lu nultempe vidabis 
irgo tam belega kam me, e ke lu nultempe tante multe 
regretabis to quon nulu povas restaurar a lu. “Me naskis 
en Napoli,” lu dicis a me; “ibe omnayare duamil o triamil 
pueruli esas kastrata; uli mortas; altri aquiras voco plu 
bela kam to di homino; altri iras por guvernar stati. On 
tale operacis me kun tre granda suceso, e me esis muzikisto 
en la chapelo dil princino di Palestrina.” 

‘“Di mea matro!” me kriis. 

10) ‘O quala kalamitato ne havar kolyoni!’ Tmd. 

“'Di vua matro!” lu plorante kriis. “Quo! ka vu esas ta 
yuna princino quan me edukis til la evo di sis yari, e qua ja 
promisis divenar tam bela kam vu esas?” 

“'Esas me ipsa; mea matro esas quaracent paz,i de hike, 
quarpecigita sub amaso de mortinti...” 

l Me naracis a lu to quo eventabis; lu anke naracis sua 
aventuri, ed informis me, ke lu sendesis al rejo di Maroko 
da povo Kristana por konkluzar pakto kun ta monarko, 
per qua lu provizesos per kanompulvero, kanoni, e navi 
por helpar exterminar la komerco di altra povi Kristana. 
“Mea komiso esas efektigita,” dicis ta honest eunuko; “me 
embarkos ye Keuta, e me retroportos vu ad Italia. Ma che 
sciagura d'essere senza coglioni!" 

‘Me lun dankis per lakrimi di gratitudo; e, vice duktar 
me ad Italia, lu duktis me ad Aljer e vendis me al dey 11 di 
ta provinco. Me apene vendesis kande la pesto qua trairas 
Afrika, Asia, ed Europa furioze eruptis en Aljer. Vu vidis 
tertremi; ma, siorino, ka vu ultempe havis la pesto?’ 

‘Nultempe,’ respondis la baronino. 

‘Se vu havabus ol,’ duris l’oldino, Vu agnoskus, ke ol 
esas multe plu mala kam tertremo. Ol esas tre ordinar en 
Afrika; me atakesis. Imaginez, quala stando por la filiino di 
papo, evanta dekekin yari, qua dum tri monati experiencis 
povreso e sklaveso, esis violacita preske omnadie, qua 
vidabis elua matro quarpecigita, subisis hungro e milito, 
ed esis mortanta pro pesto en Aljer. Tamen, me ne mortis. 


11) Dey esis chefo di la Regenteso di Aljer, Tripoli, e Tunis en 
l’imperio Otomana de 1651 til 1830. Trad. 


41 



CANDIDE 


Ma mea eunuko e la dey, e preske la tota serayo en Aljer, 
perisis. 

‘Kande l’unesma devastado di ta pavoriganta pesto 
pasabis, la sklavi dil dey vendesis. Komercisto kompris me 
e portis me a Tunis; lu vendis me ad altra komercisto qua 
rivendis me en Tripoli; de Tripoli me esis rivendita ad 
Alexandria, de Alexandria me esis rivendita a Smirna, de 
Smirna a Konstantinoplo. Me fine apartenis ad aga 12 dil 
janichari, qua balde esis komandita irar por defensar Az,ov 
kontre la Rusi qui siejis ol. 

T’aga, qua esis tre galanta homo, duktis kun su sua tota 
serayo, e lojis ni en fuorteto en la marsho Maeotia, gardita 
da du negra eunuki e duadek soldati. La Rusi mortigesis 
en granda nombri, ma li bone rekompensis ni. Azov 
livresis a fairo e sango, ed esis nula pardono pro nek evo 
nek sexuo; nur nia fuorto restis; l’enemiki esforcis 
konquestar ni per hungrego. La duadek janichari jurabis, 
ke li nultempe cedos su. L’extremi di hungrego a qui li 
reduktesis koaktis li manjar nia du eunuki pro timo ke li 
ruptez lia juro. Kelka dii plu tarde, li decidis manjar la 
homini. 

‘Ni havis tre pia e tre kompatoza imam 15 qua predikis ad 
ili bona sermono, per qua lu esforcis persuadar ili, ke ili ne 
tote mortigez ni. “Tranchez,” lu dicis, “nur un gluteo de 
singla damo, e vi havos sato por manjar; se vi bezonos 
pluso, vi povas havar tam multa pos kelka dii; Cielo esos 

12) Aga esis titulo di civila o militala chefo en I’imperio Otomana. 
Trad. 

13) Titulo islamala di chefo religiala. Trad. 

gratitudoza a vi pro tala karitatoza ago, e vi sokursesos.” 

'Lu havis multa eloquenteso; lu persuadis ili. Ca 
hororinda operaco esis facita a ni. L’imam aplikis a ni la 
sama bahamo ke on aplikas a pueruli cirkoncizjta. Ni 
omna proximeskis a morto. 

l La janichari apene finabis la repasto quin ni provizabis, 
kande la Rusi arivis per plata bateli; ne un janicharo 
eskapis. La Rusi ne atencis nia stando. Esas omnube 
Franca kirurgiisti; un de li, qua esis tre habila, sorgis ni; lu 
risanigis ni, e me rimemoros dum mea tota vivo ke, kande 
mea vunduri klozesis, lu facis a me propozaji. Pluse, lu 
dicis a ni, ke ni konsolacez ni; lu asertis, ke en plura sieji 
simila koz,i eventabis, e ke ol esas militodego. 

Tam balde kam mea kompanini povis marchar, eli 
sendesis a Moskva. Me esis en la porciono di boyaro, qua 
igis me esar gardenero e qua donis a me singladie duadek 
stroki per la flogilo. Ma ta sinioro esante roto'tormentita 
du yari plu tarde, kun cirkume triadek altra boyari, pro 
ula kort'intrigo,' 4 me profitis per ta aventuro: me fugis; me 
transiris la tota Rusia; longatempe me esis drink'servistino 
en Riga, pose en Rostok, Vismar, Leipsig, Kassel, Utrecht, 
Leiden, La Haye, Rotterdam; me oldeskis en povreso e 
deshonoro, havante nur duimo di sedo, kontinue 
rimemorante ke me esas filiino di papo; centfoye me volis 
ocidar me, ma me ankore amis la vivo. Ta ridinda febleso 
esas forsan un de nia maxim nociva inklinesi: nam ka esas 


14) Revolto dum 1698 kontre Pyotr Velikiy, la Granda (1672 - 1725), 
da la Strelzi di Moskva. 

irgo plu ridinda kam dezjrar kontinue portar charjo quan 
on povas sempre jetar a la tero? abominar l’existo, ma 
tenar ta existo? konkluze, karezar la serpento qua devoras 
ni, til ke ol parmanjos la kordio? 

‘Me vidis en la landi quin fato igis me transirar, ed en la 
taverni en qui me servis, enorma nombro de homi qui 
abominis lia propra existi; ma me vidis nur dekedu qui 
volunte finigis lia mizero: tri negri, quar Angli, quar 
Genevani, ed un profesoro Germana nomizita Robeck. Me 
finis kom servistino en la domo dil Judo don Issakhar; lu 
asignis me a vu, mea bela damzelo; me adjuntis me a vua 
destino, e me esis plu okupata pri vua aventuri kam pri le 
mea. Me nultempe mem parolabus a vu pri mea malaji, se 
vu ne kelke iritabis me, e se ne esus kustumala sur navo 
naracar historii por alejar tedeso. Kurte, siorino, me havas 
experienco, me konocas la mondo; amuzez, vu, persuadez 
singla pasajanto naracar sua historio; e se vu trovos nur 
unu qua ne ofte maledikis sua propra vivo, qua ne ofte 
dicabis a su, ke lu esas la maxim desfortunoza de homi, 
lore forjetez me kapavane aden la maro.’ 

CHAPITRO XIII 

Quale Kandido obligesis separar su de 

LA BELA KUNEGONDA E L’OLDINO 


La bela Kunegonda, audinte la historio dil oldino, facis ad 
el omna politaji quin on debas a persono di elua rango e 
merito. E1 aceptis la propozo dil oldino; el persuadis omna 
pasajanti unope naracar lia aventuri ad el. Kandido ed el 
konfesis, ke l’oldino esis justa. 'Esas granda perdajo,’ dicis 
Kandido, ‘ke la saja Panglos pendigesis kontre kustumo en 
auto-da-fe; lu dicabus a ni koz,i admirinda pri la maleso 
material e la maleso etikal qui kovras la tero e la maro, e 
me sentabus me sat forta audacar respektoze facar kelka 
objecioni.’ 

Dum ke singla pasajanto naracis sua historio, la navo 
segliris. Li desembarkis en Buenos Aires. Kunegonda, 
kapitano Kandido, e l’oldino iris por vizitar la guvernero 
don Fernando de Ibaraa y Figueroa y Mascarenes y 
Lampourdos y Souza. Ta sinioro havis fiereso konvenanta 
ad homo portanta tante multa nomi. Lu parolis kun homi 
per la maxim nobla desestimo, portante la nazo tante alte, 
elevante sua voco tante senkompate, uzante tono tante 
impozanta, afektacante suteno tante aroganta, ke omni qui 
salutis lu esis tentita frapar lu. Lu pasionoze amis homini. 
Semblis, ke lu nultempe vidabis ento plu belega kam 
Kunegonda. Lua unesma ago esis questionar, kad el ne 

esas la spozino dil kapitano. La maniero per qua lu facis ta 
questiono timigis Kandido; lu ne audacis dicar, ke el esas 
lua spoz,ino, pro ke fakte el ne esis; lu ne audacis dicar, ke 
el esas lua fratino, pro ke el anke ne esis to; e quankam ta 
mentio diplomacal esabis olime tre segunmoda che 
l’ancieni, e quankam ol esus utila por moderni, lua anmo 
esis tro pura trompar realeso. ‘Siorino Kunegonda,’ lu 
dicis, 'donos a me la honoro spozigar me, e ni pregas, ke 
Vua Ecelenco mariajez ni.’ 

Don Fernando de Ibaraa y Figueroa y Mascarenes y 
Lampourdos y Souza, tordante sua labio-barbo, sardonike 
ridetis e komandis, ke kapitano Kandido irez, ed inspektez 
sua kompanio. Kandido obediis; la guvernero restis kun 
siorino Kunegonda. Lu deklaris sua pasiono por el, 
protestis, ke lu mariajos su kun el morge koram l’eklezio, 
od altre, segun to quo komplezos ad elua charmi. 
Kunegonda demandis de lu honquarimo por ordinar sua 
pensi, konsultar l’oldino, e decidar. 

L’oldino dicis a Kunegonda, ‘Siorino, vu havas sepadek-e- 
du quarpecigi blazonal e ne un moneto'peco; esas nur 
segun vu divenar la spozo di la maxim granda sinioro en 
sud-Amerika; lu havas tre bela labio-barbo; ka vu darfas 
esar fiera pri rezolvema fideleso? Vu violacesis dal 
Bulgariani; Judo ed inquizitoro recevis vua bona favori: 
malaji donas yuri. Me konfesas, se me esus en vua stando, 
ke me ne havus irga skrupulo pri mariajar me kun la 
guvernero e per to facar la fortuno di kapitano Kandido.’ 
Dum ke l’oldino parolis per ta omna prudenteso quan evo 

ed experienco donas, naveto videsis enirante la portuo; ol 
portis alkado ed alguazili,' 5 e yen to quo eventabis. 

L’oldino tre bone divinabis, ke esis la franciskano 
portanta longa maniki qua furtabis la pekunio e juveli di 
Kunegonda en l’urbeto Badajoz,, kande el fugabis hastoze 
kun Kandido. Ta monako esforcabis vendar uli del precoza 
gemi a juvelisto. Ta komercisto rikonocis oli kom ti di la 
grand inquizitoro. La franciskano, ante ke lu mortale 
pendigesis, konfesis ke lu furtabis oli; lu indikis la personi e 
la voyo quan li prenis. La fugo di Kunegonda e Kandido ja 
esis savita. Li esis persequata til Cadiz; sen tardigo navo 
sendesis por persequar li. Ta navo ja esis en la portuo di 
Buenos Aires. La rumoro dissemesis, ke alkado balde 
desembarkos, e ke la mortiganti dil grand inquizitoro 
persequesas. La prudenta oldino instantale vidis to omna 
facenda. ‘Vu ne povas fugar,’ el dicis a Kunegonda, l e vu 
havas nulo timar; ne esis vu qua mortigis la sinioro; ed 
ultree, la guvernero, qua amoras vu, ne permisos, ke vu 
esez, male traktata; restez.’ E1 quik kuris a Kandido: 
Tugez,’ el dicis, ‘o pos un horo vu esabos brulita.’ Oportas 
perdar nul instanto; ma quale separar lu de Kunegonda, ed 
ube refujar? 


15) Judiciisti Hispana, vorto derivata de la Araba al wazir. Trad. 

CHAPITRO XIV 

Quale Kandido e Kakambo esis aceptata 

DAL JEZUITI DI PARAGUAY 

Kandido adportabis de Cadiz, servisto personala de sorto 
trovita en granda nombri ye la marbordi di Hispania ed en 
la kolonii. Lu esis quarime Hispana, naskinte de bi-rasulo 
en Tucuman; lu esabis koro-puero, sakristo, maristo, 
monako, komis-agento, soldato, lakeo. Lu nomesis 
Kakambo, e lu forte amis sua mastro pro ke sua mastro 
esas tre bona homo. Lu seliz;is la du kavali Andalusiana 
tam rapide kam posible. l Ni irez, mea mastro, ni agez 
segun la konsilo dil oldino; ni irez, e kurez sen regardar 
addop ni.’ 

Kandido lakrimifis. l Ho mea kara Kunegonda! ka me 
mustas abandonar vu jus kande la sinioro guvernero 
mariajor ni! Kunegonda, adportita tante fore, quon 
divenos vu?’ 

l El divenos to quo el povas,’ dicis Kakambo; ‘mulieri 
nultempe esas embarasata; Deo sorgas eli; ni hastez,.’ 

‘Adube tu duktas me? adube ni iras? quon ni facos sen 
Kunegonda?’ Kandido dicadis. 

‘Per la santa Iakobos di Compostelo,’ dicis Kakambo, Vu 
facabus milito kontre la jezuiti; ni irez e facez milito por li: 
me sat bone konocas la voyi, me duktos vu aden lia rejio, li 
esos charmata havar kapitano qua exercas trupi per la 

maniero Bulgariana; vu ganos vasta richaji; kande homo ne 
recevas sua debajo en l’una mondo, lu trovas ol en l’altra. 
Esas tre granda plez,uro vidar e facar novaji.’ 

‘Ka tu esis ja en Paraguay?’ dicis Kandido. 

'Yes advere!’ dicis Kakambo; ‘me esis servisto en la 
kolego dil Asumuro, e me konocas la guvernerio dil Patri 
tam bone kam me konocas la stradi di Cadiz,. Ta 
guvernerio esas kozo admirinda. La rejio esas ja plu kam 
nonacent milii diametre; ol dividesas en triadek provinci. 
La Patri ibe havas omno, la populo nulo. Ol esas maestro- 
verko di raciono e yusteso. Relate me, me povas imaginar 
nulo tam deala kam la Patri, qui hike militas kontre la rejo 
di Hispania e kontre la rejo di Portugal, e qui en Europa 
esas la konfesigeri di ta reji; qui hike mortigas la Hispani, e 
qui en Madrid sendas li a Cielo; to delektas me; venez; vu 
esos la maxim felica de omna homi. Quante felica esos la 
Patri kande li saveskas, ke kapitano qua savas l’exerco 
Bulgariana venas a li!’ 

Arivinte a l’unesma bordo-posteno, Kakambo dicis al 
bordo-guardano ke kapitano demandas parolar al 
komandero. Oficiro Paraguayana kuris al pedi dil 
komandero por raportar ta novajo. Komence, Kandido e 
Kakambo desarmizesis; lia du kavali Andalusiana sizesis. 
La du nekonocati duktesis inter du rangi de soldati; la 
komandero esis ye la fino, trikorna chapelo sur sua kapo, la 
robo trusita, espado an flanko, mipiquo en la manuo. Lu 
gestis; quik duadek-e-quar soldati cirkondis la du nova 
homi. Serjento dicis, ke li mustas vartar, ke la komandero 

ne povas parolar kun li, ke la veneracinda patro provincala 
permisas nula Hispano apertar la boko ecepte koram lu, o 
restar plu kam tri hori en ta lando. 

'Ed ube esas la veneracinda patro provincal?’ dicis 
Kakambo. 

l Lu inspektas sua trupi pos celebrir la meso,’ respondis la 
serjento; ‘e vi ne povas kisar lua sporno ante tri hori.’ 

‘Ma,’ dicis Kakambo, ‘la kapitano, qua mortas pro 
hungro simile a me, tote ne esas Hispano, lu esas 
Germano; ka ni ne povas havar dejuno dum vartar la 
Veneracindo?’ 

La serjento quik iris por raportar ta dicajo al komandero. 

'Deo esez, laudata!’ dicis ta sinioro, ‘pro ke lu esas 
Germano, me povas parolar kun lu; venigez, lu a mea 
laubo.’ 

Quik on duktis Kandido aden foliizita laubo ornita per 
tre beleta kolonaro ek marmoro verda ed orea, e treliso 
qua inkluzis papagayi, kolibrii, 16 pintadi, ed omna ucelo- 
speci maxim rara. Bonega dejuno preparesabis en ora vazi; 
e dum ke la Paraguayani manjis maizo de ligna boli en 
l’agri sub l’intensa varmeso dil suno, la veneracinda patro- 
komandero eniris la laubo. 

Lu esis tre bela yunulo, la vizajo plena, pasable blanka, 

rozea karnaciono, arkatra brovi, vivoza okuli, rozea oreli, 

reda labii, fiera mieno, ma fiereso nek di Hispano nek di 

jezuito. L’armi sizita, anke la du kavali Andalusiana, esis 

16) Voltaire, segun la naturalisto Georges, Comte de Buffon (1707 - 
1788) hike ed ibe facis falsa distingo inter colibris ed oiseaux-mouches; 
li amba esas kolibri. La tradukisto uzas nur ta vorto. Trad. 

restitucita a Kandido e Kakambo; Kakambo igis on nutrar 
oli per aveni apud la laubo, sempre sorgis oli, timante 
surprizo. 

Komence, Kandido kisis la bordumo dil robo dil 
komandero, pose li sideskis an tablo. ‘Kad vu esas 
Germano?’ la jezuito dicis a lu per ta linguo. 

'Yes, veneracinda patro,’ dicis Kandido. 

L’una e l’altra, dicante ta vorti, regardegis per extrema 
surprizo ed emoco quin li ne povis dominacar. 

'E de qua regiono di Germania vu venas?’ dicis la jezuito. 

'Del sordida provinco Westfalen,’ dicis Kandido; ‘me 
naskis en la kastelo Tondro'ten'tronkh. ’ 

‘Ho cielo! kad esas posibla?’ kriis la komandero. 

‘Quala miraklo!’ kriis Kandido. 

‘Kad esas vu?’ dicis la komandero. 

‘Ne es posibla,’ dicis Kandido. 

Li amba retrofalis pro surprizo, li embracis l’una l’altra, li 
ekvarsis fluvii de lakrimi. 

‘Quo! kad esas vu, veneracinda patro? vu, la fratulo dil 
bela Kunegonda! vu qua mortigesis dal Bulgariani! vu, 
filiulo dil barono! vu, jezuito en Paraguay! Me devas 
konfesar, ke ca mondo esas stranja kozo. Ho Panglos! 
Panglos! quale vu joyus se vu ne esabus pendigita!’ 

La komandero imperis, ke la negra sklavi e Paraguayani 
qui servis a li drinkaji en quarca gobleti retretez. Lu 
milfoye dankis Deo e la santa Ignatius; lu sizis Kandido en 
sua brakii; lia vizaji lavesis da lakrimi. 

‘Vu esus mem plu astonegata, plu afektata, plu fola,’ 

dicis Kandido, ‘se me dicus a vu ke vua fratino, siorino 
Kunegonda, quan vu kredis esar senintestinigita, esas en la 
maxim bona stando.’ 

‘Ube?’ 

'En vua vicineyo, che la sinioro guvernero di Buenos 
Aires; e me venis por militar kontre vu.’ Singla vorto 
dicita dum ta longa konverso amasigis miraklo adsur 
miraklo. Lia tota anmi dansis sur lia langi, askoltis en lia 
oreli e cintilifis en lia okuli. Pro ke li esis Germani, li restis 
an tablo longatempe vartante la veneracinda patro 
provincal; e la komandero parolis talamaniere a sua kara 
Kandido. 


CHAPITRO XV 

Quale Kandido mortigis la fratulo 

DI SUA KARA KUNEGONDA 


‘Me havos en mea memoro dum mea tota vivo la dio 
hororinda dum qua me vidis mea patro e mea matro 
mortigita, e mea fratino violacita. La Bulgariani retretinte, 
on trovis nulaloke ta aminda fratino; ed on poz,is en 
kamiono mea matro, mea patro e me, du servistini e tri 
mikra pueruli buchita, por enterigar ni en kapelo di jezuiti 

sis milii for la kastelo di mea pre-avi. Jezuito spricis santa 
aquo adsur me; ol esis hororinde saloz,a; kelka guti eniris 
mea okuli; la patro jezuita remarkis, ke mea palpebri 
tremis: lu pozis manuo adsur mea kordio e sentis, ke ol 
palpitas; men lu sorgis, e pos tri semani restis nula marki 
di mea vunduri. Vu savas, mea kara Kandido, ke me esis 
tre bela; me divenis mem plu bela; do, la veneracinda 
patro Croust , 17 la superiorulo dil domo, havis por me la 
maxim tener amikeso; lu donis a me la vesto di novico; pos 
kurta tempo me sendesis a Roma. La patro-generalo 
bezonis yuna rekrutiti Germana e jezuita. La suvereni di 
Paraguay aceptas tam kelka jezuita Hispana kam posible; li 
preferas stranjeri, di qui li kredas su esar plu komplete 
mastri. Me judikesis konvenanta dal veneracinda patro- 
generalo por irar laborar en ta viteyo. Ni departis, Polono, 
Tirolano, e me. Me arivante honorizesis per subdiakoneso 
e lietnanteso; hodie me esas kolonelo e sacerdoto. Ni 
vigoroze aceptos la trupi dil rejo di Hispania; me asertas a 
vu, ke li esos exkomunikata e vinkata. Providenco sendis 
vu adhike por helpar me. Ma kad esas vera, ke mea kara 
fratino Kunegonda esas en la vicineyo, che la guvernero di 
Buenos Aires?’ 

Kandido asertis a lu, ke nulo povas esar plu vera. Lia 
lakrimi itere flueskis. 

La barono ne povis haltar embracar Kandido; lu nomis 
lu sua fratulo, sua salvanto. ‘Ha! forsan, mea kara 

17) Antoine Croust, Germana paroko jezuita di Colmar kun qua 
Voltaire disputis dum 1754. Trad. 

Kandido,’ lu dicis ad il, ‘ni eniros kune l’urbo kom vinkanti 
e riganos mea fratino Kunegonda.’ 

‘Ton me de2,iras,’ dicis Kandido, ‘nam me intencis 
mariajar me kun el, ed ankore esperas ito.’ 

‘Insolentulo!’ respondis la barono, ‘vu havus 
impertinenteso mariajar vu kun mea fratino qua havas 
sepadek-e-du quarpecigi blazonal! Me trovas vu senshama, 
ke vu audacas parolar kun me pri intenco tante temerara!’ 

Kandido, stuporigita da tala dicajo, respondis a lu, ‘Mea 
veneracinda patro, omna quarpecigi dil mondo esas nulo; 
me salvis vua fratino de la brakii di Judo e di inquiz,itoro; 
el obligesas a me pro multa kauz,i, el volas mariajar su kun 
me. Mastro Panglos sempre dicis a me, ke omna homi esas 
egala, e me certe mariajos me kun el.’ 

‘Esas to quon ni vidos, fripono!’ dicis la jez,uito-barono di 
Tondro-temtronkh, samatempe donanta granda frapo a 
lua vizajo per la platajo di sua espado. 

Quik Kandido ektiris sua propra espado e shovis ol til la 
tenilo aden la ventro dil jezuito-barono; ma, ektirante la 
fumanta lamo, lu ploreskis. ‘Ho ve! mea Deo,’ lu dicis, ‘me 
mortigis mea olima mastro, mea amiko, mea bofratulo; me 
esas la maxim afabla homo dil mondo, e me ja mortigis tri 
homi; e de la tri, du esis sacerdoti.’ 

Kakambo, qua sentinelesis ye la pordo di la laubo, 
adkuris. 

‘Restas nulo por ni ma chere vendar nia vivi,’ lua mastro 
dicis a lu: ‘li sendubite eniros la laubo; ni mortez havanta 
armi en la manui.’ 

Kakambo, qua vidabis multa cirkonstanci simila, tote ne 
perdis sua kapo; lu siz,is la robo dil jezuito werata dal 
barono, vestizjs Kandido per ol, donis a lu la quadrata 
chapelo dil mortinto, ed igis lu acensar la kavalo. To omna 
eventis dum palpebrago. 

l Ni galopez, mea mastro; omni supozos, ke vu esas 
jezuito qua iras por donar komandi; e ni transirabos la 
landlimito ante ke li povas persequar ni.’ Dicante ta vorti, 
lu ja kuras, kriante per la Hispana, Tskartez, eskartez, por 
la veneracinda patro-kolonelo.’ 


CHAPITRO XVI 


TO QUO EVENTIS A LA DU VOYAJANTI 
KUN DU YUNINI, DU SIMII E LA SOVAJI 
NOMITA ORELEGI 18 


Kandido e sua servisto esis ultre la bordo-posteni, ed 
ankore nulu en la kampeyo saveskis pri la morto dil jezuito 
Germana. La vigilema Kakambo havabis sorgo plenigir sua 
valizo per pano, chokolado, shinko, frukti, e plura boteli 
de vino. Sur lia kavali Andalusiana li profunde penetris 


18) Voltaire kreis la vorto Oreillons de la Hispana vorto Orejones, qua 
sugestas granda o perforita oreli, uzata da Garcilaso de la Vega (1539 
- 1616) skribante pri Peru. Trad. 

lando nekonocata, ube li deskrovis nula voyo. Fine, bela 
prato interruptata da rivereti aparis avan li. Nia du 
voyajanti haltis por nutrar lia kavali. Kakambo propozjs a 
sua mastro, ke li manjez, e donis exemplo. Dicis Kandido, 
'Quale tu volas, ke me manjez, shinko, kande me mortigis 
la filiulo dil barono, e trovas me kondamnita nultempe 
itere vidar la belega Kunegonda dum mea vivo? pro quo 
prolongar mea dii mizeroza, pro ke me mustas tranar oli 
for el per remorso e desespero? e quon dicos la Journal de 
TrevouxT 9 

Tale dicante, lu ne neglijis manjar. La suno kushis su. La 
du perdita voyajanti audis plura krieti qui semblis facita 
da homini. Li ne savis, kad olti esis krii di doloro o di joyo; 
ma li rapide staceskis pro ta desquieteso e pavoro inspirita 
da omno en lando nekonocata. Ta krii venis de du yunini 
tote nuda qua ajile kuris alonge la prato-bordo dum ke du 
simii sequis eli e mordis eli ye la glutei. Kandido emocis 
pro kompato; lu lernabis pafar inter la Bulgariani, e lu 
povis pafar avelano en avelaniero sen tushar la folii. Lu 
prenis sua fusilo Hispana havanta du fusiltubi, pafis e 
mortigis la du simii. 'Deo esez laudata, mea kara 
Kakambo! Me liberigis ta du kompatinda enti de granda 
danjero; se me pekis per mortigir inquizitoro e jezuito, me 
tote kompensas per salvir la vivo di du yunini. Forsan eli 
esas du damzeli de ula rango social, e ca evento ganos por 
ni tre grand avantaji en ca lando.’ 

Lu dureskis, ma lua lango paralizesis, kande lu vidis, ke 

19) Jezuita jurnalo fondita 1701 ed enemikal kontre Voltaire. Trad. 

ta du yunini tenere embracis la du simii, ploreskis sur lia 
kadavri e plenigis la aero per la maxim trista krii. 

‘Me ne expektis tala bonkordieso,’ lu fine dicis a 
Kakambo, qua respondis a lu, l Vu facis bona maestro- 
verko, mea mastro; vu mortigis la du amoranti di ta 
damz,eli.’ 

'Lia amoranti! kad esas posibla? tu mokas me, Kakambo; 
quale me kredus tu?’ 

; Mea kara mastro,’ replikis Kakambo, Vu sempre 
astonesas pri omno; pro quo vu trovas ol tante stranja, ke 
en ula landi simii ganas la favori di dami? Li esas quarime 
homal, quale me esas quarime Hispana.’ 

‘Ho ve!’ replikis Kandido, ‘me rimemoras, ke me audabis 
de mastro Panglos, ke dum altra tempi simila acidenti 
eventis, e ke ta mixuri produktabis aegipani, fauni, e 
satirusi; e ke plura granda personi di antiqueso vidabis oli; 
ma me konsideris to omna kom fabli.’ 

‘Vu nun devas esar konvinkata,’ dicis Kakambo, ‘ke to 
esas vera, e vu vidas quale homi qui ne recevis ula sorto di 
edukado agas; me nur timas, ke ta damz,eli facos a ni mal 
afero.’ 

Ta solida pensaji persuadis Kandido, ke lu livez; la prato 
ed irez, fore aden foresto. Lu ibe supeis kun Kakambo; e li 
amba, pos imprekinte l’inquizjtoro di Portugal, la 
guvernero di Buenos Aires e la barono, dormeskis sur la 
musko. Vekante, li sentis, ke li ne povas movar; la kauz,o 
esis, ke dum la nokto la habitanti di ta lando, la Orelegi, a 
qui la du damz;eli denuncabis ili, ligabis ili per kordi ek 

kortici. Ili cirkondesis da cirkume kinadek Orelegi tote 
nuda, armizjta per flechi, bastonegi, e petra hakili; uli 
boliigis granda poto; uli preparis spisi, ed omni kriis, 'Esas 
jezuito, esas jezuito! ni revanchos, e ni havos bona repasto; 
ni manjez jezuito, ni manjez jezuito!’ 

l Me bone dicis a vu, mea kara mastro,’ triste kriis 
Kakambo, ‘ke ta du yunini facos malajo a ni.’ 

Kandido, remarkante la poto e la spisi, kriis, l Ni certe 
esos rostata od boliigata. Ho! quon dicus mastro Panglos, 
se lu vidus quale esas la pura stando di naturo? Omno esas 
bona; yes ya, ma me konfesas, ke esas tre kruela perdir 
siorino Kunegonda ed esar koquita sur spiso dal Orelegi.’ 

Kakambo nultempe perdis sua kapo. ‘Ne desesperez,,’ lu 
dicis al dezolita Kandido; ‘me poke komprenas la linguo di 
ca homi, me parolos kun li.’ 

‘Ne obliviez,’ dicis Kandido, ‘explikar a li la timinda 
nehumaneso di koquar homi, e tante nekristana to esas.’ 

‘Do, siori,’ dicis Kakambo, ‘vi expektas hodie manjar 
jezuito; bonege; nulo esas plu yusta kam tale traktar 
l’enemiki. Fakte, la lego natural docas a ni, ke ni mortigez 
nia vicini, e tale homi agas tra la mondo. Se ni ne uzas ta 
yuro por manjar lu, esas nur pro ke ni havas sat mult altra 
manjaji por facar bona repasto; ma vi ne havas la sama 
resursi kam ni; certe esas plu bona manjar l’enemiki kam 
abandonar la frukto dil triumfo al korvi e korniki. Ma 
siori, on ne volas manjar l’amiki. Vi opinionas, ke vi 
spisagos jezuito, ma esas via defensanto, esas l’enemiko di 
via enemiki, quan vi deziras rostar. Relate me, me naskis 

en via lando; la sioro quan vu vidas esas mea mastro, e, 
vice esar jezuito, lu venas de mortigir jez,uito, lu portas sua 
spoliajo; yen la kauz,o di via eroro. Por verifikar to quon 
me dicas a vi, prenez; lua robo, portez, ol al maxim proxima 
bordo-posteno dil rejio dil Patri; questionez;, ka mea 
mastro ne mortigis oficiro jezuita. Lo ne bezonas multa 
tempo; vi povos manjar ni, se vi trovabos ke me mentiia a 
vi. Ma se me dicas a vi lo vera, vi tro bone savas la 
principi di yusteso internaciona, l’etiko e la legi, ne 
indulgar ni.’ 

La Orelegi trovis ta dicajo tre racional; li delegis du 
eminentuli irar hastoze por questionar pri lo vera; la du 
delegati facis lia tasko quale inteligenta homi e balde 
retrovenis portante bona novaji. L’Orelegi desligis lia du 
kaptiti, facis a li omna sorto de politaji, ofris yunini a li, 
donis nutraji, e duktis li al landlimiti di lia stato, kriante 
pro joyo, ‘Lu ne esas jez,uito, lu ne esas jezuito!’ 

Kandido ne enoyis pro admirar la kauzo di sua liberigo. 
'Quala populo!’ lu dicis, ‘quala homi! quala etiko! Se me 
ne havis la fortuno trapikir per mea espado la fratulo di 
siorino Kunegonda, me esabus manjita sen remiso. Ma, 
konkluze, la pura stando di naturo esas bona, por ke ta 
populo, vice manjar me, facis a me mil politaji kande li 
saveskis, ke me ne esas jez;uito.’ 

CHAPITRO XVII 

Arivo di Kandido e sua lakeo en la lando 
Eldorado, e to quon li ibe vidis 


Kande li esis ye la landlimito dil Orelegi, ‘Vu vidas,’ dicis 
Kakambo a Kandido, ‘ke ca mnsfero ne esas plu bona kam 
l’altra; kredez, me, ni devas retroirar ad Europa per la 
maxim kurta voyo.’ 

'Quale adibe retroirar?’ dicis Kandido, ‘ed adube irar? Se 
me retroirus a mea propra lando, la Bulgariani e l’Abarani 
masakras omni; se me retroirus a Portugal, me brulesus; se 
ni restus en ica lando, ni riskus omnainstante esar 
spisagita. Ma quale me rezolvez livar ta parto dil mondo 
ube habitas siorino Kunegonda?’ 

l Ni irez vers Cayenne,’ dicis Kakambo; ‘ibe ni trovos 
Franci, li iras omnube; li povas helpar ni. Forsan Deo 
kompatos ni.’ 

Ne esis facila irar a Cayenne: li savis generale la 
direciono per qua voyajar; ma monti, fluvii, precipisi, 
banditi, sovaji omnube facis obstakli terorinda. Lia kavali 
mortis pro fatigeso; lia provizuri esis paruzita; li nutris su 
dum tota monato per sovaja frukti, e tandem trovis su an 
la rivo di fluvieto bordizita per kokosieri qui sustenis lia 
vivi e lia esperi. 

Kakambo, qua sempre donis tam bona konsili kam 
l’oldino, dicis a Kandido, ‘Ni ne povas pluse facar, ni 

marchas sat fore; me vidas sur la rivo vakua pirogo; ni 
plenigez; ol per kokosi, jetez, ni aden ta bateleto, e lasez ni 
esar portita dal fluo; fluvio sempre fluas ad ula loko 
habitata. Se ni ne trovas irgo agreabla, ni adminime trovos 
ulo nova.’ 

'Venez,’ dicis Kandido, ‘ni konfidez ni a Providenco.’ 

Li flotacis plura milii inter rivi ulafoye kovrita per flori, 
ulafoye arida, ulafoye plata, ulafoya eskarpa. La fluvio 
sempre plularjeskis; fine ol desaparis sub vulto di 
pavoriganta roki qui acensis til la cielo. La du voyajanti 
audacis abandonar su al torento fluanta sub ta vulto. La 
fluvio, qua hike plustreteskis, portis li per rapideso e 
bruiso hororinda. Pos duadek-e-quar hori li itere vidis la 
sunlumo; ma lia pirogo frakasesis an roki; li mustis tranar 
su de roko a roko dum tri tota milii; fine li deskovris vasta 
horizonto bordizita da netrairebla monti. La lando esis 
kultivita e por plezuro e por provizar necesaji; omnube lo 
utila esis samatempe agreabla. La voyi esis kovrita, o plu 
juste ornita, per splendide formacita veturi ek briletanta 
materio, portanta homuli ed homini de beleso partikular, e 
tirata da mutoni granda e reda qui superiris la maxim 
bona kavali de Andalusia, de Tetoruan e de Meknes. 

'Yen,’ dicis Kandido, ‘plu bona lando kam Westfalen.’ Lu 
haltis kun Kakambo ye l’unesma vilajo quan il renkontris. 
Kelka pueri del vilajo, vestizita per ragoza or-brokato, 
ludis per ludo-diski ye l’enireyo dil vilajo; nia du homi del 
altra mondo amuzis su per regardar li: la diski quin li jetis 
esis kelke granda e ronda, flava, o reda, o verda, e briletis 

per maniero partikular. La voyajanti dezjris prenar kelki 
de oli; uli esis ek oro, altri esis smeraldi o rubini, de olqui 
la maxim mikra esabus la maxim granda ornivo dil trono 
dil mogul . 20 

'Sendubite,’ dicis Kakambo, ‘ta pueri ludanta per ludo- 
diski esas la filiuli dil rejo di ca lando.’ 

La skolmastro dil vilajo lore aparis por advokar la pueri, 
ke li rienirez la skolo. l Yen,’ dicis Kandido, ‘la preceptero 
dil familio rejal’ 

La bubeti quik abandonis la ludo, lasis sur la sulo lia 
ludo-diski ed omna altra kozi qui servabis kom lia 
distraktili. Kandido kolektis li, kuris al preceptero, ed 
humile prizentis olti a lu, igis lu komprenar per signi, ke la 
Yuna Siniori Rejal obliviabis lia oraji e precoza gemi. La 
skolmastro dil vilajo ridetante jetis oli adsur la sulo, dum 
instanto regardis Kandido per granda surprizo, e duris lua 
iro. 

La voyajanti ne faliis kolektar la oro, la rubini e la 
smeraldi. 'Ube ni esas?’ kriis Kandido; ‘la filii dil reji di ca 
lando esas bone edukita, pro ke li docesas desestimar oro e 
gemi.’ Kakambo esis tam surprizata kam Kandido. 

Fine li proximeskis l’unesma domo en la vilajo; ol esis 
konstruktita quale palaco Europana. Turbo hastis a la 
pordo, ed esis mem plu multa homi en la lojeyo. Li audis 
tre agreabla muziko, e li flaris delicoz aromo di koquado. 
Kakambo adiris la pordo ed audis la Peruana parolata; to 


20) Imperiestro dil olima Mogol-imperio en India fondita en 1526. 
Trad. 

esis lua matrolinguo: nam omni savas, ke Kakambo naskis 
en Tucuman, en vilajo ube nur ta linguo esas konocata. 
‘Me servos vu kom interpretanto,’ lu dicis a Kandido; ‘ni 
enirez;; ol esas albergo.’ 

Nemediate du garsonuli e du garsonini dil albergo, 
vestizjta per ora stofo, lia harari ligita per rubandi, invitis 
li sideskar an la tablo dil hosto. Li servesis quar sorti de 
supi, single garnisita per du papagayi, boliita kondoro qua 
pezis duacent funti, du rostita simii delicoze saporoza, 
triacent kolibri sur un plado e sisacent kolibiri sur altro, 
rafinita raguti e delicoza kuketi; omno servita en pladi ek 
sorto de quarco. La garsonuli e garsonini dil albergo 
ekvarsis plura sorti de drinkaji facita ek sukrokano. 

La plumulto di lia tablo-kompani esis komercisti e 
charisti, omnu tre polita, qui facis kelka questioni a 
Kakambo per la maxim cirkonspekta diskreteso, e qui 
respondis a lua questioni per maniero maxim satisfacanta. 

La repasto finigita, Kakambo pensis, quale Kandido, ke 
lu tote pagas sua fakturo per jetar adsur la tablo dil hosto 
du de ta granda or-peci quin lu kolektabis; la hostulo ed 
hostino rideskis ed embracis sua flanki longatempe. Fine li 
riganis sua kalmeso: ‘Siori,’ dicis la hostulo, ‘esas evidenta, 
ke vi esas stranjeri; ni ne kustumas vidar stranjeri. 
Pardonez, ni, ke ni rideskis kande vi ofris pagar per kelka 
stoni de nia chosei. Sendubite vi ne havas la pekunio dil 
lando, ma vi bezonas nulo por dinear hike. Ta omna 
albergi establisita por la konveno di komerco esas pagita 
dal guvernerio. Vi hike ne havis tro bona repasto, pro ke 

ico esas povra vilajo; ma altraloke vi esos recevata segun 
via merito.’ 

Kakambo explikis la tota parolado dil hosto a Kandido, e 
Kandido askoltis ol per la sama astoneso e la sama 
konfuzeso per qua Kakambo tradukis ol. 'Qua esas ica 
lando,’ li dicis l’unu a l’altru, ‘nekonocata dal restajo dil 
mondo, ed ube la tota naturo esas sorto tante diferanta de 
nia propra? Ol esas probable la lando en qua omno iras 
bone; nam certe mustas esar tala lando ulaloke. Ed irge 
quan dicis mastro Panglos, me ofte perceptis, ke omno 
male iris en Westfalen.’ 


CHAPITRO XVIII 

TO QUON LI VIDIS EN LA LANDO ELDORADO 


Kakambo expresis sua omna kurioz,eso a sua hosto; la 
hosto dicis a lu, ‘Me esas extreme nesavanta, e me esas 
talmaniere felica; ma ni havas hike oldulo retretinta del 
korto qua esas la maxim erudita homo en la rejio, e la 
maxim komunikema.’ Lu quik duktis Kakambo al domo dil 
oldulo. Kandido nun pleis nur la duesma rolo, ed 
akompanis sua servisto. 

Li eniris tre simpla domo, nam la pordo esis nur ek 
arjento, e la panelaro en la chambri esis nur ek oro, 

quankam facita per tante bona gusto, ke la maxim richa 
paneli ne superiris ol. La avana chambro, parolar vere, esis 
inkrustita nur per rubini e smeraldi; ma l’ordino per qua 
omno esis aranjita bone kompensis ta extrema simpleso. 

L’oldulo recevis la du exterlandani sur sofao burizjta per 
kolibrfplumi, e lu igis on servar li drinkaji en vazj 
diamanta; lore lu satisfacis lia kuriozeso per ta vorti: 

‘Me evas cenCe'sepadek'e-du yari, e me lernis de mea 
mortinta patro, la kavalkisto dil rejo, pri l’astonanta 
revolucioni en Peru quin lu vidabis. Ca rejio quan ni 
habitas esas l’olima patrio dil Inkad, qui tre neprudente 
livis ol por irar e konquestar altra parto dil mondo, e qui 
tandem esis destruktita dal Hispani. 

‘La princi di lia raso qui restis en lia naskala lando esis 
plu saja; li komandis, konsentita dal naciono, ke nula 
habitanto ultempe livez, nia rejieto; e lo prezervis nia 
inocenteso e nia feliceso. La Hispani havis savo konfuza 
pri ca lando, li nomizis ol E1 Dorado; e kavaliero Angla 
nomita Raleigh mem proximekis ad ol cent yari ante nun, 
cirkume; ma pro ke ni cirkondesas da netrairebla rokaji e 
da precipisi, til nun ni esas sempre shirmata kontre la 
raptemeso di la nacioni Europana, qui havas 
nekomprenebla pasiono por la stoni e la fango di nia lando, 
e qui, por posedar olti, mortigus ni til la lasta homo.’ 

La konversado esis longa; ol movis a la formo di la 
guvernerio, al kustumi, al homini, al spektakli publika, al 
arti. Tandem Kandido, qua sempre havis gusto 
metafizikal, igis Kakambo questionar, kad esas religio en ta 

lando. 

L’oldulo kelkete redeskis. ‘Quo!’ lu dicis, ‘ka vu dubitas? 
Ka vu supoz,as ni esar negratitudoza?’ Kakambo humile 
questionis, quo esas la religio di Eldorado. L’oldulo itere 
redeskis. ‘Ka du religii povas esar?’ lu dicis; ‘ni havas, me 
kredas, la sama religio kam omnu altra: ni adoras Deo de 
krepuskulo til jornesko.’ 

‘Ka vi adoras nur un Deo?’ dicis Kakambo, qua duris 
servar kom interpretanto dil dubiti di Kandido. 

'Evidente,’ dicis l’oldulo, 'por ke ne esas du, o tri, o quar. 
Me konfesas a vu, ke homi de vua mondo facas tre stranja 
questioni.’ 

Kandido ne enoyis questionar ta bon oldulo; lu deziris 
saveskar, quale on pregas a Deo en Eldorado. 

l Ni tote ne pregas a lu,’ dicis la sajulo bona e 
respektinda; ‘ni havas nulo demandar de lu; lu ja donas to 
omna quon ni bezonas; ni dankas lu sencese.’ Kandido esis 
kurioza vidar ula sacerdoti; lu igis Kakambo questionar, 
ube li esas. La bon oldulo ridetis. ‘Mea amiki,’ lu dicis, ‘ni 
omna esas sacerdoti; la rejo ed omna chefi di familii solene 
kantas danko'himni omnamatine; e kinamil o sisamil 
muzikisti akompanas li.’ 

‘Quo! vu havas nula monaki qui docas, qui disputas, qui 
guvernas, qui intrigas, e qui bruligas ta homi qui ne same 
opinionas?’ 

‘Oportas ke ni esez dementa,’ dicis l’oldulo; ‘ni omna 
hike same opinionas, e ni ne komprenas to quon vu volas 
dicar per vua monaki.’ 

Kandido pro ta diskurso extazjs, e dicis a su, 'Esas tre 
diferanta de Westfalen e la kastelo dil barono; se nia 
amiko Panglos vidabus Eldorado, lu ne plus dicabus, ke la 
kastelo Tondn>temtronkh esas la maxim bona loko sur la 
tero; on certe devas voyajar.’ 

Pos ta longa konversado, la bon oldulo igis on harnesizar 
veturo per sis mutoni, e donis dekedu de sua domservisti a 
la du voyajanti por duktar li al korto. ‘Pardonez, me,’ lu 
dicis a li, ‘se mea evo privacas de me la honoro akompanar 
vi. La rejo aceptos vi per maniero qua ne deskontentigos 
vi, e sendubite vi pardonus ni, se esus kelka kustumi di la 
lando qui desplezus a vi.’ 

Kandido e Kakambo eniris la veturo; la sis mutoni 
hasteskis, e pos min kam quar hori li arivis ye la palaco dil 
rejo, situita ye extremajo dil chefurbo. La portalo esis alta 
de duacentm'duadek futi e larja de cent futi; esis neposibla 
deskriptar la materio ek qua ol esis facita. Esis sat facila 
vidar l’imensa superioreso quon ol mustis havar ultre ta 
stoni e sablo quin ni nomas oro e gemi. 

Duadek bela yunini del guardo recevis Kandido e 
Kakambo decensanta del veturo, akompanis li al balneyo e 
vestizis li per robi ek stofo fabrikita ek la lanugo di kolibri; 
pose la chefa geoficiri dil krono duktis li al chambraro dil 
Sinioro Rejo, duktante li, segun kustumo, inter du rangi, 
singlo de duamil muzikisti. 

Pluproximeskante a la trono-chambro, Kakambo 
demandis de un del chef oficiri, quale on devas agar 
salutante la Sinioro Rejo: kad on jetez su a la genui od a la 

ventro adsur la sulo; kad on poz,ez, la manui adsur la kapo 
od adsur la sedo; kad on likez la polvo sur la pavimento; 
kurte, quo esas la konventanta ceremonio. 

l La kustumo,’ dicis la chef oficiro, 'esas embracar la rejo e 
kisar lu an la du vangi.’ 

Kandido e Kakambo jetis sua brakii cirkum la kolo di la 
Sinioro Rejo, qua aceptis li per omna gracio imaginebla e 
qua jentile invitis, ke li supeez kun lu. 

Dume on igis li vidar l’urbo: edifici publika qui tushis la 
nubi, merkati ornita per mil koloni, fonteni havanta pura 
aquo, fonteni havanta rozo-aquo, altri havanta alkoholaji 
ek sukrokano, qui kontinue fluis en granda publika placi 
pavizita per sorto de gemi qui emisas aromo quale to di 
kariofilo e cinamo. Kandido demandis vidar la tribunaleyo, 
la judicieyo; on dicis, ke esas nula, e ke nulu procesas. Lu 
questionis, kad esas irga karceri, ed on dicis, ke esas nula. 
To quo plu multe surprizis lu, e donis a lu la maxim multa 
plezuro, esis la Cienco-palaco, en qua lu vidis galerio longa 
de duamil pazi, tote plena de instrumenti matematikal e 
fizikal. 

Regardinte dum la tota posdimezo nur cirkume milimo 
dil urbo, li retroduktesis al palaco dil rejo. Kandido 
sideskis an tablo kun la Sinioro Rejo, la servisto Kakambo, 
e plura dami. Nultempe esis manjita plu bona manjaji, e 
nultempe esis irgu plu espritoza kam la Sinioro Rejo. 
Kakambo explikis l’espritoza komenti dil rejo a Kandido, e 
mem tradukita olti ankore semblis espritoza. De omno qua 
astonis Kandido, to ne minime astonis lu. 

Li pasis monato en ta refujeyo. Kandido ne cesis dicar a 
Kakambo, ‘Esas itere pruvita, mea amiko, ke la kastelo ube 
me naskis ne povas komparesar a ca lando; ma, fine, 
siorino Kunegonda ne esas hike, e sendubite vu havas 
amoratino en Europa. Se ni hike restus, ni esus nur quale 
l’altri; ma se ni retrovenus a nia mondo kun nur dekedu 
mutoni charjita per stoni de Eldorado, ni esus plu richa 
kam omna reji ensemble, ni ne plus timus inquhitori, e ni 
facile riganus siorino Kunegonda.’ 

Ta dicajo plez;is a Kakambo: homo tante amas voyajar, 
pose ostentar inter sua propra homi, fanfaronar pri to 
quon lu vidis dum sua voyaji; e do la du fortunozi decidis 
ne plus esar fortunoza e demandis de la Sinioro Rejo 
permiso por livar. 

'Vi facas folajo,’ la rejo dicis a li; ‘me savas, ke mea lando 
esas bagatelo; ma kande on havas pasable bona stando, on 
devas restar; me certe ne havas la yuro retenar 
exterlandani: to esas tiraneso qua esas nek en nia kustumi, 
nek en nia legi; omna homi esas libera; livez irgekande vi 
deziras, ma la ekireyo esas tre desfacila. Esas neposibla 
retroirar per la rapide fluanta fluvio sur qua vi arivis per 
miraklo, e qua fluas sub roko-vulti. La monti qui cirkondas 
mea tota rejio esas alta de dekamil futi e tam eskarpa kam 
muri; oli single esas larja de triadek milii; la decenso esas 
posibla nur per klifi. Tamen, pro ke vi absolute insistas 
livar, me imperos, ke l’injeniori konstruktez, mashino qua 
esos kapabla komode transportar vi. Kande vi duktesabos 
al transa flanko dil monti, nulu povos plu fore akompanar 

vi; nam mea regnati vovis nultempe irar ultre ta 
cirkondajo, e li esas tro saja ruptar lia vovo. Tamen, 
demandez, de me irgo altra quon vi deziras.’ 

l Ni demandas nulo de Vua Majesto,’ dicis Kakambo, 
‘ecepte kelka mutoni charjata per provizuri ed stoni ed 
fango de vua lando.’ 

La rejo ridis. ‘Me ne povas komprenar,’ lu dicis, ‘ta gusto 
quan vi homi de Europa havas por nia flava fango; ma 
prenez tam multa kam vi deziras, e multa bono ol facez por 
vi.’ 

Lu quik imperis sua injeniori, ke li konstruktez mashino 
por hisar ta du homi extraordinara ek la rejio. Triamil 
bona fizikisti laboris pri to; ol esis pronta pos du semani, e 
kustis ne plu kam duadek milion pundi arjenta en la 
pekunio di ta lando. Kandido e Kakambo pozesis sur la 
mashino; esis du granda reda mutoni, selizita e bridizita, 
por servar kom lia kavali kande li transirabis la monti, 
duadek kargo-mutoni charjita per provizuri, triadek 
portanta donacaji de la kozi maxim kurioza trovita en ta 
lando, e kinadek charjita per oro, gemi, e diamanti. La rejo 
afecionoze embracis la du vaganti. 

Lia departo esis bela spektaklo, anke la maniero injenioza 
per qua e li e lia mutoni esis hisita al suprajo dil monti. La 
fizikisti adiis li pos ke li sekure depozabis li, e Kandido 
havis nul altra deziro e nul altra skopo ecepte irar por 
prizentar sua mutoni a siorino Kunegonda. 'Ni havas 
sato,’ lu dicis, 'por pagar la guvernero di Buenos Aires, se 
on povas evaluar siorino Kunegonda. Ni marchez vers 

Cayenne, embarkez, ibe, e ni pose videz, qua rejion ni povas 
komprar.’ 


CHAPITRO XIX 

TO QUO EVENTIS A LI EN SURINAM, E QUALE 
Kandido KONOCESKIS Martin 


L’unesma dio esis sat agreabla por nia du voyajanti. Li esis 
kurajigita dal ideo vidar su kom posedanti di plu multa 
trezoro kam Asia, Europa, ed Afrika povas amasigar. 
Kandido ravisate skribis la nomo di Kunegonda sur 
l’arbori. Dum la duesma dio du de lia mutoni fixigesis en 
marsho e glutesis kun lia kargaji; du plusa mutoni mortis 
pro exhausteso kelka dii plu tarde; pose sep od ok perisis 
pro hungrego en dezerto; altri falis de precipisi plura dii 
plu tarde. Sume, pos cent dii di voyajar, restis a li nur du 
mutoni. Kandido dicis a Kakambo, ‘Mea amiko, vu vidas 
quante perisebla esas la richaji di ta mondo; nulo 
permanas ecepte vertuo e la feliceso vidor itere siorino 
Kunegonda.’ 

‘Me agnoskas lo,’ dicis Kakambo; ‘ma ni ankore havas du 
restanta mutoni kun plu multa trezoro kam la rejo di 
Hispania ultempe havos, e me vidas fore urbeto quon me 

supo2,as esar Surinam, qua apartenas al Holandani. Ni esas 
ye la fino di nia malaji e la komenco di nia feliceso.’ 

Proximeskante al urbeto, li renkontris negrulo sternita 
sur la tero havante nur la duimo di lua vestaro, to esas, 
kurta pantalono ek blua stofo; la sinistra gambo e la dextra 
manuo mankis a ta kompatindo. l Mea Deo!’ Kandido dicis 
a lu per la Holandana, quon tu facas ibe, mea amiko, en 
stando tante hororinda?’ 

‘Me vartas mea mastro, sioro Vanderdendur , 21 la famoz,a 
komercisto,’ respondis la negro. 

‘Kad esis sioro Vanderdendur qua traktis tu 
talamaniere?’ 

‘Yes, sioro,’ dicis la negro, ‘esas kustumal. Ni donesas 
kurta pantalono ek stofo dufoye yarale kom omna nia 
vesti. Se, laborante en la sukro'tnueleyi, un de nia fingri 
kaptesas en la muelilo, nia manuo fortranchesas; se ni 
esforcas forkurar, un de nia gambi fortranchesas: me trovis 
me en ta du kaz,i. Yen la preco po qua vi manjas sukro en 
Europa. Tamen, kande mea matro vendis me po dek 
moneti Patagoniana an la marbordo di Guinea, el dicis a 
me, “Mea kar infanto, laudez nia fetishi, sempre adorez 
oli, oli donos felica vivo a tu; tu havas la honoro esar 
sklavo di nia siniori, la blanki, e per to tu facas la richeso 
di tua matro e di tua patro.” Ho ve! me ne savas, ka me 
facis lia richeso, ma oli ne facis la mea. Hundi, simii, e 
papagayi esas milople min desfelica kam ni. La fetishi 


21) Aludanta libro-vendisto Holandana nomizita Van Duren kun qua 
Voltaire disputis pri aferi financal. Trad. 

Holandana qui konvertis me dicas omnasundie, ke ni 
omna esas filii di Adam, e negri e blanki. Me ne esas 
genealogiisto; ma, se ta predikeri vere parolas, ni omna 
esas sekundara kuz,i. Or, vu konfesez, a me, ke on ne povus 
traktar sua parenti plu hororinde.’ 

l Ho Panglos!’ kriis Kandido, vu ne divinis ica 
abominajo; esas finita, oportas ke me tandem renuncez, vua 
optimismo.’ 

^Quo es optimismo?’ dicis Kakambo. 

l Ho ve!’ dicis Kandido, 'ol esas la manio asertar, ke omno 
esas bona kande on standas male.’ E lu ploreskis 
regardante la negro, e lu ankore ploris enirante Surinam. 

L’unesma koz,o pri qua li questionis esis, kad esas irga 
navo en la portuo quan on povas sendar a Buenos Aires. 
La homo ipsa a qui li parolis esis kapitano Hispana, qua 
ofris facar honesta kambio kun li. Lu aranjis renkontrar li 
en albergo. Kandido e la fidela Kakambo iris adibe kun lia 
du mutoni por vartar lu. 

Kandido, qua sempre parolis totakordie, naracis omna 
sua aventuri al Hispano e konfesis, ke lu volas forportar 
siorino Kunegonda. 

l Me certe ne portos vu a Buenos Aires,’ dicis la 
kapitano; ‘me mortale pendigesus, e vu anke. La belega 
Kunegonda esas la favorat amorantino dil guvernero.’ 

Lo esis fulmino-stroko a Kandido; lu longatempe ploris; 
fine lu aparte tiris Kakambo. ‘Yen, mea kar amiko,’ lu dicis 
a lu, ‘to quon tu facez,. Ni single havas en nia poshi 
diamanti qui valoras kin o sis milion; tu esas plu habila 

kam me; irez, e prenez; siorino Kunegonda de Buenos Aires. 
Se la guvernero facas irga desfacilaji, donez, a lu du milioni; 
tu ne mortigis inquizitoro, nulu tun suspektos. Me 
equipos altra navo; me vartos tu en Venezia; to esas libera 
lando ube on timas nek Bulgariani, nek Abarani, nek Judi, 
nek inquizitori.’ 

Kakambo laudis ta saja decido. Lu tre regretis separar su 
de bona mastro qua divenabis intim amiko; ma la plezuro 
esar utila a lu vinkis la regreto di separar. Li lakrimifante 
embracis l’unu l’altru. Kandido urjis, ke lu ne obliviez la 
bona oldino. Kakambo departis samdie: lu esis tre bona 
homo, ta Kakambo. 

Kandido restis en Surinam dum poka tempo, vartis altra 
kapitano qua duktos lu ad Italia, e lu e la du restanta 
mutoni. Lu engajis servisti e kompris omno bezonata por 
longa voyajo; fine, sioro Vanderdendur, mastro di granda 
navo, venis por introduktar su ad ilu. 'Quante vu deziras,’ 
Kandido questionis ta homo, 'por portar me direte a 
Venezia, me, mea servisti, mea bagaji, e ca du mutoni?’ La 
kapitano konkordis po dekamil piastri. Kandido ne hezitis 
konsentar. 

l Ho ho!’ la prudenta Vanderdendur dicis a su, 'ca 
stranjero esas pronta quik donar dekamil piastri! lu certe 
esas tre richa.’ Pose, rivenante un instanto plu tarde, lu 
klarigis, ke lu ne povas irar po min kam duadek mil. 

'Bone, vu havos oli,’ dicis Kandido. 

'E nu!’ la komercisto nelaute dicis a su, 'ca homo donas 
duadek mil tam volunte kam dekamil.’ Lu itere rivenis e 

dicis, ke lu ne povas portar lu a Venezja po min kam 
triadek mil piastri. 

l Do vu havos triadek mil,’ respondis Kandido. 

'Ho ho!’ la komercisto Holandana itere dicis a su, 
‘triadek mil piastri kustas nulo a ca homo; sendubite la du 
mutoni portas trezori imensa; ni ne plus insistez; unesme 
ni igez, lu pagar la triadek mil piastri, e pose ni vidos.’ 

Kandido vendis du mikra diamanti, la plu mikra de qui 
valoris plu kam omna pekunio postulata dal kapitano. Lu 
anticipe pagis. La du mutoni esis embarkata. Kandido 
sequis per bateleto por juntar su al navo en la rado; la 
kapitano sizis sua okaziono, hisis la segli e levis l’ankro; la 
vento favoris lu. Kandido, distraktata e stuporigata, balde 
ne plus vidis lu. l Ho ve!’ lu kriis, ‘y en ruzajo digna de 
l’olda mondo.’ Lu rivenis al marbordo, glutata da tristeso; 
nam, konkluze, lu perdabis sat multa por esar la richaji di 
duadek monarki. 

Lu iris al pordo dil judiciisto Holandana; e, pro ke lu esis 
kelke destranquila, lu laute frapetis la pordo; lu eniris, 
naracis sua aventuro, e kriis poke plu laute kam konvenas. 
La judiciisto komencis per igar lu pagar dekamil piastri pro 
la bruiso quan lu facabis. Pose lu paciente askoltis lu, 
promisis explorar lua afero tam balde kam la komercisto 
rivenabos, ed igis lu pagar plusa dekamil piastri po la 
spensi dil audienco. 

Ta proceso kompletigis la desespero di Kandido; lu 
advere subisabis malaji milople plu doloriganta; ma la 
sango-kalmeso dil judiciisto e dil kapitano qua fraudabis lu 

ecitis lua iraco, e plunjis lu aden nigra melankolio. La 
maligneso di homi priz,entis su a lua mento en sua tota 
ledeso; lu nutris su nur per trista pensaji. Tandem, Franca 
navo esis pronta departor a Bordeaux, e pro ke lu havis 
nula mutoni charjata per diamanti por embarkar, lu 
lokacis navo-chambro po justa preco, ed anuncigis en 
l’urbeto, ke lu pagos la pasajo-preco e nutraji e donos 
duamil piastri ad honesta homo qua voyajos kun lu, 
kondicione ke ta homo esez, la maxim antipatioza pro sua 
stando e la maxim desfortunoza en la provinco. 

Turbo de kandidati plu granda kam to quon tota floto 
povus portar prizentis su. Kandido, qua deziris selektar de 
la maxim konvenanta, selektis cirkume duadek homi qui 
semblis a lu esar sat sociema e qui omna su reklamis 
meritar lua prefero. Lu kunvenigis li en sua albergo e 
donis supeo a li, kondicione ke li single jurez naracar fidele 
sua historio; lu promisis selektar ta qua semblis a lu 
maxime meritar kompato ed esar maxim juste deskontenta 
pro sua stando, e donar a l’altri rekompenso. 

La kunveno duris til quar kloki matine. Kandido, 
askoltante omna lia aventuri, rimemoris to quon l’oldino 
dicabis a lu dum irar a Buenos Aires, e la pario quon el 
facabis, ke esas nulu en la navo qua ne sufrabis tre granda 
malaji. Lu pensis pri Panglos dum ke singla aventuro 
naracesis. ‘Ta Panglos,’ lu dicis, ‘trovus, ke esas desfacila 
pruvar sua sistemo. Me deziras lu esar hike. Certe, se 
omno esas bona irgaloke, esas en Eldorado, e ne en la 
restajo dil mondo.’ Tandem lu decidis favorar povra 

erudito qua laborabis dum dek yari por la libn>vendisti en 
Amsterdam. Lu judikis, ke esas nula mestiero en la mondo 
per qua on darfas esar plu nauzeigita. 

Ta erudito, qua esis anke bona homo, esabis spoliata da 
sua spoz;ino, batata da sua filiulo, ed abandonita da sua 
filiino qua forfugabis sekrete kun Portugalano. Lu jus 
esabis privacata de la mikra laborado per qua lu existas; e 
la predikeri en Surinam persekutis lu, pro ke li konsideris 
lu esar Sokiniano . 22 Oportas konfesar, ke l’altri esis 
adminime tam desfortunoza kam lu; ma Kandido esperis, 
ke l’erudito amuzos lu dum la voyajo. Omna rivali dil 
erudito opinionis, ke Kandido facis granda neyusteso a li; 
ma lu pacigis li per donar cent piastri a singlu. 


CHAPITRO XX 

TO QUO EVENTIS SUR LA MARO 

A Kandido e Martin 


L’olda erudito, qua nomesis Martin, embarkis por 
Bordeaux kun Kandido. Li amba vidabis multo e multe 
sufrabis, e se la navo seglirabus de Surinam a Japonia per 


22) Kristana doktrino da Fausto Sozzini (1539 - 1604) olqua negis la 
triuneso di Deo, peko original, l’omnasavo di Deo, e la dealeso di 
Kristo. 

la kabo de Bon-Espero, li havabus sato por distraktar su 
pri maleso etikal e maleso material dum la tota voyajo. 

Tamen Kandido havis un grand avantajo relate Martin, 
to esas, lu ankore esperis rividar siorino Kunegonda, ma 
Martin havis nul espero; pluse, lu havis oro e diamanti; e 
quankam lu perdabis cent granda reda mutoni charjata per 
la maxim granda trez,ori dil mondo, quankam lu ankore 
pensis pri la friponeso dil kapitano Holandana, malgre to, 
pensante pri to quo restis en sua poshi, e parolante pri 
Kunegonda, precipue pos la fino di repasto, lore lu 
tendencis al sistemo di Panglos. 

‘Ma vu, sioro Martin,’ lu dicis al erudito, 'quon vu 
opinionas pri to omna? Quo esas vua ideo pri maleso etikal 
e maleso material?’ 

‘Sioro,’ respondis Martin, ‘mea sacerdoti akuzis, ke me 
esas Sokiniano; ma fakte me esas manikeisto.’ 

‘Vu mokas me,’ dicis Kandido, ‘esas ne plus manikeisti 
en la mondo.’ 

‘Esas me,’ dicis Martin; ‘me ne savas quon facar pri to, 
ma me ne povas altre pensar.’ 

‘Mustas esar, ke vu havas la diablo en vu,’ dicis 
Kandido. 

‘Lu tante multe mixas su en la aferi di ca mondo,’ dicis 
Martin, ‘ke lu povus esar en me, quale omnube altre; ma 
me konfesas a vu, ke regardante ca globo, o plu juste ca 
globulo, me opinionas, ke Deo abandonis ol ad ul ento 
maligna; me sempre eceptas Eldorado. Me apene vidas 
irga urbo qua ne deziras la ruino dil urbo vicina, nultempe 

vidis familio qua ne volis exterminar altra familio. 
Omnube le febla abominas le forta a qui li abasas su, e le 
forta traktas li quale ta mutono-trupi di qui la lano e 
karno vendesos. Milion asasineri e regimenti kurante de 
l’una extremajo di Europa a l’altra praktikas ocido e 
spoliado per maniero diciplinatra por ganar sua pano, pro 
ke ne plus esas honesta employado; ed en urbi qui semblas 
juar paco, ed ube l’arti florifas, homi devoresas da plu 
multa envidio, jeni, ed anxio kam la diz,astri quin siejata 
urbo sufras. Chagreni privata esas mem plu opresiva kam 
mizeri publika. Unvorte, me vidis tante multe ed 
experiencis tante multe, ke me divenis manikeisto.’ 

‘Ma esas ula boneso,’ replikis Kandido. 

Torsan,’ dicis Martin, ‘ma me ne konocas ol’ 

Meze dil debato li audis sono di pafado. La sono kreskis 
instantope. Omnu prenis sua teleskopo. Fore de cirkume 
tri milii on vidis du navi luktanta; la vento pulsis li amba 
tante proxim la Franca navo, ke la pasajanti havis la 
plezuro komfortoze spektar la kombato. Tandem un de la 
du navi facis flankala salveo tante base e tante precize a 
l’altra navo, ke ol sinkis al marfundo. Kandido e Martin 
klare perceptis cirkume cent homi sur la ferdeko dil 
sinkanta navo; li omna elevis la manui vers la cielo e kriis 
jemi terorinda; pos instanto li omna glutesis. 

‘Nu,’ dicis Martin, ‘tale homi traktas l’una l’altra.’ 

‘Esas vera,’ dicis Kandido, ‘ke esas kozo diablatra en ca 
afero.’ Parolante ta vorti, lu remarkis ulo brile reda 
natanta proxim sua navo. La shalupo lansesis por vidar, 

quo ol esas: ol esis un de lua mutoni. Kandido havis plu 
multa joyo riaquirar ca mutono kam lu havabis tristeso 
perdinte cent mutoni single charjita per granda diamanti 
de Eldorado. 

La Franca kapitano balde perceptis, ke la kapitano dil 
navo vinkinta esas Hispano, e ke la kapitano dil navo 
dronita esabis pirato Holandana; il esis la sama homo qua 
fraudabis Kandido. L’imensa richaji quin ta kriminero 
siz,abis esis enmarigita kun il, e nur un mutono salvesis. 

; Vu vidas,’ dicis Kandido a Martin, ‘ke krimino ulafoye 
punisesas; ta kapitano'fripono Holandana trovis la fato 
quan lu meritis.’ 

'Yes,’ dicis Martin; ‘ma kad esis necesa, ke la pasajanti en 
lua navo anke perisez? Deo punisis ta fripono, la diablo 
dronis raltri.’ 

Dume la Franca navo e la Hispana navo duris lia voyaji, 
e Kandido duris sua konverso kun Martin. Li disputis 
sencese dum du semani, e ye la fino di ta du semani ne plu 
multe avancabis kam ye la komenco. Ma, sume, li parolis, 
li komunikis idei l’unu a l’altru, li konsolacis su. Kandido 
karezis sua mutono. ‘Pro ke me itere trovis tu,’ lu dicis, 
‘me certe povas ritrovar Kunegonda.’ 

CHAPITRO XXI 

Kandido e Martin proximeskas a la marbordo 
di Francia e rezonas 


Tandem la marbordo di Francia videsis. ‘Ka vu ultempe 
esis en Francia, sioro Martin?’ dicis Kandido. 

'Yes,’ dicis Martin, ‘me voyajis tra plura provinci. Esas 
uli ube la duimo dil populo esas dementa, uli ube li esas 
tro ru2,o2,a, altri ube li kustumale esas sat dolca e sat 
stupida, ed altri ube li facas espritaji; ed en omna provinci 
la precipua okupado esas amoro, la duesma kalumnio, e la 
triesma parolar sensencaji.’ 

‘Ma, sioro Martin, ka vu vidis Paris?’ 

‘Yes, me vidis Paris; ol kontenas omna tipi 
supramencionita; ol esas kaoso, esas turbo en qua singlu 
serchas ple^uro, ed ube preske nulu trovas ol, adminime, 
tale ol semblis a me. Me ibe kurtatempe lojis; arivante, me 
furtesis de omno quon me havis da poshfurtisti ye la 
Santa-GermaineYerio; me ipsa arestesis kom furtisto, ed 
dum semano esis enkarcerigita; pos to me divenis imprinv 
probero di imprimisto por ganar sat multa por rivenar 
pede ad Holando. Me konoceskis la kanalii skribanta, la 
kanalii konspiranta, e la kanalii konvulsanta 23 . On dicas, ke 

23) Referante la jansenisti, sekto Kristana fondita da Cornelis Jansen 
(1585 - 1638), agema en Francia til la mezo dil XVIIIma yarcento. La 
precipua kred-artikli dil sekto esis predestino ed asketismo; la sektani 
ofte ‘konvulsis’ pro extazo religiala. 

esas tre jentila homi en ta urbo; me dezjrus kredar lo.’ 

‘Pri me, me havas nula kuriozeso vidar Francia,’ dicis 
Kandido; ‘vu facile komprenos ke, pasinte un monato en 
Eldorado, on ne plus deziras vidar irgo sur la tero ecepte 
siorino Kunegonda; me iras por vartar el en Venezia; ni 
transiros Francia por atingar Italia; vu akompanos me, ka 
ne?’ 

‘Tre volunte,’ dicis Martin; 'on dicas, ke Venezia esas 
nebona por irgu ma la nobeli di Venezia, ma ke malgre to, 
stranjeri esas bone aceptata, se li havas multa pekunio; me 
havas tote nula pekunio, vu havas pekunio, me sequos vu 
adirgube.’ 

‘Incidente,’ dicis Kandido, 'ka vu opinionas, ke la tero 
esis komence un maro, quale afirmesas en ta granda libro 
qua apartenas a la kapitano di nia navo?’ 

l Me tote ne kredas lo,’ dicis Martin, ‘ne plu kam me 
kredas omna altra revi quin homi longatempe vendas a ni.’ 

‘Ma por qua skopo ica mondo kreesis?’ dicis Kandido. 

Tor dementigar ni,’ respondis Martin. 

‘Ka vu ne astonesas,’ duris Kandido, ‘pri l’amoro quan ta 
du yunini en la lando dil Orelegi havis por ta du simii, 
l’aventuro di qua me naracabis a vu?’ 

’Tote ne,’ dicis Martin; ‘me ne vidas irgo stranja en ta 
pasiono; me vidis tante multa koz,i extraordinara, ke restas 
nulo extraordinara.’ 

‘Ka vu kredas,’ dicis Kandido, ‘ke homi sempre masakris 
l’una l’altra quale li facas nunatempe? ke li esis sempre 
mentianti, friponi, trahizanti, negratitudozi, banditi, 

febloz;i, kapncozi, poltroni, envidianti, gurmandachi, 
ebriemi, avari, ambiciemi, sangodurstanti, kalumnianti, 
debochanti, fanatiki, hipokriti e foli?’ 

‘Ka vu kredas,’ dicis Martin, ‘ke falkoni sempre manjis 
kolombi, trovinte oli?’ 

'Yes, sendubite,’ dicis Kandido. 

'Nu,’ dicis Martin, ‘se falkoni sempre havis la sama 
karaktero, pro quo vu imaginus, ke homi chanjis lia 
propra?’ 

l Ho!’ dicis Kandido, ‘esas granda difero, nam la volo esas 
libera..Tale rezonante, li atingis Bordeaux. 


CHAPITRO XXII 

TO QUO EVENTIS EN FRANCIA 

a Kandido e Martin 


Kandido ne haltis en Bordeaux plu longe kam necese por 
vendar kelka stoni de Eldorado, e por equipar su per bona 
veturo havanta du plasi; nam lu ne plus povis irar de sua 
filozofo, Martin. Lu nur esis tre desplezita separar su de 
sua mutono, quan lu livis a l’Akademio di la Cienci di 
Bordeaux, qua propozis kom premioTemo por ta yaro la 
deskovro, pro quo la lano dil mutono esas reda; e la 
premio esis grantita ad erudito del Nordo qua demonstris 

per A plus B, minus C, dividita da Z , 24 ke la mutono devas 
esar reda e mortos pro la variolo mutonal. 

Dume, omna voyajanti quin Kandido renkontris en 
l’albergi alonge la voyo dicis a lu, l Ni iras a Paris.’ Ta 
general avideso tandem incitis en lu la dezjro vidar ta 
chefurbo; ne esis granda cirkumiro de la voyo a Venezia. 

Lu eniris tra la Faubourg SaincMareeau, e kredis, ke lu 
esas en la maxim meskina vilajo en Westfalen. 

Kandido apene arivabis en sua albergo kande lu esis 
atakita da maladeteso kauzita da exhausteso. Pro ke lu 
havis enorma diamanto sur la fingro, e pro ke grandega 
pezoza kaso remarkesis inter lua bagajo, lu quik havis apud 
su du mediki por qui lu ne sendabis, plura intim amiki qui 
ne livis lu, e du pia dami qui varmigis lua buliono. Martin 
dicis, ‘Me rimemoras, ke me anke maladeskis en Paris dum 
mea unesma voyajo; me esis tre povra: do me havis nul 
amiki, nula pia dami, e nula mediki, e me rekuperis.’ 

Tamen, per efikemeso di la mediki e la veinosekado, la 
maladeteso di Kandido graveskis. Nebeneficizita sacerdoto 
dil vicineyo venis por jentile demandar pago-promiso 
pagebla al portanto por l’altra mondo; 2 ’ Kandido volis 
nulo pri to. La pia dami certigis da lu, ke to esis nova 
modo; Kandido respondis, ke lu tote ne esas segunmoda. 
Martin volis jetar la sacerdoto ek la fenestro. La kleriko 
juris, ke Kandido ne enterigesos. Martin juris, ke lu 

24) Mokajo pri la probo di Maupertuis, Franca astronomiisto e 
matematekisto (1698 - 1759), pruvar ke Deo existas. Trad. 

25) Le billets de confession depos 1746 por certigar ke mortanto ne esis 
Jansenisto. Trad. 

enterigus la kleriko se lu durus tormentar li. La disputo 
varmeskis; Martin siz,is lu per la shultro e bruske ekpulsis 
lu; lo kauzis granda skandalo, di qua facesis proces-raporto. 

Kandido rekuperis; e dum lua konvaleco lu havis tre 
bona kompani dum supeo che su. Li pariante ludis. 
Kandido tote astonesis, ke l’asi nultempe venis a lu; ma 
Martin ne astonesis. 

Inter ti qui facis a lu la honori dil urbo esis mikra abado 
de Perigord, un de ta asidua homi, sempre alerta, sempre 
komplezanta, senshama, flatanta, polita, qui vartas 
exterlandani, parolas a li pri la skandali dil urbo, ed ofras a 
li plezuri po irga preco. Ica homo komence duktis Kandido 
e Martin al teatro. Nova tragedio pleesis. Kandido 
sideskis apud plura espritozi. To ne preventis lu plorar pro 
ceni perfekte pleita. Un de la kritikantachi qui esis apud lu 
dicis a lu dum intervalo, ; Vu facas grand ofenso per 
plorar; ta aktorino esas tre mala; l’aktoro pleanta kun el 
esas mem plu mala; la dramato esas mem plu mala kam 
l’aktori; l’autoro ne savas un vorto Araba, ma la ceno esas 
en Arabia; e pluse, lu esas homo qua ne kredas ye idei 
inata; morge me adportos a vu duadek pamfleti kontre lu.’ 

'Sioro, quanta dramati esas redaktita en Francia?’ dicis 
Kandido al abado, qua respondis, ‘Kinamil o sisamil’ 

'Esas multo,’ dicis Kandido; 'quanta de oli esas bona?’ 

‘DeUe'kin o deDe'sis,’ replikis l’altru. 

'Esas multo,’ dicis Martin. 

Kandido esis tre kontentigata dal aktorino qua pleis la 

rejino Elisabeth en kelke obtuz,a tragedio ulafoye pleata ." 6 
‘Ta aktorino,’ lu dicis a Martin, ‘multe plezas a me; el 
similesas siorino Kunegonda; me deziras salutar el’ 

L’abado de Perigord ofris introduktar lu che l’aktorino. 
Kandido, edukita en Germania, questionis pri la justa 
ceremonio, e quale la rejini di Anglia esez traktata. 

'Oportas distingar,’ dicis l’abado; ‘en la provinci, eli 
duktesas ad albergo; en Paris, eli respektesas kande eli esas 
bela, e jetata adsur eskombreyo kande eli esas mortinta.’ 
‘Rejini sur eskombreyi!’ dicis Kandido. 
l Yes, advere,’ dicis Martin; ‘l’abado esas justa: me esis en 
Paris kande siorino Monima 27 pasis, quale on dicas, de ca 
vivo a l’altra; el esis refuzita to quon ta homi nomas la 
honori dil tombo , to esas, la honoro putrar kun omna 
raskali del distrikto en shaminda tombeyo; el esis 
enterigita tote aparte de sua trupo en angulo di la strado 
de Bourgogne; olta devis donar ad el extrema chagreno, 
nam el havis tre nobla mento.’ 

'Esas tre nejentil,’ dicis Kandido. 

'Quon vu volas?’ dicis Martin; ‘ta homi esas tale facita. 
Imaginez omna antilogio, omna posibla nekonsequo: vu 
vidos oli en la guvernerio, en la judicieyi, en la kirki ed en 
la teatri di ca stranja naciono.’ 


26) Le Comte d’Essex da Thomas Corneille (1625 - 1709). Trad. 

27) Adrienne Lecouvreur (1692 - 1730), famoza aktorino qua pleis la 
rolo di Monime en Mithridate da Racine che la Comedie Francaise. Pro 
ke el ne renuncis sua mestiero ante ke el mortis, el refuzesis enterigo 
en konsakrita sulo. Trad. 

‘Kad esas vera, ke homi sempre ridas en Paris?’ dicis 
Kandido. 

‘Yes,’ dicis l’abado, ‘ma li ridas frenezioze; nam li plendas 
pri omno hike per granda ridado'explozi; li mem ridas 
facante la maxim abomininda agi.’ 

‘Qua esas,’ dicis Kandido, ‘ta grosa porko qua dicis a me 
tante multa malaji pri la dramato pro qua me tante multe 
ploris, e pri l’aktori qui donis a me tanta plez,uro?’ 

‘Lu esas mizerozulo,’ respondis l’abado, ‘qua ganas sua 
vivomoyeno per dicar malaji pri omna teatraji ed omna 
libri; lu odias irgu qua sucesas, quale l’eunuki odias la 
juanti: lu esas un de ta serpenti di literaturo qui nutras su 
per fango e veneno; lu esas skribachero.’ 

‘Quon vu nomas skribachero?’ dicis Kandido. 

‘Esas,’ dicis l’abado, ‘facanto di skribachuri, quale 
Freron .’ 28 

Kandido, Martin, e la homo de Perigord tale rezonis sur 
l’eskalero dum ke li spektis la homi ekmarchante serie pos 
la teatrajo. ‘Quankam me esas tre avida rividar siorino 
Kunegonda,’ dicis Kandido, ‘me volus supear kun siorino 
Clairon ; 29 nam el semblis admirabla, meaopinione.’ 

L’abado ne esis la homo proximeskar a siorino Clairon, 
qua aceptas nur bona homi. ‘E 1 engajesas cavespere,’ lu 
dicis; ‘ma me havos la honoro duktar vu che damo de 

28) Elie-Catherine Freron (1719 - 1776), Franca jurnalisto, redaktero di 
L’Annee litteraire [Literaturala yaro] e severa kritikanto di Voltaire. 
Trad. 

29) Claire Leris (1723 - 1803), tatempe importanta aktorino Parisana. 
Trad. 

qualeso, ed ibe vu saveskos Paris quale se vu ja esas hike 
dum quar yari.’ 

Kandido, qua esis naturale kurioz,a, lasis su duktesar 
adche la damo en la centro dil Faubourg SaincHonore; 
faraono esis ludita ibe; debe-du trista spekulanti single 
tenis fasketo de ludokarti, la paruzita registro di lia malaji. 
Profunda silenco regnis, la vizaji dil spekulanti esis pala, 
olta dil bankero anxiis, e la damo dil domo sidante apud ta 
senkompata bankero observis per sua linc-okuli omna 
paroli , omna sept'et'le'va dil kampanio por qua singla 
ludanto faldis sua karti; per strikta ma jentil atenco el igis 
li desfaldar l’anguli, e tote ne iritesis, pro timo perdar sua 
klienti: la damo nomis su la markezino de Parolignac. Elua 
filiino evanta dePe'kin yari esis inter la spekulanti e per 
palpebragar informis sua matro pri la friponaji facita da ta 
povruli qui esforcas kompensar la kruelaji di chanco. 
L’abado de Perigord, Kandido, e Martin eniris; nulu 
staceskis, nek salutis li, nek regardis li; li omna esis 
profunde okupata pri lia karti. ‘Siorino la baronino di 
Tondro-ten'tronkh esis plu jentila,’ dicis Kandido. 

Dume, l’abado proximeskis al orelo dil markezino, qua 
mi'Staceskis, honorizis Kandido per rideto gracioza e 
Martin per tre nobla kapsigno; el igis on donar plaso e 
fasketo de karti a Kandido, qua perdis kinadekamil franki 
dum du foyi; pose li havis tre gaya supeo, ed omnu 
astonesis, ke Kandido ne afektesis da sua perdajo; la lakei 
dicis inter su, per la jargono di lakei, ‘Oportas, ke lu esez, 
ula « mylordo » Angla.’ 

La supeo esis simila a la plu multa supei di Paris: 
komence silenco, pose bruiso de vorti nedistingebla, pose 
espritaji, la plumulto di qui esas obtuz,a, falsa novaji, mala 
rezonadi, kelka politiko e multa maldicensado; li mem 
parolis pri nova libri. 

‘Ka vu vidis,’ dicis l’abado de Perigord, ‘la romano da 
sioro Gauchat , 50 doktoro pri teologio?’ 

'Oui,’ respondis un de la gasti, ‘ma me ne povis parlektar 
ol. Ni havas amaso de skriburi impertinenta, ma li omna 
ensemble ne proximeskas a l’impertinenteso di Gauchat, 
doktoro pri teologio; me esas tante plena de la vasta 
nombro di libri abomininda da qui ni inundesas, ke me 
komencis spekular per faraono.’ 

‘E la Mixuro dil arkidiakono T ..., 31 quon vu dicas pri 
to?’ dicis l’abado. 

‘Ho!’ dicis siorino de Parolignac, ‘la tedeganto! quale 
detaloze lu dicas to quon omnu ja savas! quale grave lu 
diskutas to quo ne esas digna lejere rimarkar! quale sen 
esprito lu proprigas a su l’espritaji di altri! quale lu ruinas 
to quon lu furtetas! quale lu nauzeigas me! Ma lu ne plus 
nauzeigos me: esas sato lektir kelka pagini dal arkidiakono.’ 

An tablo esis homo erudita havanta bona gusto qua 
subtenis to quon la markezino dicis. Pose li parolis pri 
tragedio; la damo questionis, pro quo esas ulafoye tragedii 
pleita quin on ne povas lektar. La homo havanta bona 
gusto tre bone explikis quale dramato povas havar ul 

30) Gabriel Gauchat (1709 - 71774), kritikanto di Voltaire. Trad. 

31) Abbe Trublet (1697 - 1770), autoro dil Essais de litterature e 
kritikanto di Voltaire. Trad. 

intereso ed havar preske nula merito; lu pruvis per kelka 
vorti, ke ne suficas enduktar un o du de ta situesi trovita 
en omna romani, e qui sempre atraktas l’audantaro, ma ke 
on devas esar nova sen esar baroka, ofte sublima, e sempre 
natural; on devas komprenar la kordio humana ed igar ol 
parolar; on devas esar granda poeto sen ke irga persono en 
la dramato semblez, esar poeto; on devas savar perfekte sua 
linguo, parolar ol pure, per harmonio kontinua, sen ke la 
rimo ultempe diminutez, la senco. Irgu qua,’ lu pluse dicis, 
‘ne observas omna ta reguli povas facar un o du tragedii 
aplaudita en la teatro, ma lu nultempe konsideresos kom 
inter la rango di bon autori; esas tre kelka bona tragedii; 
ula tragedii esas idilii en dialogi bone skribita e bone 
rimizita; altri esas argumenti politikal qui dormigas on, od 
exajeraji qui repugnas on; ed altri esas revi di fanatiki, en 
stilo barbara, havanta diskursi interruptita, longa 
monologi al dei—pro ke l’autoro tote ne savas quale on 
parolas a homi—falsa precepti ed inflita trivialaji.’ 

Kandido atenceme askoltis ta komenturi e konceptis 
grand opiniono pri la diskursanto; e, pro ke la markezino 
prudente pozabis lu apud su, lu proximeskis ad elua orelo 
e prenis la privilejo questionar, qua esas ta homo qua 
tante bone parolas. 

l Lu esas erudito,’ dicis la damo, 'qua nultempe spekulas, 
e quan l’abado kelkafoye duktas a me por supear; lu 
perfekte savas pri tragedii e libri, e lu redaktis tragedio 
qua sisesis e libro qua nultempe videsas exter la butiko di 

sua librovendisto, ecepte un exemplero, quon lu enskribis 
a me.’ 

'Granda homo!’ dicis Kandido; ‘lu esas altra Panglos.’ 

Turnante su ad lu, lu dicis, ‘Sioro, sendubite vu 
opinionas, ke omno standas maxim bone posible en la 
mondi material ed etikal, e ke nulo povas esar altre?’ 

‘Me, sioro,’ respondis l’erudito, ‘me tote ne tale 
opinionas: me trovas, ke omno iras male che ni; ke nulu 
savas nek sua rango, nek sua employado, nek to quon lu 
facas, nek to quon lu devas facar; e ke, ecepte dum supeo, 
qua esas pasable gaya evento ed ube esas pasabla 
harmonio, omna restanta tempo pasas per disputi 
impertinenta: jansenisti kontre molinisti, homi del 
parlamento kontre homi del eklizjo, kortani kontre 
kortani, financisti kontre la populo, spozini kontre spozuli, 
parenti kontre parenti; esas eterna milito.’ 

Kandido replikis, ‘Me vidis lo plu mala. Ma sajulo, qua 
plu tarde havis la desfortuno esar mortale pendigita, docis 
a me, ke to omna esas miraklo; olti esas ombri sur belega 
pikturo.’ 

‘Vua pendigitulo jokis!’ dicis Martin; ‘vua ombri esas 
makuli hororinda.’ 

‘Esas homi qui facas makuli,’ dicis Kandido, ‘e li ne povas 
evitar ito.’ 

‘Do li ne esas kulpoza,’ dicis Martin. 

La plu multa spekulanti, qui komprenis nulo de ca 
parolado, drinkis; Martin rezonis kun l’erudito, e Kandido 
naracis parto de sua aventuri al damo dil domo. 

Pos supeo, la markezino duktis Kandido aden sua 
chambro ed invitis lu sideskar adsur kanapeo. ‘Do,’ el dicis 
a lu, ‘ka vu ankore desesperante amoras siorino 
Kunegonda de Tondro-temtronkh? ’ 

l Yes, siorino,’ respondis Kandido. 

La markez;ino replikis kun rideto tenera, ‘Vu respondas a 
me quale yunulo de Westfalen; Franculo dicus a me, “Esas 
vera ke me amoris siorino Kunegonda; ma vidinte vu, 
siorino, me timas, ke me ne plus amoras el.’” 

l Ho ve! siorino,’ dicis Kandido, ‘me respondos segun vua 
deziro.’ 

‘Vua pasiono por el,’ dicis la markezino, ‘komencis per 
kolektir elua naztuko; me deziras, ke vu kolektez mea 
gartero.’ 

‘Totakordie,’ dicis Kandido, e lu kolektis ol. 

‘Ma me deziras, ke vu rimetez ol an me,’ dicis la damo; e 
Kandido rimetis ol an el. ‘Vu vidas,’ dicis la damo, ‘ke vu 
esas stranjero; ulafoye me koaktas mea amoranti Parisana 
vartar dum du semani, ma me quik cedas me a vu dum 
l’unesma nokto, pro ke on devas facar la honori dil lando a 
yunulo de Westfalen.’ La belino, remarkinte du enorma 
diamanti sur la manui di la yuna stranjero, tante sincere 
laudis oli, ke olti pasis del fingri di Kandido al fingri dil 
markezino. 

Kandido, livante kun sua abado de Perigord, sentis poka 
remorso pro esir nefidela a siorino Kunegonda; l’abado esis 
simpatioza; lu ganabis nur mikra parto del kinadekamil 
pundi perdita da Kandido dum la karto-ludo, e di la valoro 

de ta du diamanti, mndonita, mi-extorsita. Lua intenco esis 
profitar tam multe kam posible l’avantaji ke sua konoco 
kun Kandido povus prokurar. Lu multe kunparolis lu pri 
Kunegonda; e Kandido dicis, ke lu demandos pardono de 
ta belino pro sua nefideleso, kande lu vidos el en Venezja. 

La Perigordano duopligis sua politaji e kurtezaji, ed havis 
tenera intereso en omno quon Kandido dicis, omno quon 
lu facis, omno quon lu deziris facor. 

l Do, sioro,’ lu dicis, ‘vi aranjis renkontro en Venezia?’ 

'Yes, abado,’ dicis Kandido; ‘me absolute mustas irar por 
trovar siorino Kunegonda.’ Emocigite pro parolar pri ta 
quan lu amoris, lu naracis, segun kustumo, parto de sua 
aventuri kun ta glorioza Westfalenanino. 

‘Me kredas,’ dicis l’abado, ‘ke siorino Kunegonda esas tre 
espritoza, e ke el skribas letri charmanta?’ 

‘Me nultempe recevis letro,’ dicis Kandido; nam 
komprenez, forpulsite de la kastelo pro amorar el, me ne 
povis skribar ad el; balde pose me saveskis, ke el esis 
mortinta; me plu tarde ritrovis el, e me perdis el, e me 
sendis espresmgento ad el distante de sepamiheAinacent 
milii, e me vartas la respondo.’ 

L’abado atenceme askoltis e semblis pensar pri ulo. Lu 
balde adiis la du stranjeri pos ke lu afecionoze embracis li. 
Dum la sequanta dio Kandido vekante recevis letro 
konceptita en ca vorti: 

Sioro, mea tre kara amoranto, me maladesas 
dum un semano en ica urbo; me jus saveskis, 

ke vu esas hike. Me flugus aden vua brakii se 
me povus movar. Me informesis, ke vu 
trapasabis Bordeaux; me livis ibe la fidela 
Kakambo e l’oldino, qui devas balde sequar 
me adhike. La guvernero di Buenos Aires 
siz,is omno, ma me ankore havas vua kordio. 

Venez, a me, vua prezenteso o ridonos a me 
vivo od igos me mortar pro plezuro. 

Ta letro charmanta, ta letro neesperata, transportis 
Kandido til joyo neexpresebla; e la maladeso di kara 
Kunegonda dronis lu per tristeso. Dividita inter ta du 
sentimenti, lu sizis sua oro e diamanti e igis lu portita kun 
Martin al hotelo ube lojis siorino Kungeonda. Lu eniris 
tremante pro emoco, lua kordio bategis, lu ploregis; lu 
esforcis apertar la kurteni di la lito, lu volis adportesar 
lumilo. ‘Esez sorgema,’ la chambristino dicis a lu, lumo 
mortigus el’; ed el subite klozis la kurteno. 

; Mea kara Kunegonda,’ Kandido dicis plorante, 'quale 
vu standas? se vu ne povas vidar me, adminime parolez a 
me.’ 

l El ne povas parolar,’ dicis la chambristino. 

Lore de la lito la damo extensis groseta manuo quan 
Kandido longatempe lavis per sua lakrimi, e quan lu pose 
plenigis per diamanti, livante sur stulego sako plena de 
oro. 

Meze di sua extazo arivis policisto sequata da l’abado de 
Perigord ed polic-bando. ‘Ka ti esas la du suspektinda 

stranjeri?’ lu dicis. Lu quik sizjs ili, ed imperis, ke sua 
bravuli tirez, li al karcero. 

‘Voyajanti ne traktesas talamaniere en Eldorado,’ dicis 
Kandido. 

‘Me esas nun plu granda manikeisto kam antee,’ dicis 
Martin. 

‘Ma, sioro, adube vu portas ni?’ dicis Kandido. 

‘A subtera karcero,’ dicis la policisto. 

Martin, rekuperinte sua kalmeso, judikis, ke la damo qua 
fingas esar Kunegonda esas fraudo, ke l’abado de Perigord 
esas fripono qua male traktas tam rapide kam posible 
l’inocenteso di Kandido, e ke la policisto esas altra fripono 
de qua li povas facile liberigar su. 

Vice expoz,ar su a judicio, Kandido, instruktita da la 
konsilo di Martin, e, pluse, ankore nepacienta rividar la 
vera Kunegonda, ofris al policisto tri mikra diamanti qui 
single valoris cirkume triamil ora peci. ‘Ha! sioro,’ dicis la 
homo havanta ivora bastonego, ‘se vu facabus omna 
krimino imaginebla, vu ya esus la maxim honesta homo en 
la mondo; tri diamanti! singla valoras triamil ora peci! 
Sioro, me prefere mortus por vu kam duktus vu a karcero. 
Omna stranjeri arestesas, ma lasez, me agar; me havas 
fratulo en Dieppe en Normandie, me duktos vu adibe; e se 
vu havus diamanto quan vu donus a lu, lu sorgus vu, 
quale me ipsa.’ 

'E pro quo omna stranjeri arestesas?’ dicis Kandido. 

L’abado de Perigord lore parolis e dicis, ‘Pro ke raskalo 

de la provinco Atrebatum 32 askoltabis sensencaji: to unike 
igis lu patrocidar, ne quale la ago en 1610 dum la monato 
maio, ma quale la ago en 1594 dum la monato decembro, e 
quale plura altra agi en altra yari ed altra monati da altra 
friponi qui askoltabis sensencaji.’ 

L’experto explikis ta agi. ; Ha, la monstri!’ kriis Kandido; 
'quo! tala horori che populo qua dansas e kantas! Ka me 
ne povas quik departar de ca lando ube simii molestas 
tigri? Me vidis ursi en mea propra lando; me vidis homi 
nur en Eldorado. Per la nomo di Deo, oficiro, duktez; me a 
Venezia, ube me vartos siorino Kunegonda.’ 

‘Me povas duktar vu nur a basa Normandie,’ dicis la 
policestro. Lu quik igis on forprenar la kateni, dicis ke lu 
erorabis, forsendis sua homi e duktis Kandido e Martin a 
Dieppe, e livis li en la manui di sua fratulo. Esis naveto 
Holandana en la rado. La Normandiano, diveninte per la 
helpo di tri altra diamanti la maxim servema homo, 
embarkigis Kandido e lua homi en la naveto, olqua esis 
pronta seglirar a Portsmouth en Anglia. To ne esis la 
voyo vers Venezia; ma Kandido judikis su livrata de 
inferno, ed expektis durigar sua voyajo a Venezia ye 
l’unesma okaziono. 


32) Nomo Latina dil provinco Artois, nasko-loko di Robert-Francois 
Damiens, qua esforcis asasinar Louis XV en 1757. La atento da Jean 
Chatel kontre Henri IV en 1594 anke faliis, ma la atento da Francois 
Ravaillac en 1610 sucesis. Trad. 

CHAPITRO XXIII 

Kandido e Martin voyajas 

AL MARBORDO DI ANGLIA; 
TO QUON LIIBE VIDIS 


l Ha, Panglos! Panglos! Ha, Martin! Martin! Ha, mea 
kara Kunegonda! quo esas ica nia monda?’ Kandido dicis 
sur la navo Holandana. 

‘Kozo tre fola e tre abomininda,’ respondis Martin. 

'Vu konocas Anglia; ka la homi ibe esas tam fola kam ti 
en Francia?’ 

'Esas altra speco di foleso,’ dicis Martin. 'Vu savas, ke ca 
du nacioni militas pri kelka hektari de nivo vers Kanada, e 
ke li spensas por ta bela milito multe plu multa kam la tota 
Kanada valoras. Pri precize dicar a vu, kad esas plu multa 
homi qui devas esar ligita en l’una lando kam en l’altra, 
mea febla kompreno ne lasas me facar lo. Me savas nur ke, 
generale, ta homi quin ni vidos esas extreme budema.’ 

Tale konversante, li arivis ye Portsmouth; turbo kovris 
la plajo ed atenceme regardis kelke grosa homo qua 
genupozis, l’okuli bandajizita, sur la ferdeko di un de la 
navi dil floto; quar soldati, pozita koram ta homo, single 
pafis tri kugli aden lua kapo per la maxim tranquila 
maniero posibla, e la tota asembluro tre kontente foriris. 

l Or, quo esas to omna?’ dicis Kandido, ‘e qua demono 

regnas omnube?’ Lu questionis, qua esis ta grosulo qua 
ceremoniale mortigesis. 

‘Lu esis admiralo,’ 23 esis la respondo. 

'E pro quo mortigar ta admiralo?’ 

‘Pro ke,’ on dicis a lu, ‘lu ne mortigis sat multa homi; lu 
kombatis kontre Franca admiralo, ed on judikis, ke lu ne 
esis sat proxim l’altru.’ 

‘Ma,’ dicis Kandido, Tadmiralo Franca esis tam fora 
l’admiralo Angla kam l’unu esis fora l’altru!’ 

'Nekontesteble,’ on respondis; ‘ma en ca lando, esas bona 
mortigar admiralo de tempo a tempo, por kurajigar l’altri.’ 

Kandido esis tante stuporigita e tante shokita da to quon 
il vidabis e to quon il audabis, ke lu ne volis mem poz,ar 
pedo sur la tero, e kontratis kun la kapitano Holandana 
(mem se il spolius lu quale facis la kapitano de Surinam) 
portar lu sen ajorno a Venezia. 

Pos du dii la kapitano esis pronta. Li segliris alonge la 
marbordo di Francia; li pasis en la vido di Lisboa, e 
Kandido tremis. Li segliris tra la stretajo ed aden la 
Mediteraneo; tandem li desembarkis en Venezia. ‘Deo 
esez, laudata!’ dicis Kandido embracante Martin; ’hike me 
rividos la belega Kunegonda. Me fidas a Kakambo quale a 
me ipsa. Omno esas bona, omno iras bone, omno iras 
maxim bone posible.’ 


33) Admiralo John Byng (1704 - 1757), vinkita apud Minorca da 
Franca floto, mortigita da paf-eskadro 14 marto 1757 pos ke Voltaire 
vane intervenis por lu. Trad. 

CHAPITRO XXIV 

Pri Paketa e pri la monako Jilfloro 


Tam balde kam lu esis en Venez;ia, lu serchis Kakambo en 
omna albergi, en omna kafeerii, en omna prostituceyi, e 
tote ne trovis lu. Lu omnadie sendis on explorar omna 
navi ed omna barki: nula novaji pri Kakambo. ‘Quo!’ lu 
dicis a Martin, ‘me havis tempo irar de Surinam a 
Bordeaux, de Bordeaux a Paris, de Paris a Dieppe, de 
Dieppe a Portsmouth, seglirar alonge la marbordi di 
Portugal ed Hispania, transirar la tota Mediteraneo, pasar 
plura monati en Venezia, e la bela Kunegonda ne ja venis! 
Vice el, me renkontris nur infama damo ed abado de 
Perigord! Kunegonda sendubite esas mortinta, restas nulo 
plusa ma mortar. Ha! esus plu bona restir en la paradizo 
Eldorado kam rivenar a ca Europa maledikata. Quale justa 
vu esas, mea kara Martin! omno esas nur iluziono e 
kalamitato.’ 

Lu falis aden nigra melankolio, e refuzis irar al opero alla 
modo od a l’altra amuzaji di karnavalo; ne un muliero 
tentis lu. Martin dicis a lu, ‘Vu advere esas tre naiva 
imaginar, ke bbrasa servisto havanta kin o sis milioni en 
sua poshi irus serchar vua amorantino ye l’extremajo dil 
mondo e duktus el a vu en Venezia. Lu prenus el por su 

ipsa, se lu trovus el. Se lu ne trovus el, lu prenus altra 
homino; me konsilas vu, obliviez, vua servisto Kakambo e 
vua amorantino Kunegonda.’ Martin ne konsolacis. La 
melankolio di Kandido kreskis e Martin ne cesis pruvar a 
lu, ke esas poka vertuo e poka feliceso sur la tero, ecepte 
forsan en Eldorado, adube nulu povas irar. 

Disputante ca grava temo, e vartante Kunegonda, 
Kandido remarkis yuna monako teatina 34 qua tenis yunino 
sub la brakio en la placo San Marco. La teatino aparis 
sana, groseta, vigoroza; lua okuli esis cintilifanta, lua 
maniero rekta, lua marcho-modo fiera. La yunino esis tre 
beleta e kantis; el amorante regardis sua teatino e de 
tempo a tempo pinchis lua vangi. ‘Adminime vu konfesos,’ 
dicis Kandido a Martin, ‘ke ta homi esas felica. Til nun me 
trovis en la tota mondo habitebla, ecepte en Eldorado, nur 
desfortunozi; ma pri ta yunino, e ta teatino, me parias, ke 
li esas enti tre felica.’ 

‘Me parias, ke li ne esas,’ dicis Martin. 

'Ni nur bezonas invitar li a dineo,’ dicis Kandido, ‘e vu 
vidos, ka me eroras.’ 

Lu quik adiris li, facis homajo a li ed invitis li irar a sua 
albergo por manjar makaronio, perdriki de Lombardia, e 
kaviaro, e por drinkar vino de Montepulciano, Chipro, e 
Samos, e Lakrima-Kristi. La yunino redeskis, la teatino 
aceptis l’invito, e la yunino sequis lu, regardante Kandido 

34) La Kongregaciono di Kleriki Reguloza dil Deala Providenco, 
fondita da santa Cajetan (Gaetano dei Conti di Thiene), Paolo 
Consiglieri, Bonifacio da Colle, e Giovanni Pietro Carafa (pose papo Paul 
IV). 

per okuli surprizita e konfu 2 ,a ed obskurigita da kelka 
lakrimi. E1 apene enirabis la chambro di Kandido kande el 
dicis a lu, 'Quo! ka sioro Kandido ne plus rikonocas 
Paketa?’ 

Ye ca vorti Kandido, qua til lore ne konsiderabis el 
atenceme pro ke lu okupas su nur pri Kunegonda, dicis ad 
el, l Ho ve, mea kompatinda puerino, ka vu esis, do, ta qua 
poz,is doktoro Panglos en ta bela stando en qua me vidis 
lu?’ 

l Ho ve! sioro, esas me,’ dicis Paketa; ‘me vidas, ke vu 
esas bone informita pri omno. Me saveskis pri la malaji 
terorinda qui venis a la domo dil baronino ed a la bela 
Kunegonda. Me juras, ke mea fato ne esis min trista. Me 
esis tre inocenta kande vu konocis me. Franciskano qua 
esis mea konfesigero facile seduktis me. La konsequi esis 
terorigiva; me obligesis livar la kastelo kurtatempe pos ke 
la barono ekpulsis vu per granda pedo-frapi ye la sedo. Se 
famoz,a mediko ne kompatabus me, me mortabus. Pro 
gratitudo me divenis lua amorantino dum kurta tempo. 
Lua spozjno, qua esis frenez;ioz,e jaluza, omnadie men batis 
senkompate; el esis furio. Ta mediko esis la maxim leda 
homo, e me la maxim desfelica de omna enti pro esar 
sencese batita pro homo quon me ne amoris. Vu savas, 
sioro, quante danjeroza esas por plendema muliero esar 
spoz,o di mediko. Lu, iracoza pro l’agado di sua spozino, 
uldie donis ad el, por remediar mikra kataro, tante efikiva 
medikamento ke el mortis pos du hori per konvulsi 
hororinda. La familio dil damo iniciis proceso kriminala 

kontre la homo; lu fugis, e me enkarcerigesis. Mea 
inocenteso ne salvabus me, se me ne esus kelke beleta. La 
judiciisto liberigis me, kondicione ke lu sucedez; la mediko. 
Me balde suplantesis da rivalo, esis ekjetita sen 
rekompenso, ed obligesis durar ca mestiero abomininda 
qua semblas esar tante agreabla a vi viri, e qua por ni esas 
nur abiso di mizeri. Me iris por praktikar mea mestiero en 
Venezia. Ha! Sioro, se vu povus imaginar, quale esas 
obligesar same karezar evoza komercisto, advokato, 
monako, gondolisto, od abado; esar expozita ad omna 
insulti, omna desestimo; ofte esar reduktata pruntar jupo 
por ke ol esez levita da viro repugnanta; esar spoliata da 
una viro de to quon on ganis per altra; esar extorsata dal 
oficiri di yusteso, ed havar en la futuro nur oldeso 
terorinda, azilo por indijanti e sterk-amaso, vu konkluzus, 
ke me esas un de la maxim desfortunoza enti en la mondo.’ 

Paketa talamaniere apertis sua kordio al bona Kandido, 
en chambro privata, koram Martin, qua dicis a Kandido, 
‘Ka vu vidas, ke me ja ganis la duimo dil pario?’ 

La monako Jilfloro restabis en la manjochambro, e 
drinkis vartante la dineo. ‘Ma,’ dicis Kandido a Paketa, 
‘vu semblis tante gaya, tante kontenta, kande me 
renkontris vu; vu kantis, vu karezis la teatino per afableso 
natural; vu semblis a me tam felica kam vu pretendas esar 
desfortunoza.’ 

‘Ha! Sioro,’ respondis Paketa, ‘lo anke esas un de la 
mizeri dil mestiero. Hiere me esis spoliita e batita da 

oficiro, ed hodie me mustas aparar en bona humoro por 
komplez,ar a monako.’ 

Kandido volis nulo plusa; lu konfesis, ke Martin esis 
justa. Li sideskis an tablo kun Paketa e la teatino; la 
repasto esis sat amuziva, e ye la fino li parolis sat honeste. 

‘Mea patro,’ dicis Kandido al monako, Vu semblas a me 
juar destino quan omnu envidius; la floro di saneso brilas 
sur vua vizajo, vua aspekto anuncas feliceso; vu havas tre 
beleta yunino por vua distrakto, e vu semblas tre kontenta 
pri vua vivo kom teatino.’ 

‘Advere, sioro,’ dicis frato Jilfloro, ‘me dezirus, ke omna 
teatini esez, ye la fundo dil maro. Me esis tentita centfoye 
incendiar la monakeyo, e forirar e divenar Turko. Mea 
genitori koaktis me evanta dek-eTin yari metar ica vesto 
odiinda, por ke li livez plu granda richeso a senioro fratulo 
maledikita, la Diablo kaptez lu! Jaluzeso, deskonkordo, 
furio habitas la monakeyo. Esas vera, ke me predikis kelka 
mala sermoni qui ganis por me poka pekunio, di qua la 
priorulo furtas la duimo; la restajo servas me por 
entratenar yunini; ma, kande me rivenas nokte al 
monakeyo, me esas pronta aplastar mea kapo kontre la 
muri dil dormeyo; e mea kunfrati simile standas.’ 

Martin, turnante su a Kandido per sango-kalmeso 
kustumal, dicis a lu, l Nu, ka me ne ganis la tota pario?’ 

Kandido donis duamil piastri a Paketa e mil piastri a 
frato Jilfloro. ‘Me respondas a vu,’ lu dicis, ‘ke li esos felica 
pro to.’ 

‘Me tote ne tale opinionas,’ dicis Martin; ‘havar ta 
piastri forsan facus li plu trista.’ 

Torsan,’ dicis Kandido; ‘ma un koz,o konsolacas me: me 
vidas, ke on ofte ritrovas ta homi quin on kredabis 
nultempe ritrovor; povus ya esar, trovinte mea reda 
mutono e Paketa, ke me anke ritrovos Kunegonda.’ 

‘Me esperas,’ dicis Martin, ‘ke uldie el felicigez, vu; ma 
me multe dubitas lo.’ 

l Vu esas tre dura,’ dicis Kandido. 

‘Pro ke me vivis,’ dicis Martin. 

‘Ma regardez ta gondolisti,’ dicis Kandido; ‘ka li ne 
sempre kantas?’ 

l Vu ne vidas li en lia domi, kun lia spozini e lia 
puerachi,’ dicis Martin. ‘La dojo havas sua chagreni, la 
gondolisti havas le sua. Esas vera ke, sume, la vivo di 
gondolisto esas plu preferinda kam olta di dojo; ma me 
kredas la difero esar tante triviala, ke la peno explorar ol 
ne valoras.’ 

‘Homi parolas,’ dicis Kandido, ‘pri senatano Pokokurante 
qua lojas en ta belega palaco an la Brenta, e qua sat bone 
aceptas exterlandani. On dicas, ke lu esas homo qua 
nultempe sufris chagreno.’ 

‘Me dezjrus vidar speco tante rara,’ dicis Martin. 
Kandido quik demandis de sinioro Pokokurante permiso 
vizjtar lu morge. 

CHAPITRO XXV 

VlZITO A SINIORO POKOKURANTE, 
NOBELULO VENEZIANA 


Kandido e Martin iris per gondolo sur la Brenta ed atingis 
la palaco dil nobla Pokokurante. La gardeni esis bone 
trasita ed ornita per belega statui marmora; la palaco esis 
bona arkitekturajo. La tre richa mastro dil domo, evante 
sisadek yari, jentile aceptis la du kurioz,a homi, ma per tre 
poka entuziasmo, qua perturbis Kandido e tote ne 
desplezis a Martin. 

Komence, du yunini beleta e bone vestizjta servis a li 
chokolada drinkaji quin eli bone spumifigabis. Kandido ne 
povis haltar su de laudar elia beleso, elia gracio ed elia 
habileso. 

l Li esas sat bona enti,’ dicis la senatano Pokokurante; 
‘ulafoye me kushigas li kun me, nam me tote enoyas pri la 
mulieri dil urbo, pri lia koketaji, lia jaluzeso, lia disputachi, 
lia humori, lia meskineso, lia fieracheso, lia stupideso e la 
soneti quin on mustas skribar o komprar por li; ma, fine, ta 
du yunini anke multe tedas me.’ 

Kandido, pos dejuno, marchante tra longa galerio, 
surprizesis da la beleso dil pikturi. Lu demandis la nomo 
dil maestro qua piktabis l’unesma du pikturi. 

‘Oli esas da Raffaello,’ dicis la senatano; ‘me kompris oli 

pro superbeso po tre granda preco kelka yari ante nun; on 
dicas, ke li esas la maxim belega koz,i en Italia, ma li tote ne 
plezas a me; la koloro multe obskureskis; la figuri ne esas 
sat ronda e ne sate salias; la drapaji tote ne similesas stofo; 
unvorte, irge quan on dicus, me tote ne trovas en oli vera 
imito di naturo ipsa. Me prizas pikturo nur kredante ke 
me vidas naturo ipsa: hike esas nulo de ta sorto. Me havas 
multega pikturi, ma me ne plus regardas li.’ 

Pokokurante, vartante dineo, pleigis koncerto. Kandido 
opinionis, ke la muziko esas delektoza. 

'Ta bruiso,’ dicis Pokokurante, forsan amuzus dum mn 
horo; ma se ol durus plu longe, ol tedus omnu, quankam 
nulu audacus konfesar lo. Muziko nunatempe ne plus esas 
irgo ma l’arto exekutar desfacilaji, e to quo esas nur 
desfacila ne plezas longatempe. 

Torsan me preferus l’opero, se on ne trovabis la 
sekretajo por chanjar ol a monstrajo qua repugnas me. 
Lasez ta qua deziras regardar mala tragedii en muziko, en 
qui la ceni existas nur por enduktar, tre neoportune, du o 
tri kansoni ridinda e facita por ostentar la guturo di ul 
aktorino; lasez ta qua deziras o qua esas kapabla esvanar 
pro plezuro per vidar ula kastrito zumar la rolo de Caesar 
o Cato, e negracioze pavonumar trans la ceno; pri me, esas 
longa tempo de pos ke me renuncis tala povraji, qui nun 
esas la glorii di Italia e por qui suvereni pagas tante vasta 
sumi.’ 

Kandido poke disputis, ma diskrete. Martin tote 
konkordis kun l’opiniono dil senatano. 

Li sideskis an tablo e, pos ecelanta dineo, li iris aden la 
biblioteko. Kandido vidante splendide bindita edituro di 
Homeros, laudis la maxim glorioz,a sinioro pri sua bona 
gusto. ‘Yen,’ lu dicis, ‘libro qua delektabis la granda 
Panglos, la maxim bona filozofo en Germania.’ 

'Ol ne delektas me,’ kolde dicis Pokokurante; 'olime me 
kredis, ke me havis plezuro lektante ol; ma ta iterado 
kontinua di kombati qui omna similesas, ta dei qui sempre 
agas por facar nulo decidiganta, ta Helena qua kauzis la 
milito, e qua apene esas aktorino en la dramato, ta Troyo 
qua esas siejata e nultempe kaptata, to omna kauzis a me 
la maxim fatala enoyo. Me kelkafoye questionis eruditi, ka 
li tam multe enoyas per lektar ol kam me. Ti omna qui 
esas sincera konfesis a me, ke la libro falus de lia manui, 
ma ke oportas sempre havar ol en la biblioteko, quale 
monumento de antiqueso, quale ta moneti rustoza per qui 
on ne povas komprar irgo.’ 

‘Ka Vua Ecelenco ne tale pensas pri Vergilius?’ dicis 
Kandido. 

‘Me agnoskas,’ dicis Pokokurante, ‘ke la duesma, la 
quaresma, e la sisesma libri di lua Aeneido esas ecelanta; 
ma pri lua pia Aeneas, e la robusta Cloanthes, e la fidela 
Achates, e la mikra Ascanius, e l’imbecila rejo Latinus, e 
la borgezal Amata e l’insipida Lavinia, me ne kredas ke 
esas irgo tante senviva o plu desagreabla. Me preferas 
Tasso, e la sensenca rakonti di Ariosto.’ 

‘Ka me prezuntus questionar, sioro,’ dicis Kandido, ‘ka 
vu ne havas plezuro per lektar Horatius?’ 

'Esas ula sentenci,’ dicis Pokokurante, 'de qui homo dil 
mondo povas profitar, e qui, kondensita en versi 
memorinda, grabas su plu facile en la memoro. Ma me 
poke priz,as lua voyajo a Brindisium, lua deskripturo di 
mala dineo, e la disputacho di kanalii inter, me ne savas, 
ula Pupilus 35 di qua la vorti, lu dicas, “esis plena de puso,” 
ed altru di qua la vorti “esis vinagro”. Me lektis nur kun 
granda repugneso lua ruda versi kontre oldini e sorcerini; 
e me ne vidas qua merito povas esar per dicar a sua amiko 
Maecenas ke, se lu pozesus da il en la rango di poeti lirika, 
lu frapus la steli per sua fronto sublima. Foli admiras 
omno en autoro estimata. Me lektas nur por me; me prizas 
nur to quo esas utila a me.’ 

Kandido, qua esis edukita nultempe ipse judikar irgo, 
esis tre astonata da to quon lu audis; ma Martin trovis la 
pensado di Pokokurante tote racional. 

‘Ho! yen Cicero,’ dicis Kandido; ‘pri ta granda homo, me 
opinionas ke vu nultempe enoyas per lektar lu.’ 

l Me nultempe lektas lu,’ respondis la Veneziano. 'Qua 
importas, ke lu pledis por Rabirius o por Cluentius? Me 
havas sat multa procesi quin me judicias; me plu bone 
tolerus lua verki filozofial; ma kande me vidis, ke lu dubitis 
omno, me konkluzis, ke me tam multe savas kam lu, e ke 
me bezonas la helpo di nulu por esar nesavanta.’ 

l Ha! yen okadek tomi kolektita de akademio di cienci,’ 
kriis Martin; ‘forsan esus ulo bona en oli.’ 

Torsan,’ dicis Pokokurante, ‘se mem un del autori di ta 

35) Korupto da Pokokurante di la nomo Rupilius, Satiri 1.7. Trad. 

eskombri inventabis l’arto facar pingli; ma en omna ta libri 
esas nur vakua sistemi e nulo utila.’ 

'Quante multa teatraji me vidas ibe!’ dicis Kandido; ‘en 
la Italiana, en la Hispana, en la Franca!’ 

‘Yes,’ dicis la senatano, ‘esas triamil, ed inter oli ne dek-e- 
du esas bona. Pri ta sermono-kolektajo, qui ensemble ne 
valoras un pagino di Seneca, ed omna ta tomegi pri 
teologio, esez, certa ke me nultempe apertas olti, nek me 
nek irgu.’ 

Martin remarkis tabuli charjata per libri Angla. ‘Me 
kredas,’ lu dicis, ‘ke republikisto havas plezuro de la 
plumulto de libri tante libere skribita.’ 

‘Yes,’ respondis Pokokurante, ‘esas bonega skribar to 
quon on pensas; lo esas la privilejo di homo. En la tota 
Italia homi skribas nur to quon li ne pensas; ti qui habitas 
la nasko-lando di le Caesar e le Antoninus ne audacas 
havar ideo sen la permiso di dominikano. Me esus 
kontenta pri la libereso qua inspiras la genii Angla, se 
partiso'pasiono e partiso-spirito ne koruptus omno 
estiminda en ta precoza libereso.’ 

Kandido, remarkante Milton, questionis, ka lu ne 
konsideras ta autoro kom granda homo. 

'Qua?’ dicis Pokokurante, ‘ta barbaro qua kreis longa 
komenturo pri l’unesma chapitro di Genezo en dek libri de 
rauka versi? ta ruda imitanto dil Greki qua deformas la 
kreo e qua, dum ke Moise prizentas ke l’Ento eterna 
produktis la mondo per vorto, havas la Mesio prenar 
granda kompaso de kabineto por trasar sua verko? Ka me 

estimez, ta homo qua ruinis l’inferno e la diablo di Tasso; 
qua maskas Lucifer ulafoye kom rospo, ulafoye kom 
pigmio; qua igas lu repetar centfoye la sama diskursi; qua 
igas lu disputar pri teologio; qua, serioz,e imitante 
l’invento di pafili en Ariosto, igas la diablo pafar per 
kanoni en cielo? Nek me, nek irgu en Italia, povas havar 
plezuro per omna ta extravagaji. La mariajo di Peko e 
Morto, e la serpenti quin Peko parturas, nauzeigas irgu 
havanta kelke delikata gusto, e lua longa deskripturo pri 
hospitalo esas bona nur por tombisto. Ta poemo obskura, 
bizara e nauzeiganta desestimesis ye sua nasko; me traktas 
ol hodie quale ol traktesis en sua patrio da sua 
samatempani. Pluse, me dicas to quon me pensas, e me 
poke sucias, ke altri pensez quale me.’ 

Kandido chagrenis pro ta diskurso; lu respektis Homeros 
e kelke amis Milton. ‘Ho ve!’ lu susuris a Martin, ‘me 
timas, ke ta homo tote desestimus nia poeti Germana.’ 

‘Ne esus granda noco en lo,’ dicis Martin. 

‘Ho, quala homo superiora!’ itere nelaute dicis Kandido, 
‘quala granda genio esas ta Pokokurante! nulo povas 
plezar a lu.’ 

Explorinte omna libri, li decendis al gardeno. Kandido 
laudis olua belaji. 

‘Me konocas nulo en tante mala gusto,’ dicis la mastro: 
‘ni havas hike nur trivialaji; ma morge me igos on plantar 
gardeno de plu nobla desegnuro.’ 

Kande la du kurioza vizjtanti adiabis la senatano: ‘Nu,’ 
dicis Kandido a Martin, ‘vu konkordez, ke lu esas la 

maxim felica de omna homi, nam lu esas superiora ad 
omna sua posedaji.’ 

‘Ka vu ne vidas,’ dicis Martin, ‘ke lu nauz,eas per omna 
sua posedaji? Platon dicis longatempe ante nun, ke la 
maxim bona stomaki ne esas ti qui refuzas omna nutraji.’ 

‘Ma,’ dicis Kandido, ‘ka ne esas plezuro per kritikar 
omno, per perceptar defekti ube altri opinionas, ke li vidas 
belaji?’ 

‘To esas,’ replikis Martin, ‘kad esas plezuro per ne havar 
plezuro?’ 

l Ho nu,’ dicis Kandido, 'do nulu esas felica ecepte me, 
kande me rividos siorino Kunegonda.’ 

'Esperar esas sempre bona,’ dicis Martin. 

Tamen la dii, la semani pasis; Kakambo ne rivenis, e 
Kandido esis tante dronita da tristeso, ke lu mem ne 
reflektis, ke Paketa e frato Jilfloro ne mem venabis por 
dankar lu. 


CHAPITRO XXVI 

Pri supeo quan Kandido e Martin manjis 

KUN SIS STRANJERI, E QUI LI ESIS 


Ulavespere, Kandido sequata da Martin esis pronta 
sideskar an tablo kun la stranjeri qui lojas en la sama 

albergo, kande homo havanta viz,ajo fuliginea advenis dop 
lu e, preninte lu ye la brakio, dicis a lu, ‘Esez, pronta livar 
kun ni sen faliar.’ 

Lu turnis su e vidis Kakambo. Nur la vidajo di 
Kunegonda plu plezabus e plu astonabus lu. Lu preske 
dementeskis pro joyo. Lu embracis sua kar amiko. 
‘Sendubite Kunegonda esas hike, ube el esas? Duktez me 
ad el por ke me povas mortar pro joyo koram el’ 

‘Kunegonda tote ne esas hike,’ dicis Kakambo, ‘el esas en 
Konstantinoplo. ’ 

'Cielo! en Konstantinoplo! ma se el esus en Chinia, me 
adibe flugus, ni irez!’ 

'Ni iros pos supeir,’ replikis Kakambo, ‘Me povas dicar 
pri to nulo plusa; me esas sklavo, mea mastro vartas me; 
oportas ke me servez lu an tablo; dicez nulo; supeez ed esez 
pronta.’ 

Kandido, dividata inter joyo e doloro, delektata per 
rividir sua fidela agento, astonata per vidar lu kom sklavo, 
plenigita per l’ideo ke lu ritrovos sua amorantino, la 
kordio agitata, la mento desordinata, sideskis an tablo kun 
Martin, qua kalme regardis omna ta aventuri, e kun sis 
stranjeri qui venabis a Venezia por la karnavalo. 

Kakambo, qua varsis drinkaji por un de ta stranjeri, 
inklinis su a sua mastro ye la fino dil repasto e dicis a lu, 
‘Sinioro, Vua Majesto povas departar segunvole, la navo 
esas pronta.’ Dicinta ta vorti, lu ekiris. 

La gasti, astonata, regardegis l’una l’altra sen parolar un 
vorto, kande altra servistulo, venante a sua mastro, dicis a 

lu, 'Sinioro, la veturo di Vua Majesto esas en Padua, e la 
batelo esas pronta.’ La mastro facis signo e la servistulo 
departis. 

Omna gasti itere regardegis l’una l’altra, e la generala 
surprizo duopligesis. 

Triesma lakeo proximeskis a triesma stranjero e dicis a 
lu, 'Sinioro, kredez, me, Vua Majesto ne plus darfas restar 
hike; me iras por preparar omno’; e lu quik desaparis. 

Kandido e Martin lore ne dubitis, ke to esis maskofesto 
dil karnavalo. Quaresma servistulo dicis a quaresma 
mastro, 'Vua Majesto povas livar segunvole,’ ed ekiris 
quale l’altri. La kinesma servisto dicis simile al kinesma 
mastro. Ma la sisesma servisto diferante parolis al sisesma 
stranjero, qua esis apud Kandido; lu dicis ad il, ‘Per mea 
fido, Sinioro, nulu grantas plusa kredito a Vua Majesto, 
nek a me; e ni povus esar enkarcerigita canokte, e vu e me; 
me iras por atencar mea aferi; adio.’ 

Omna servistuli desaparinte, la sis stranjeri, Kandido e 
Martin restis en profunda silenco. Tandem Kandido 
ruptis ol. ‘Siori,’ lu dicis, ‘y en unika jokajo: pro quo vi 
omna esas reji? Pri me, me konfesas a vi, ke nek me nek 
Martin esas reji.’ 

Lore la mastro di Kakambo parolis grave, dicis per 
l’Italiana, ‘Me tote ne jokas; mea nomo esas Ahmet III . 36 
Me esis granda sultano dum multa yari; me destronizis 
mea fratulo; mea nevo destronizis me; mea viziri esis 

36) Ahmed III (1673 - 1736), sultano di Turkia de 1703 til 1730. 
Destronizita dum revolto di Patrona Halil, mortis en kaptiteso. Trad. 

senkapigita; me finigas mea dii en l’olda serayo; mea nevo, 
la granda sultano Mahmud, permisas me ulafoye voyajar 
por mea saneso, e me venis a Venezja por la karnavalo.’ 

Yunulo apud Ahmet parolis pos lu, e dicis, 'Mea nomo 
esas Ivan; 37 me esis imperiestro di le omna Rusia; me esis 
destronizita en la bersilo; mea patro e mea matro esis 
enkarcerigita; me edukesis en karcero; me ulafoye esas 
permisata voyajar, akompanata da ti qui gardas me, e me 
venis a Venezia por la karnavalo.’ 

La triesmo dicis, l Mea nomo esas Charles Edward, 38 rejo 
di Anglia; mea patro cedis lua yuri al trono a me; me 
luktis por mantenar oli; la kordii esis arachita ek okacent 
de mea partisani e jetita aden lia vizaji. Me pozesis aden 
karcero; me iras a Roma por vizjtar la rejo mea patro, 
destronizita quale me e mea avulo, e me venis a Venezia 
por la karnavalo.’ 

La quaresmo lore parolis e dicis, ‘Me esas rejo dil 
Poloni; 39 la hazardo di milito privacis mea stati heredala de 
me; mea patro subisabis la sama renverso; me rezignas me 
a Providenco, quale la sultano Ahmet, l’imperiestro Ivan, 
e la rejo Charles Edward, a qui Deo grantez longa vivo, e 
me venis a Venezia por la karnavalo.’ 


37) Ivan VI Antonovich (1740 - 1764), regnis de oktobro 1740 til 
decembro 1741, lore enkarcerigita e tandem asasinita. Trad. 

38) Beleta Princo Charlie, la Yuna Pretendanto (1720 - 1788), chefo dil 
Iakobida Revolto di 1745-46, vinkesis 16 aprilo 1746 che Culloden. Lua 
avulo esis l’exilita Romana-Katolika rejo James II, e lua patro esis 
l’exilita Olda Pretendanto qua nomizis su Rejo James III. Trad. 

39) Augustus III (1696 - 1763), elektero di Saxonia e rejo di Polonia, 
destronizita 1756. 

La kinesmo dicis, ‘Me anke esas rejo dil Poloni; 40 me 
dufoye perdis mea rejio; ma Providenco grantis a me altra 
stato, en qua me facis plu multa bonaji kam omna reji di 
Sarmatia ensemble povis facir sur la rivi dil Vistula; me 
anke rezjgnas me a Providenco, e me venis a Venezia por 
la karnavalo.’ 

Restis ke la sisesma monarko parolez. ‘Siori,’ lu dicis, ‘me 
ne esas tam granda lordo kam vi; ma, omnakaze, me esis 
rejo quale altru. Me esas Teodor; 41 me elektesis kom rejo 
en Korsika; me salutesis per Vua Majesto, e nun on apene 
salutas me per sioro. Me monetigis, e me posedas nula 
moneto; me havis du stat'ministri, e me apene havas un 
servisto; me vidis me sur trono, e longatempe jacis sur 
palio en karcero, en London. Me timas, ke me same 
traktesos hike, quankam me venis, quale Via Majesti, a 
Venezia por la karnavalo.’ 

L’altra kin reji askoltis ta dicajo per nobla kompato. Li 
single donis al rejo Teodor duadek sekini por pagar por 
vesti e kamizi; Kandido donacis a lu diamanto valoranta 
duamil sekini. ‘Ma qua,’ dicis la kin reji, ‘esas ica simpla 
privatulo qua esas kapabla donar centople plu kam irgu de 
ni, e qua donas ol?’ 

Dum l’instanto en qua li livis la tablo, arivis ye la sama 
albergo quar altesi maxim serena qui anke perdabis lia 

40) Stanislaw Leszczyriski (1677 - 1766), bopatro di Louis XV, exilita 
da Augustus III. Lu divenis duko de Lorraine ed amiko di Voltaire. 
Trad. 

41) Theodor, Barono von Neuhof (1694 - 1756). Kom Theodore I, lu 
esis nomale rejo di Korsika dum 1736. Lu esis enkarcerigita pro debo 
en Anglia. Trad. 

stati per milito'hazardi, e qui venis a Venezja por la 
restajo dil karnavalo. Ma Kandido mem ne remarkis ta 
nova venanti. Lu okupesas nur per irar por trovar sua 
amata Kunegonda en Konstantinoplo. 


CHAPITRO XXVII 

La voyajo di Kandido a Konstantinoplo 


La fidela Kakambo ja obtenis del kapitano Turka, qua 
retroportos la sultano Ahmet a Konstantinoplo, permiso 
por Kandido e Martin ke li embarkez en lua navo. Li amba 
iris adibe pos ke li prosternis su avan Lua mizeroza Alteso. 
Survoye Kandido dicis a Martin, l Ni supeis kun sis reji 
destronizita, e mem inter ta sis reji esis un a qua me 
almonis. Forsan esas mult altra princi mem plu 
desfortunoza. Pri me, me nur perdis cent mutoni, e me 
flugas al brakii di Kunegonda. Mea kara Martin, itere 
unfoye Panglos esis justa: omno esas bona.’ 

‘Me esperas lo,’ dicis Martin. 

‘Ma,’ dicis Kandido, ‘esis tre neprobabla aventuro quan 
ni havis en Venezia. On nultempe vidis od audis, ke sis 
reji destronizita kunsupeas en albergo.’ 

To ne esas plu extraordinara,’ dicis Martin, ‘kam la plu 
multa kozi qui eventis a ni. Esas tre ordinara, ke reji esez, 

destroniz;ita; e pri la honoro quan ni havis per supear kun 
li, to esas trivialajo qua ne meritas nia remarko.’ 

Kandido apene embarkabis en la navo kande lu jetis la 
brakii cirkum la kolo di l’olima servisto, sua amiko 
Kakambo. ‘Nu,’ lu dicis ad il, 'quon facas Kunegonda? Kad 
el esas ankore miraklo di beleso? Kad el ankore amoras 
me? Kad el standas bone? Ka tu sendubite kompris por el 
palaco en Konstantinoplo?’ 

; Mea kara mastro,’ respondis Kakambo, ‘Kunegonda 
lavas pladi an la marbordo dil Propontido, en la domo di 
princo qua havas tre kelka pladi; el esas sklavo en la domo 
di olima suvereno nomita Ragotski, 42 a qua la Granda 
Turko donas tri ekud diale en lua refujeyo; ma to quo esas 
multe plu trista esas, ke el perdis sua beleso e divenis 
hororinde leda.’ 

‘Ha! belega o leda,’ dicis Kandido, ‘me esas honoroza 
homo, e mea devo esas sempre amorar el. Ma quale el 
reduktesis a tante basa stando, havante kin o sis milioni 
quin lu adportis ad el?’ 

‘Bone,’ dicis Kakambo, ‘ka me ne mustis donar du milioni 
a sinioro don Fernando de Ibaraa y Figueroa y 
Mascarenes y Lampourdos y Souza, guvernero di Buenos 
Aires, por ganar permiso riprenar siorino Kunegonda? E 
ka pirato ne brave privacis de ni la tota restajo? Ka ta 
pirato ne portis ni a Kabo Matapan, a Melos, ad Ikaria, a 


42) Ferenc Rakoczi II (1676 - 1735), elektita princo di Transilvania 
1704. Vane esforcis liberigar Transilvania, dum 1717 lu serchis helpo e 
pose refujo en Konstantinoplo. Trad. 

Samos, a Petra, a Dardaneli, a Marmora ed a Skutari 43 ? 
Kunegonda e l’oldino servas en la domo dil princo pri qua 
me dicis a vu, e me esas la sklavo dil sultano destronizjta.’ 

'Quala teroriganta kalamitati ligita l’una a l’altra!’ dicis 
Kandido. ‘Ma, sume, me ankore havas kelka diamanti; me 
facile liberigos Kunegonda. Esas ya tre regretinda, ke el 
divenis tante leda.’ 

Pose, turninte su a Martin, lu dicis, 'Quan vu opinionas 
esar la maxim kompatinda: l’imperiestro Ahmet, 
l’imperiestro Ivan, la rejo Charles Edward, o me?’ 

‘Me tote ne savas,’ dicis Martin; 'oportas ke me enirez, 
via kordii por saveskar.’ 

‘Ha!’ dicis Kandido, ‘se Panglos asistus, lu savus e dicus 
a ni.’ 

l Me ne savas,’ dicis Martin, ‘per qua balanco vua 
Panglos povus ponderar la malaji di homi ed evaluar lia 
tristesi. Me nur supozas, ke esas sur la tero milioni de 
homi centople plu kompatinda kam la rejo Charles 
Edward, l’imperiestro Ivan, e la sultano Ahmet.’ 

l Lo esas tre posibla,’ dicis Kandido. 

Kelka dii plu tarde li atingis la stretajo qua duktas al 
Maro Nigra. Kandido komencis per rikomprar Kakambo 
po tre granda preco, e, sen perdar tempo, hastis embarkar 
en galero kun sua kompanuli por irar al marbordo dil 
Propontido por serchar Kunegonda, irge quante leda el 
esus. 

Inter la sklavi dil galero esis du kondamniti qui tre male 

43) Nun Uskudar. Trad. 

remis, e quin la patrono Siriana tempope flogis sur lia 
nuda shultri per la peniso di tauro; Kandido pro tendenco 
natural regardis li plu atenceme kam l’altra galero-sklavi 
ed adiris li pro kompato. Kelka traiti di lia viz;aji deformita 
semblis a lu similesar ti di Panglos e ta jezuito 
desfortunoza, la fratulo di siorino Kunegonda. Kandido 
emocis e tristeskis pro ta pensajo. Lu regardis li mem plu 
atenceme. ‘Advere,’ lu dicis a Kakambo, ‘se me ne vidabis 
mastro Panglos mortale pendigita, e se me ne havis la mala 
chanco mortigar la barono, me kredus, ke esas ti qui 
remadas en ca galero.’ 

Ye la nomi barono e Panglos la du kondamniti facis 
granda krio, sidis senmove sur lia benko, e faligis lia remili. 
La patrono Siriana hastis a li e la stroki dil flogilo 
duopligesis. 'Haltez, haltez, sinioro!’ kriis Kandido, ‘me 
donos a vu tam multa pekunio kam vu volas.’ 

‘Quo! esas Kandido!’ dicis un de la kondamniti. 

‘Quo! esas Kandido!’ dicis l’altra. 

‘Kad esas sonjo?’ dicis Kandido; ‘ka me vigilas? ka me 
advere esas en ca galero? Kad ico esas la barono quan me 
mortigis? Kad ito esas mastro Panglos quan me vidis 
pendigita?’ 

‘Esas ni ipsa, esas ni ipsa!’ li respondis. 

‘Quo! kad ico esas la granda filozofo?’ dicis Martin. 

‘He! sioro patrono Siriana,’ dicis Kandido, ‘quante multa 
pekunion vu deziras kom ransono di sioro Tondro-ten- 
tronkh, un de la chefa baroni del Imperio, e mastro 
Panglos, la maxim profunda metafizikisto en Germania?’ 

'Hundo Kristana,’ respondis la patrono Siriana, ‘pro ke 
ta du hundi de Kristana kondamniti esas baroni e 
metafiziikisti, qui sendubite esas grand honori en lia lando, 
tu donez, a me kinadek mil sekini po li.’ 

'Vu havos oli, sioro; portez me quale fulmino a 
Konstantinoplo, e vu quik pagesos. Ma no, portez me a 
siorino Kunegonda.’ La patrono Siriana, ye l’unesma ofro 
de Kandido, ja guvernis la pruo vers l’urbo, ed igis la homi 
remar plu rapide kam ucelo fendas la aero. 

Kandido centfoye embracis la barono e Panglos. 'E quale 
me ne mortigis vu, mea kara barono? e mea kara Panglos, 
quale vu vivas pos ke vu esis pendigita? e pro quo vi amba 
esas en la galeri en Turkia?’ 

‘Kad esas vera, ke mea amata fratino esas en ca lando?’ 
dicis la barono. 

‘Yes,’ respondis Kandido. 

l Do me itere vidas mea kara Kandido,’ kriis Panglos. 

Kandido prizentis Martin e Kakambo a li. Li omna 
embracis l’una l’altra, li omna parolis samatempe. La 
galero flugis, li esis ja en la portuo. On sendis por Judo, a 
qua Kandido vendis po kinadek mil sekini diamanto 
valoranta centamil, e qua juris a lu per Abraham, ke lu ne 
povas donar plu multa por ol. Lu quik pagis la ransono 
por la barono e Panglos. Ta lasta jetis su a la pedi di sua 
liberiganto e lavis oli per lakrimi; l’altru dankis lu per 
kapsigno e promisis ridonar a lu la pekunio ye l’unesma 
okaziono. 

‘Ma kad esas advere posibla, ke mea fratino esas en 
Turkia?’ lu dicis. 

'Nulo plu posibla,’ replikis Kakambo, ‘pro ke el lavas 
pladi en la domo di princo di Transilvania.’ On quik 
sendis por du Judi; Kandido vendis plusa diamanti; e li 
omna ireskis itere per altra galero por salvar Kunegonda. 


CHAPITRO XXVII 

TO QUO EVENTIS A KANDIDO, A KUNEGONDA, 

a Panglos, a Martin, edc. 


‘Pardonez, itere unfoye,’ dicis Kandido al barono; 
‘pardonez, mea veneracinda patro, ke me trapikis vu per 
mea espado.’ 

‘Ni dicez, nulo plusa,’ dicis la barono; ‘me esis kelke tro 
pasionoza, me konfesas; ma pro ke vu deziras saveskar per 
qua hazardo vu vidis me en la galeri, me dicos a vu, ke pos 
ke me esis risanigita de mea vunduro da frato-apotekisto 
dil kolegio, me atakesis e forportesis da detacho Hispana; 
me esis enkarcerigita en Buenos Aires jus pos ke mea 
fratino departabis. Me demandis retroirar ad Roma al 
patro-generalo. Me nominesis irar servar kom almonero al 

Franca ambasadisto en Konstantinoplo. Me ne exekutabis 
ta funcioni dum ok dii kande ulavespere me renkontris 
ichoglano 44 tre bela e yuna dil sultano. Esis tre varmega; la 
yunulo dezjris balnar su; me prenis l’okazjono por anke 
balnar me. Me ne savis, ke esas krimino morCpunisebla, ke 
Kristano esez, trovita tote nuda kun yuna Mohamedisto. 
Kadi 45 igis on donar a me cent stroki sur la plandi e 
kondamnis me al galeri. Me ne kredas, ke plu hororinda 
neyusteso ultempe esis facita. Ma me tre deziras saveskar, 
pro quo mea fratino laboras en la koqueyo di suvereno di 
Transilvania qua refujas inter la Turki.’ 

‘Ma vu, mea kara Panglos,’ dicis Kandido, ‘quale me vun 
rividas?’ 

'Esas vera,’ dicis Panglos, ‘ke vu vidis me mortale 
pendigita; komprenende, me devus esir brulita; ma vu 
rimemorez, ke multe pluvis kande li komencis koquar me: 
la tempesto esis tante violentoza, ke li desesperis acendar 
la fairo; me pendigesis, pro ke li ne povis facar plu bone: 
kirurgiisto kompris mea kadavro, portis me adche lu, e 
dissekis me. Lu komence facis incizo krucoforma de mea 
umbeliko til mea klavikulo. Nulu povus esir plu male 
pendigita kam me. L’exekutero dil alta verki dil Santa 
Inquiziciono, qua esis subdiakono, advere tre bone brulis 
homi, ma ne kustumis pendigar li: La kordo esis humida e 
male glitis, ol nodifis; sume, me ankore respiris; l’incizo 
krucoforma igis me emisar tante granda krio, ke mea 


44) Pajo dil sultano. Trad. 

45) Islamala judiciisto. Trad. 

kirurgiisto falis dorsavane, e, pensante ke lu dissekas la 
diablo, fugis, ed itere falis fugante sur l’eskalero. Pro ta 
bruiso, lua spodno adkuris de proxima chambro; el vidis 
me extensata sur la tablo e mea incizo krucoforma: el mem 
plu timis kam elua spozulo; el fugis e falis adsur lu. Li 
kelke rekuperinte, me audis la spozino dicar al kirurgiisto, 
“Mea karo, quon tu pensis, dissekar hereziano? Ka tu ne 
savas, ke ta homi sempre posedesas dal diablo? Me iros 
rapide por trovar sacerdoto por exorcisar lu.” Me tremis 
pro ta dicajo, e kolektis mea poka restanta forteso por 
kriar, “Kompatez; me!” Fine la barbisto Portugalana 
kurajeskis; lu risutis mea pelo; lua spozino mem sorgis me; 
me risaneskis pos du semani. La barbisto trovis employado 
por me, e me divenis lakeo a kavaliero de Malta qua iros a 
Venezia; ma mea mastro ne havanta sat multa por pagar 
me, me engajis me kom servisto di komercisto Veneziana, 
e sequis lu a Konstantinoplo. 

‘Uldie per kaprico me eniris moskeo; interne esis nur 
evoza imam e tre bela adorantino qua pregis; elua mami 
esis tote deskovrita: inter la du mami el havis belega 
buketo de tulipi, rozj, anemoni, ranunkuli, hiacenti e 
primuli; el lasis falar la buketo; me kolektis ol e ripozis ol 
por el per rapideso tre respektoza. Me ripozis ol dum 
tante longa tempo ke l’imam iraceskis e, vidante ke me 
esas Kristano, kriis por helpo. Me portesis koram la kadi, 
qua igis on donar a me cent stroki per bastono sur la 
plandi e sendis me al galeri. Me katenizesis en la sama 
galero e sur la sama benko kam la barono. En ta galero esis 


123 



CANDIDE 


quar yunuli de Marseilles, kin sacerdoti Neapolitana, e du 
monaki de Corfu qui dicis, ke simila koz;i omnadie eventas. 
La barono reklamis, ke lu subisas plu granda neyusteso 
kam me; me reklamis, ke esas tre multe plu permisebla 
ripozar buketo al sino di muliero kam esar tote nuda kun 
ichoglan. Ni ankore disputis sencese, e diale recevis 
duadek stroki dil flogilo; kande feventO'kateno en ca 
universo duktis vu a nia galero e vu pagis ransono por ni.’ 

l Nu, mea kara Panglos,’ Kandido dicis a lu, ‘kande vu 
pendigesis, dissekesis, senkompate batesis, e koaktesis 
remar en la galeri, ka vu duris pensar, ke omno iras maxim 
bone en la mondo?’ 

‘Me ankore tenas mea antea opiniono,’ respondis 
Panglos, ‘nam, sume, me esas filozofo; ne decus ke me 
retraktez, pro ke Leibniz ne povas erorar, e pluse, pro ke 
pre'establisita harmonio esas la maxim bela kozo en la 
mondo, anke la plenum e materio subtila.’ 


CHAPITRO XXIX 

Quale Kandido ritrovis Kunegonda 

E L’OLDINO 


Dum ke Kandido, la barono, Panglos, Martin e Kakambo 
naracis lia aventuri, rezonis pri l’eventi kontingenta e 

nekontingenta di ca universo, e disputis pri efekti e kauz;i, 
la maleso etikal e material, libereso e neceseso, e la 
konsolaci quin on povas experiencar kande on esas en 
galeri Turka, li desembarkis en la marbordo dil 
Propontido, avan la domo dil princo di Transilvania. 
L’unesma kozi qui prizentis su esis Kunegonda e l’oldino, 
qui pendigis tualet'tuki de kordi por ke oli sikeskez. 

La barono paleskis vidante ico. La tener amoranto 
Kandido, vidante ke sua belega Kunegonda esas nun 
obskure bruna, l’okuli injektizita, la mami velkinta, la 
vangi rugoza, la brakii reda e squamoza, retroiris tri pazi, 
sizjta da hororo, e pose avaniris pro bona konduto. E1 
embracis Kandido e sua fratulo; li embracis l’oldino; 
Kandido pagis ransono por li amba. 

Esis mikra farmeyo en la vicineyo; l’oldino propozis a 
Kandido, ke lu okupez, ol, vartante plu bona destino por la 
tota bando. Kunegonda ne savis ke el ledeskabis, nulu ton 
savigabis da el; el rimemorigis da Kandido lua promisi per 
tante imperema tono, ke la bona Kandido ne audacis 
refuzar el. Do lu informis la barono, ke lu mariajos su kun 
lua fratino. 

l Me nultempe toleros,’ dicis la barono, ‘tala desnobleso 
de el e tala insolenteso de vu; ta infameso nultempe 
reprochez me: l’infanti di mea fratino ne povus enirar 
l’asembluri en Germania. No, mea fratino nultempe 
mariajos su kun irgu ecepte barono dil Imperio.’ 
Kunegonda jetis su a lua pedi e lavis oli per lakrimi; lu esis 
neflexebla. 

'Mastro dementulo,’ Kandido dicis a lu, ‘me liberigis vu 
del galeri, me pagis vua ransono, me pagis to di vua 
fratino; el lavis pladi hike, el esas leda, me havas la boneso 
spoz;igar el, e vu ankore prezuntas opozar ol! Me 
rimortigus vu se me fidus a mea iraco.’ 

‘Tu povas rimortigar me,’ dicis la barono, ‘ma tu 
nultempe mariajos vu kun mea fratino dum ke me vivas.’ 


CHAPITRO XXX 

Konkluzo 


Kandido, en la fundo di sua kordio, havis nula deziro 
mariajar su kun Kunegonda. Ma l’extrema impertinenteso 
dil barono decidigis lu, ke lu konkluzez la mariajo, e 
Kunegonda tante vigoroze urjis lu, ke lu ne povis retretar. 
Lu konsultis Panglos, Martin, e la fidela Kakambo. 
Panglos kompozis bonega diserturo per qua lu pruvis, ke 
la barono havas nula yuro pri sua fratino, e ke el povus, 
segun omna legi dil Imperio, facar mariajo morganatika 
kun Kandido. Martin konkluzis, ke li jetez la barono aden 
la maro. Kakambo decidis, ke li devas ridonar lu al patrono 
Siriana e retrosendar lu a la galeri; pos to lu povus 
retrosendesar per l’unesma navo disponebla al patro- 
generalo en Roma. Ta konsilo esis trovita esar tre bona; 

l’oldino aprobis ol; on dicis nulo pri to al fratino dil 
barono; la projeto esis exekutita po poka pekunio, e li 
havis la plez;uro dupigar jezuito e punisar la fiereso di 
barono Germana. 

Esus tote naturala imaginar ke, pos tante multa dizastri, 
Kandido, spozigita kun sua amorantino ed habitanta kun 
la filozofo Panglos, la filozofo Martin, la prudenta 
Kakambo e l’oldino, e pluse adportinte tante multa 
diamanti de la patrio dil Inkad, vivus la vivo maxim 
agreabla en la mondo; ma lu esabis tante multe fraudita da 
la Judi, ke restis a lu ne plu kam lua farmeyeto; lua 
spozino, diope pludedeskanta, divenis megeratra e 
nesuportebla; l’oldino esis febla ed havis mem plu mala 
temperamento kam Kunegonda. Kakambo, qua laboris en 
la gardeno ed iris por vendar vejetanti en Konstantinoplo, 
esis exhaustita da sua laboro e maledikis sua fato. Panglos 
desesperis pro ke lu ne povas brilar en universitato 
Germana. Pri Martin, lu esis ferme konvinkita, ke on esas 
en egale mala stando omnube; lu paciente regardis vivo. 
Kandido, Martin e Panglos ulafoye disputis pri metafiziko 
ed etiko. Li ofte vidis pasar sub la fenestri dil farmodomo 
bateli charjata per efendifi, pashafi e kadi-i qui sendesis ad 
exilo en Lemnos, Mytilene, ed Erzurum. Li vidis altra 
kadri, altra pashafi ed altra efendifi venar por remplasar ti 
qui esis forjetita, e qui esis suafoye forjetita. Li vidis on 
portar kapi nete burizita por esar prizentita ya la Sublima 
Portuo. Ta spektakli duopligis lia disputi; e kande li ne 
disputis, la enoyo esis tante ecesiva ke l’oldino uldie 


127 



CANDIDE 


audacis dicar a li, ‘Me volas saveskar, quo esas plu mala: 
esar violacata centfoye da nigra pirati, havar un gluteo 
fortranchita, pasar la bastonegi dil Bulgariani, esar flogita 
e pendigita dum auto-da-fe, esar dissekita, remar en galero, 
fine, experiencar omna miz,eri quin ni omna experiencis, o 
restar hike facante nulo?’ 

l Lo esas granda questiono,’ dicis Kandido. 

Ta diskurso genitis nova pensaji, e precipue Martin 
konkluzis, ke homi naskas por vivar od per la konvulsi di 
anxio od per la letargio di enoyo. Kandido ne konkordis 
kun lo, ma lu ne asertis irgo kontrea. Panglos agnoskis, ke 
lu sempre sufrabis hororinde; ma asertinte unfoye ke 
omno iras bonege, lu duris asertar lo, e tote ne kredis lo. 

Un kozo sucesis konfirmar Martin en sua principi 
odiinda, igar Kandido hezitar plu multe kam antee, e 
konfuzigar Panglos. To esis, ke uldie li vidis arivar che lia 
farmeyeto Paketa e frato Jilfloro en la maxim extrema 
povreso; li rapide disipabis lia triamil piastri, separabis su, 
riunionabis su, disputabis, esabis enkarcerigita, eskapabis, 
e tandem frato Jilfloro divenabis Turko. Paketa duris sua 
mestiero omnube, ma nultempe ganis irgo per ol. 

‘Me previdabis,’ dicis Martin a Kandido, ‘ke vua 
donacajo esus balde disipita e nur igus li esar plu desfelica. 
Vi esis saturita per milioni de piastri, vu e Kakambo, e vi 
esas ne plu felica kam frato Jilfloro e Paketa.’ 

‘Ha, ha!’ dicis Panglos a Paketa, ‘do Cielo riduktas vu a 
ni, mea kompatinda puerino! Ka vu savas, ke vu kustis me 
la pinto di mea nazo, un okulo ed un orelo? E regardez vu! 

He! quala mondo ico esas!’ Ta nova aventuro igis li 
filozofiar plu multe kam antee. 

Esis en la vicineyo dervish 46 tre famoza qua estimesas 
kom la maxim bona filozofo en Turkia; li iris por konsultar 
lu; Panglos paroleskis e dicis a lu: 'Mastro, ni venas por 
pregar vu, dicez, pro quo tante stranja animalo quale 
homo esis kreita.’ 

‘Pri quo tu koncernas tu?’ dicis la dervish, ‘ka to esas tua 
afero?’ 

l Ma, mea veneracinda patro,’ dicis Kandido, ‘esas 
hororinda quanto de maleso sur la tero.’ 

'Quo importas,’ dicis la dervish, ‘se esas sive boneso sive 
maleso? Kande Sinioro la Rejo sendas navo ad Egiptia, ka 
lu desquietigas su ka la musi qui esas en la navo esas 
komfortoza o ne?’ 

l Do quon ni facez,?’ dicis Panglos. 

‘Tacez,’ dicis la dervish. 

‘Me flatis me,’ dicis Panglos, 'ke me poke rezonus kun vu 
pri efekti e kauzi, pri la maxim bona de omna mondi 
posibla, pri l’origino di maleso, pri la naturo dil anmo e pri 
harmonio pre-establisita.’ 

La dervish ye ca vorti bruisoze klozis la pordo avan lia 
nazi. 

Dum ta konverso, novaji dissemesis ke en 
Konstantinoplo du viziri dil divano e la mufti jus 
strangulesis, e ke pluri de lia amiki empalesis. Ta 
katastrofo kauzis granda bruiso dum kelka hori. 

46) Asketo di la Sufi-Mohamedisti. Trad. 

Rivenante a lia farmeyeto, Panglos, Kandido e Martin 
renkontris bona oldulo qua juis la koldet aero ye sua 
pordo sub laubo di oranjieri. Panglos, qua esis tam 
questionema kam rezonema, demandis de lu la nomo dil 
mufti jus strangulita. 

‘Me tote ne savas,’ respondis la bona homo, ‘e me 
nultempe savis la nomi di irga mufti od irga viziro. Me 
tote ne savas pri l’evento pri quo vu parolas a me; me 
supozas ke, generale, ti qui mixas su en aferi publika 
ulafoye perisas mizeroze, e ke li meritas lo; ma me 
nultempe questionas pri to quo eventas en 
Konstantinoplo; me kontentigas me per sendar adibe la 
frukti de mea gardeno quan me kultivas.’ 

Dicinte ta vorti, lu invitis la nekonocati enirar sua domo; 
sua du filiini e du filiuli ofris a li plura sorti de sorbeto 
quin li ipse facabis, kaymak 47 saporizita per citrono 
konfitita, oranji, limoni, limeti, ananasi, pistachi, e kafeo de 
Moka nemixita kun la mala kafeo de Batavia e l’insuli. Pos 
to la du filiini di ta bona Mohamedisto parfumizjs la barbi 
di Kandido, Panglos e Martin. 

‘Ka vu evidente havas domeno vasta ed splendida?’ dicis 
Kandido al Turko. 

‘Me havas nur sep hektari,’ respondis la Turko; ‘me 
kultivas oli kun mea filii; la laboro liberigas ni de tri 
granda malaji: enoyo, vicio, e povreso.’ 

Survoye a lua farmeyeto, Kandido profunde pensis pri la 
diskurso dil Turko. Lu dicis a Panglos e Martin, l Ta bona 

47) Manjajo Turka ek sukrizita kremo grumeloza. 

oldulo semblas a me kreir vivomoyeno por su tre 
preferinda kam to di ta sis granda reji kun qui ni havis la 
honoro supear.’ 

'Grandeso,’ dicis Panglos, ‘esas tre danjeroz,a, segun la 
raporti di omna filozofi: nam, sume, Eglon, rejo dil 
Moabidi, mortigesis da Ehud; Absalom pendigesis de la 
hararo e trapikesis da tri dardi; la rejo Nadab, filio di 
Ieroboam, mortigesis da Baasha; la rejo Ela da Zimri; 
Ahazia da Iehu; Atalia da Iehoida; la reji Iehoiakim, 
Iekonia, e Zedekia sklavigesis; ka vu savas quale perisis 
Kroesos, Astyagos, Darios, Dionisios de Syrakusa, Caesar, 
Pompeius, Nero, Otto, Vitelius, Domitianus, Richard II 
di Anglia, Edward II, Henri VI, Richard III, Maria 
Stuart, Charles I, la tri Henri de Francia e rimperiestro 
Henri IV? Vu savas.. 

‘Me anke savas,’ dicis Kandido, ‘ke oportas kultivar nia 
gardeno.’ 

l Vu esas justa,’ dicis Panglos; ‘nam, kande homo pozesis 
en la gardeno di Eden, lu pozesis ibe ut operaretur eum , 
por laborar; qua pruvas, ke la homo ne naskas por 
repozar.’ 

l Ni laborez, sen rezonar,’ dicis Martin; ‘to esas l’unika 
moyeno facar vivo tolerebla.’ 

La tota mikra societo eniris ca projeto laudinda; singlu 
exercis sua talenti. La mikra domeno provizis grande. 
Kunegonda, advere, esis tre leda; ma el divenis ecelanta 
kukifisto; Paketa brodis; l’oldino sorgis la linjo-lavado. 
Omni facis sua devo, mem frato Jilfloro; lu esis tre bona 

karpentero, e mem divenis honestulo; ed ulafoye Panglos 
dicis a Kandido, 'Omna eventi esas kunligita en la maxim 
bona de omna mondi posibla; nam, konkluz;e, se vu ne 
esabis pulsita ek la bela kastelo per granda pedo-frapi ye la 
sedo pro amoro por siorino Kunegonda, se vu ne esabis 
portata koram l’Inquiziciono, se vu ne voyajabis pede 
trans Amerika, se vu ne trapikabis la barono, se vu ne 
perdabus omna vua mutoni de la bona lando Eldorado, vu 
ne hike manjus citroni konfitita e pistachi.’ 

‘Bone dicita,’ respondis Kandido, ‘ma oportas kultivar 
nia gardeno.’ 

